ખેડૂતોને અને નાના દુકાનદારોને 60 વર્ષ બાદ પેન્શનની સુવિધા : રાજનાથ સિંહ\nનવગુજરાત સમય | Publish Date: Apr 8 2019 12:41PM\nલોકસભા ચૂંટણી 2019 માટે ભાજપ સરકારે પોતાનો ચૂંટણી ઢંઢેરો જાહેર કરી દીધો છે. અમિત શાહના પ્રારંભિક ભાષણ બાદ ગૃહ મંત્રી રાજનાથ સિંહે ‘સંકલ્પ પત્ર’ની જાહેરાત કરી. વડાપ્રધાન મોદી, અમિત શાહ અને રાજનાથ સિંહે ભાજપનું સંકલ્પ પત્ર જાહેર કર્યું. ‘સંકલ્પ પત્ર’ની જાહેરાત કરતા રાજનાથ સિંહે કહ્યું હતું કે આ સંકલ્પ પત્રને 12 શ્રેણીઓમાં વિભાજીત કરવામાં આવ્યું છે. દરેક વિષય માટે એક અલગ સમિતિ બનાવવામાં આવી હતી. દરેક સમિતિઓ સાથે ચર્ચા કર્યા બાદ અમે સંકલ્પ પત્ર તૈયાર કર્યું છે.\nરાજનાથ સિંહે કહ્યું કે, એક લાખ સુધીના ક્રેડીટ કાર્ડ પર જે લોન મળે છે તેના પર પાંચ લાખ સુધી વ્યાજ લાગશે નહીં. તેમજ ખેડૂતો માટે પાંચ વર્ષ દરમિયાન 25 લાખ કરોડ રૂપિયાનો ખર્ચ કરવામાં આવશે. દરેક ખેડૂતોને છ હજાર રૂપિયાનો લાભ મળશે. તેમજ દરેક ખેડૂતોને અને નાના દુકાનદારોને 60 વર્ષ બાદ પેન્શનની સુવિધા પણ આપવામાં આવશે.\nઅગાઉ કાર્યક્રમની શરૂઆતમાં દેશને સંબોબતા અમિત શાહે મોદી સરકારની સિદ્ધિઓ ગણાવતા દેશનું ગૌરવ વધારવા માટે દેશની જનતાનો આભાર વ્યક્ત કર્યો. તેમણે કહ્યું હતું કે કે, મોદી સરકારના 2014થી 2019ના વર્ષને દેશના ઈતિહાસમાં સુવર્ણ અક્ષરોથી લખવામાં આવશે.\nરાજનાથ સિંહે કહ્યું કે, દેશમાં વિકાસનું પૈડું ઝડપથી ફરી રહ્યું છે. દેશની આંતરિક અને બાહ્ય સુરક્ષાને સુનિશ્ચિત કરવા માટે અમે ઘણા પ્રયત્નો કર્યા છે. આ સંકલ્પના નિર્ણયમાં જનભાગીદારીને સુનિશ્ચિત કરવાના ઘણા પ્રયત્નો કરવામાં આવ્યા છે. 4000થી વધારે વખત અમે ‘મન કી બાત’ના કાર્યક્રમ યોજ્યા છે. અમે સોશિયલ મીડિયા દ્વારા પણ જનતાના મનની વાત સમજવાના પ્રયત્નો કર્યા છે.\nરાષ્ટ્રીય વેપાર આયોગ પંચનું નિર્માણ કરવામાં આવશે. તેમજ સમગ્ર દેશમાં એક જ સાથે લોકસભા તેમજ રાજ્યસભાની ચૂંટણીનું આયોજન થાય તે માટે સામાન્ય સહમતિ બનાવવાનો પ્રયત્ન કરાશે.\nસુષ્મા સ્વરાજે કહ્યું કે, 2014 સુધી દેશના ફક્ત 59 ગામડાઓ ઓપ્ટિકલ ફાયબરથી જોડાયેલા હતા પરંતુ આજે એક લાખ 16 હજાર ગામડાઓને ઓપ્ટિકલ ફાયબરના માધ્યમથી જોડવામાં આવ્યા છે. વિશ્વમાં ભારતનું પ્રભુત્વ અને પ્રતિષ્ઠા જેટલી મોદી સરકારના નેતૃત્વમાં વધી છે તેટલી આજ પહેલા ક્યારેય નથી વધી.\nસંકલ્પ પત્ર દ્વારા કહેવામાં આવ્યું કે, રાષ્ટ્રવાદ પ્રત્યે અમે સંપૂર્ણ પ્રતિબદ્ધ છે. આતંકવાદ સામે અમે ઝીરો ટોલરન્સની નીતિ અપનાવી છે. જ્યાં સુધી આતંકવાદનો ખાતમો નહીં થાય ત્યાં સુધી અમે શાંતિથી નહીં બેસીએ. યૂનિફોર્મ સિવિલ કોર્ડને લાગુ કરશું.


શારીરિક સંબંધ બાંધતી વખતે મહિલાઓ વિચારે છે કઈક આવું જાણી ને રહી જશો દંગ… – Gujarat News24\nHome/Ajab gajab/શારીરિક સંબંધ બાંધતી વખતે મહિલાઓ વિચારે છે કઈક આવું જાણી ને રહી જશો દંગ…\nbhai bhai4weeks ago\tAjab gajab Comments Off on શારીરિક સંબંધ બાંધતી વખતે મહિલાઓ વિચારે છે કઈક આવું જાણી ને રહી જશો દંગ… 39 Views\nમિત્રો આજના અમારા આ લેખમાં હું તમારું હાર્દિક સ્વાગત કરું છું મિત્રો તમને જણાવી દઈએ કે સમાગમ દરમિયાન મહિલાઓના મનમાં કેટલાક પ્રશ્નો ઉતપન્ન થતા હોય છે મિત્રો આ લેખમાં અમે આ પ્રશ્નો વિશે જણાવવા જઈ રહ્યા છે.શારીરિક સંબંધ કે સમાગમ પ્રેમનો અભિન્ન અંગ છે. દરેક લોકોની લાઇફમાં આ મહત્વ રાખે છે અને મહત્વ પણ હોય છે. જ્યાં પ્રેમ છે ત્યાં યૌનસબંધ હોવું જરૂરી છે.તમને જણાવી દઇએ કે મહિલાઓને શારીરિક સંબંધ સંતુષ્ટિ પુરૂષોના મુકાબલે મોડા મળે છે. પરંતુ ઘણી વખત દરેક વસ્તુ યોગ્ય હોવા છતા પણ મહિલાઓ શારીરિક સંબંધ સંતુષ્ટિ હાંસલ કરી શકતી નથી.જેમા મહિલાઓની કેટલીક ભૂલો હોય છે.\nજે તેમનાથી જાણતા અજાણતા થઇ જાય છે. મોટાભાગની મહિલાઓ જ્યારે સેક્સ કરી રહી હોય ત્યારે તેમના મગજમાં સેક્સ સિવાયના અન્ય વિચારો ચાલતા હોવાનું જાણવા મળ્યું છે. કોઇ કેટલી પણ કોશિશ કરી લે પણ સેક્સના સમયે કંઇપણ વિચાર્યા વગર એક્ટને ફક્ત એન્જોય કરશે. પરંતુ એવું નથી હોતું. સેક્સ દરમિયાન ખાસ કરીને મહિલાઓના મગજમાં કેટલીક વાતો ચાલતી રહે છે. તો આવો જોઇએ સેક્સ દરમિયાન મહિલાઓના મગજમાં કઇ કઇ વાતો આવે છે અને મહિલાઓ સેક્સ દરમિયાન શુ વિચારે છે.\nકારણકે મગજ ક્યારેય સ્થિર રહેતું નથી અને દરેક સમયે અલગ-અલગ વિચારો આવતા હોય છે. જ્યારે મહિલાઓ સેક્સ કરતી હોય છે ત્યારે તે સેક્સ કરતા વધારે પોતાના લૂક વિશે વિચારતી હોય છે. મહિલાઓ સેક્સ દરમિયાન પોતાના વજન વિશે પણ વિચારતી હોય તેવું બની શકે.જ્યાં પુરુષો એક વખત મૂડમાં આવ્યા પછી પોતાનું સંપૂર્ણ ધ્યાન પરફોર્મન્સ પર આપે છે. પણ, મહિલાઓને ભૂલથી પણ મગજમાં પોતાના વજન વિશેનો વિચાર આવ્યો કે તરત જ અન્ય એક સવાલ તે પણ સામે આવે છે કે અરે, આજે તો હું શેવ કરવાનું ભૂલી ગઈ. પણ, તેનાથી કોઈ ફરક પડતો નથી.\nજ્યાં પુરુષો એક વખત મૂડમાં આવ્યા પછી પોતાનું સંપૂર્ણ ધ્યાન પરફોર્મન્સ પર આપે છે. પણ, મહિલાઓને ભૂલથી પણ મગજમાં પોતાના વજન વિશેનો વિચાર આવ્યો કે તરત જ અન્ય એક સવાલ તે પણ સામે આવે છે કે અરે, આજે તો હું શેવ કરવાનું ભૂલી ગઈ. પણ, તેનાથી કોઈ ફરક પડતો નથી.સેક્સ દરમિયાન જ્યારે પાર્ટનર ફોરપ્લે કરે ત્યારે મોટાભાગની મહિલાઓને આનંદ આવે છે. પણ, પાર્ટનર જ્યારે ચરમસીમા પર પહોંચે ત્યારે તેઓને આ પ્રક્રિયા કંટાળાજનક લાગે છે. ઘણીવખત તે પાર્ટનરના જોશને પૂરેપૂરો માણતી પણ નથી. ઘણીવખત મહિલાઓ મનમાં એવું પણ વિચારતી હોય છે કે પાર્ટનર થોડી સ્પીડ ઓછી કરે તો સારુ.\nમહિલાઓ સેક્સ દરમિયાન એવું પણ વિચારતી હોય છે કે તેઓને જમવામાં શું બનાવવાનું છે. બાળકોને સ્કૂલ માટે તૈયાર કરવાના છે, જો કામકાજ કરતી મહિલા હોય તો ઓફિસમાં શું પહેરીને જઈશ તેવું પણ સેક્સ દરમિયાન વિચારતી હોય છે. સેક્સ દરમિયાન મહિલાઓ ઓફિસ વિશે પણ વિચારતી હોય છે. પણ, પાર્ટનર તો તેના કામમાં જ વ્યસ્ત હોય છે.સેક્સ દરમિયાન પાર્ટનર ચરમસીમા પર પહોંચી જાય અને બાદમાં સૂવાની તૈયારી કરતો હોય ત્યારે પણ મહિલાઓના મગજમાં કેટલાંક વિચારો આવે છે. મહિલાઓ વિચારવા લાગે છે કે આ કેમ આટલું જલદી ખતમ થઈ ગયું? તે પાર્ટનરને કશું જણાવે તે પહેલા તેના નસકોરા સાંભળવા મળે છે.\nસેક્સ દરમિયાન જ્યારે પાર્ટનર ફોરપ્લે કરે ત્યારે મોટાભાગની મહિલાઓને આનંદ આવે છે. પણ, પાર્ટનર જ્યારે ચરમસીમા પર પહોંચે ત્યારે તેઓને આ પ્રક્રિયા કંટાળાજનક લાગે છે. ઘણીવખત તે પાર્ટનરના જોશને પૂરેપૂરો માણતી પણ નથી. ઘણીવખત મહિલાઓ મનમાં એવું પણ વિચારતી હોય છે કે પાર્ટનર થોડી સ્પીડ ઓછી કરે તો સારુ.મહિલાઓ સેક્સ દરમિયાન એવું પણ વિચારતી હોય છે કે તેઓને જમવામાં શું બનાવવાનું છે. બાળકોને સ્કૂલ માટે તૈયાર કરવાના છે, જો કામકાજ કરતી મહિલા હોય તો ઓફિસમાં શું પહેરીને જઈશ તેવું પણ સેક્સ દરમિયાન વિચારતી હોય છે. સેક્સ દરમિયાન મહિલાઓ ઓફિસ વિશે પણ વિચારતી હોય છે. પણ, પાર્ટનર તો તેના કામમાં જ વ્યસ્ત હોય છે.\nસેક્સ દરમિયાન પાર્ટનર ચરમસીમા પર પહોંચી જાય અને બાદમાં સૂવાની તૈયારી કરતો હોય ત્યારે પણ મહિલાઓના મગજમાં કેટલાંક વિચારો આવે છે. મહિલાઓ વિચારવા લાગે છે કે આ કેમ આટલું જલદી ખતમ થઈ ગયું? તે પાર્ટનરને કશું જણાવે તે પહેલા તેના નસકોરા સાંભળવા મળે છે. સમાગમ દરમિયાન મહિલાઓ મનમાં વિચારે છે કે wow શુ બોડી છે મારા પાર્ટનરની.. આટલી સુંદર બોડીને અત્યાર સુધી કપડાની પાછળ કેમ છુપાવીને રાખી હતી. મહિલાઓ સમાગમ તો એન્જોય કરે છે પરંતુમાં તેના પાર્ટનર અંગે વિચારે છે કે હવે સમાગમ ન કરે તો સારું કારણકે પગ દુખે છે. તે સિવાય પોતાના પાર્ટનરને પ્રેમ કરનારી મહિલાઓ સમાગમ સમયે મહિલાઓ તેમના પાર્ટનરનો ચહેરો જોઇને સારુ ફીલ કરતી નથી. સમાગમ દરમિયાન મહિલાઓને તેમના પાર્ટનરનો ચહેરો પસંદ આવતો નથી.\nસમાગમ કરતા સમયે મહિલાઓ આ વિચારીને પણ ખુશ થાય છે કે તેનો પાર્ટનરને તેને ખૂબ હોટ સમજી રહ્યો છે અને મનમાને મનમાં ખૂબ ખુશ થતી રહે છે.સમાગમની એક્ટ ખતમ થયા પછી મહિલાઓ એવું કંઇક વિચારે છે કે ફાઇનલી કંઇક તો એવું થયું છે કે જેને અમે બન્નેએ એન્જોય કર્યું છે.મિત્રો તમને જણાવી દઈએ કે પુરુષોને પણ સમાગમ પહેલા કેટલાક પ્રશ્નો ઉતપન્ન થતા હોય છે તો ચાલો જાણીએ તેના વિશે.\nપુરુષોનાં મનમાં પ્રથમ વખત સેક્સ વિશેનાં મોટાભાગનાં પ્રશ્નો હોય છે, તેવી જ રીતે ઘણા પ્રશ્નો અને ખચકાટ પણ મહિલાઓનાં મનમાં હોય છે. પુરુષોને જ્યા પોતાના પરપોર્મન્શને લઇને દબાણ હોય છે, ત્યારે સ્ત્રીઓનાં દિમાગ પર, તેમના દેખાવ વિશે અજાણતી ઇનસિક્યોરિટી બની રહે છે.વારંવાર ઉભો થાય છે આ સવાલ, જ્યા પહેલી વાર સેક્સ કરતા પહેલાં મહિલાઓનાં મનમાં જે સવાલ ઉભો થાય છે તે છે, શું તેમનો પાર્ટનર તેમના લુકને ગમાડશે? શું તે તેના જીવનસાથીને સંપૂર્ણ રીતે સાથ આપી શકશે?\nઅપેક્ષાની ચિંતાઓ, ઘણા જાણીતા સલાહકારો કહે છે કે જે છોકરીઓ લગ્ન પહેલાં કાઉન્સલિંગ માટે પહોંચે છે તેઓને સૌથી વધુ ચિંતા હોય છે કે શું તેઓ તેમના ભાવિ જીવનસાથીની અપેક્ષાઓ પર કરી ઉતરી શકશે.ઓર્ગેઝમની ચિંતા, સ્ત્રીઓને સૌથી વધુ ક્લિટરિસ સ્ટિમ્યુલેશનથી ઓર્ગેઝમ મળે છે ન કે ઇંટરકોર્સથી. આ વાત તાજેતરમાં કરવામાં આવેલા ઘણા અભ્યાસોમાં સામે આવી છે. આ અધ્યયન મુજબ, વિશ્વભરમાં આવી મહિલાઓની સંખ્યા 70 ટકાની નજીક છે, જેમણે ઇંટરકોર્સને બદલે ક્લિટરિસ સ્ટિમ્યુલેશન સાથે ઓર્ગેઝમને અનુભવ્યુ છે.\nપરફોર્મન્સનો ડર, સેક્સ પહેલાં જ નહી સેક્સ દરમિયાન પણ મહિલાઓ એવા સવાલો ઉઠાવતી રહે છે કે તેઓ એક્ટ દરમિયાન યોગ્ય રીતે પ્રદર્શન કરી શકતી નથી, શું તેમનો જીવનસાથી સંતુષ્ટ થઇ રહ્યો છે, શું તે પોતાની ભૂમિકામાં ફિટ છે અથવા તેઓએ કંઈક વધુ સર્જનાત્મક કરવું પડશે? આવા પ્રશ્નો તેના મનમાં સતત રહે છે.પુરુષો સાથે પણ આવું થાય છે.\nએવું નથી કે ઉગ્ર ઉત્તેજનાનો અતિરેક ફક્ત મહિલાઓ સાથે જ સંબંધિત છે. પુરુષો સાથે પણ એવું જ થાય છે જ્યારે તેઓ લાંબા સંભોગ પછી પણ પરાકાષ્ઠા સુધી પહોંચી શકતા નથી. સ્ત્રીઓ ફક્ત આવી પરિસ્થિતિની કલ્પના કરીને એક વિચિત્ર ભયથી ભરેલી હોય છે.તમારા જીવનસાથીને આ સવાલ પૂછો, અસંતોષની સ્થિતિમાં, મોટાભાગની મહિલાઓ અને પુરુષો તેમના જીવનસાથીને આ વાત ખુલ્લેઆમ કહી શકતા નથી. તેથી, આ જવાબદારી બીજા પાર્ટનરની બની જાય છે કે તે પોતાના પાર્ટનર સાથે આ વિશે સવાલ પૂછી અને તેની ઇચ્છાઓ વિશે પણ પૂછે.\nPrevious જો કોઈ પુરુષ રાત્રે મોડા સુધી કરે છે આ કામ તો જાણી લો તેનું પરિણામ…\nNext આ વસ્તુઓ ખાધા પછી ક્યારેય ન કરો સં-ભોગ નહી તો આવી શકે છે મોટી સમસ્યા….


દુનિયાના આ શહેરમાં 10 રૂપિયામાં 20 મિનિટ માટે મળે છે ગર્લફ્રેન્ડ, જાણો - mojilomanas.in\nદુનિયાના આ શહેરમાં 10 રૂપિયામાં 20 મિનિટ માટે મળે છે ગર્લફ્રેન્ડ, જાણો\nJune 17, 2022 AdminLeaveaComment on દુનિયાના આ શહેરમાં 10 રૂપિયામાં 20 મિનિટ માટે મળે છે ગર્લફ્રેન્ડ, જાણો\nઘણીવાર એવું બને છે કે જ્યારે કોઈ વ્યક્તિ તેની પરિણીત અથવા લવ લાઈફથી પરેશાન થવા લાગે છે તો તેની આંખો અહીં-ત્યાં ફરવા લાગે છે. તેઓ બહારની દુનિયામાં પોતાના માટે નવા ભાગીદારો શોધવાનું શરૂ કરે છે. દુનિયાના દરેક ખૂણામાં આવું બને છે જ્યારે આપણે આવી કેટલીક વિચિત્ર વાતો સાંભળીએ છીએ. જો અમે તમને કહીએ કે તમારો ખાલીપો દૂર કરવા માટે તમે 10 રૂપિયામાં ગર્લફ્રેન્ડ મેળવી શકો છો, તો તમારી પ્રતિક્રિયા શું હશે? પરંતુ તે સાચું છે, ચાલો આ વિશે આખી વાત કરીએ…\nઆ રીતે તમે 10 રૂપિયામાં ગર્લફ્રેન્ડ મેળવી શકો છો\nચીનના ગુઆનડોંગમાં સ્થિત હુઆન સિટી મોલમાં ધ વાઇટાલિટી સિટીના સ્ટોરમાં પોડિયમ પર ખૂબ જ સુંદર મૉડલ ઊભા છે. જેને ખાલીપણું લાગે છે, તેમાંથી કોઈ એક પસંદ કરો, 10 રૂપિયા ચૂકવો અને તેમની ખાલીતાને દૂર કરવા તેમને લઈ જાઓ.\nઅહીં પુરૂષો આવે છે અને તેમનું મનપસંદ મોડલ પસંદ કરે છે અને 20 મિનિટ માટે 10 રૂપિયામાં ગર્લફ્રેન્ડ લઈ જાય છે. એટલું જ નહીં, જો કોઈ વ્યક્તિ તેમની સાથે 20 મિનિટથી વધુ સમય પસાર કરવા માંગે છે, તો તે તેના માટે ફરીથી ચૂકવણી કરી શકે છે.\nનિયમો અને શરતો પણ છે\nપુરૂષો તેમાંથી કોઈપણને ગર્લફ્રેન્ડ તરીકે લઈ શકે છે, પરંતુ તે પહેલાં તેણે તેમની શરતો પણ સ્વીકારવી પડશે. વાસ્તવમાં, તમે તેમને 10 રૂપિયામાં ગર્લફ્રેન્ડ બનાવી શકો છો, પરંતુ તેમને એક જ મોલ અથવા શોપિંગ કોમ્પ્લેક્સ સુધી જ ફરવાની છૂટ છે.\nએટલું જ નહીં, તમે તે મોડલ સાથે ચાલી, ખરીદી અને વાત કરી શકો છો, પરંતુ તમે તેમની સંમતિ વિના તેમને સ્પર્શ કરી શકતા નથી અથવા તેમને બીજે ક્યાંક લઈ જવાની ઓફર કરી શકતા નથી. તો જો તમને પણ 10 રૂપિયાની આવી ગર્લફ્રેન્ડ જોઈતી હોય તો ચીન જઈને એન્જોય કરો.\nઆ છે કળિયુગની દ્રૌપદી,કરવા પડ્યા5સગ્ગા ભાઈઓ સાથે લગ્ન,જાણો કેમ\n33 વર્ષની ઉંમરે મહિલા 13મી વખત પ્રેગ્નન્ટ બની, મહિલાએ વારંવાર પ્રેગ્નન્ટ થવા પાછળનું કારણ જણાવ્યું


બાબા રામદેવના હસ્તે પતંજલિ 'પરિધાન'નાં સુરતના સૌપ્રથમ શો રૂમનો ભવ્યશુભારંભ – Cocktail Zindagi\nબાબા રામદેવના હસ્તે પતંજલિ ‘પરિધાન’નાં સુરતના સૌપ્રથમ શો રૂમનો ભવ્યશુભારંભ\nPublished on: April 01, 2019 3:15 pm\nLast updated on: April 02, 2019 11:44 am\nરવિવારે તારીખ 31મી માર્ચે સવારે 10:30 વાગ્યે યોગગુરૂ અને ‘પતંજલિ’નો પાયો નાંખનાર બાબા રામદેવે પતંજલિની ઍક્સક્લુઝિવ બ્રાન્ડ ‘પરિધાન’ના સુરતના સૌપ્રથમ શો રૂમનો વરાછા રોડ ખાતે, પી. પી. સવાણી હાર્ટ ઈન્સ્ટિટ્યુટની સામે શુભારંભ કર્યો હતો. ‘પતંજલિ’એ હજુ થોડા સમય પહેલાં જ ‘પરિધાન’ નામથી કપડાંની ઍક્સક્લુઝિવ બ્રાન્ડ લોન્ચ કરી હતી, જે બ્રાન્ડ અંતર્ગત સ્વદેશીકરણને પ્રોત્સાહન આપવામાં આવી રહ્યું છે. શુભારંભ સમયે બાબા રામદેવ તેમજ ‘પરિધાન’ને લોકો દ્વારા અત્યંત સારો પ્રતિભાવ સાંપડ્યો હતો.\nપતંજલિ દ્વારા ‘પરિધાન’ શરૂ કરવા પાછળનો મુખ્ય ઉદ્દેશ્ય સ્વદેશીકરણ અંતર્ગત સ્વદેશી કપડું અને આપણા દેશની ફેશનને પ્રોત્સાહન આપવાનો છે. સાથે જ નાગરિકોને વિદેશી કંપનીઓની સરખામણીમાં રિઝનેબલ કિંમતમાં બેસ્ટ ક્વોલિટી મળી રહે એ પણ પતંજલિ ‘પરિધાન’નો આશય છે.\nઆ પતંજલિ ‘પરિધાન’ શો રૂમમાં કપડાંની 3500થી વધુ વેરાઈટીઝ ઉપલબ્ધ છે. જેમાં લેડિઝ-જેન્ટસ તેમજ કિડઝના ઍથનીક વેર, ફોર્મલ વેર, ઈન્ડો વેસ્ટર્ન, કેઝ્યુઅલ વેર, યોગ એન્ડ સ્પોટર્સ વેર, એસેસરિઝ તેમજ લગ્ન તથા સગાઈ પ્રસંગો માટેના ડિઝાઈનર વેર પણ ઉપલબ્ધ છે.\nપતંજલિ ‘પરિધાન’ બ્રાન્ડ અંતર્ગત આ શો રૂમમાં ‘સંસ્કાર’, ‘આસ્થા’ અને ‘લીવ ફીટ’ જેવા નામોથી સ્પેશિયલ ડિવિઝન પાડવામાં આવ્યા છે, જે તમામ ડિવિઝનમાં અનેકવિધ ડિઝાઈન્સ ધરાવતા કપડાં ઉપલબ્ધ છે. પતંજલિ ‘પરિધાન’ની ખાસિયત એ છે કે ત્યાં મધ્યમવર્ગને માફક આવે એવી પ્રાઈઝ રેન્જમાં વિવિધ વેરાઈટી ઉપલબ્ધ છે.\nસુરતના ‘પરિધાન’ના શો રૂમ ‘વસ્ત્રમ્’ની મુલાકાત દરમિયાન બાબા રામદેવે જાહેરાત કરી હતી કે રામનવમી સુધી એટલે કે ૧૪મી એપ્રિલ સુધી ‘વસ્ત્રમ્’ના આઉટફીટ્સ પર ૨૦% સુધીનું ડિસ્કાઉન્ટ મળશે. આ સાથે જ તેમણે સ્વદેશી આઉટફીટ્સની પણ હિમાયત કરી હતી.\nપતંજલિ દ્વારા શરૂ કરવામાં આવેલા ‘પરિધાન’ને યુવાવર્ગ દ્વારા અત્યંત આવકાર મળી રહ્યો છે. જે અંતર્ગત દેશભરમાં ‘પરિધાન’ના 80થી વધુ શો રૂમ્સ ટૂંક સમયમાં શરૂ થઈ રહ્યા છે.


રિઝર્વ બૅન્કે વ્યાજદર યથાવત્ રાખતાં શૅરબજારો નિરાશ\nનિફ્ટીએ 10,050નું સ્તર ગુમાવ્યું\nમુંબઈ, તા.6: રિઝર્વ બૅન્ક ઓફ ઈન્ડિયા (આરબીઆઈ)એ વ્યાજદર યથાવત્ રાખતા બુધવારે સેન્સેક્ષ 200 પોઈન્ટ્સથી વધુ ઘટયો હતો જ્યારે નિફ્ટીએ 10,050ની સપાટી ગુમાવી હતી. એનએસઈમાં આઈટી સિવાયના દરેક સૂચકાંકો ઘટીને બંધ થયા હતા. પીએસયુ બૅન્ક 2.10 ટકા, ફાઈનાન્શિયલ સર્વિસીસ 1.29 ટકા, ઓટો 0.72 ટકા અને રિયલ્ટી સેક્ટર્સના શૅર્સ 0.33 ટકા ઘટયા હતા.\nરિલાયન્સ ઈન્ડસ્ટ્રીઝ, મારુતિ અને હિન્દુસ્તાન યુનિલિવરના શૅર્સ સૌથી વધુ વધ્યા હતા જ્યારે સન ફાર્મા, એસબીઆઈ અને આઈસીઆઈસીઆઈ બૅન્ક સૌથી વધુ ઘટયા હતા. મધ્યમ ગાળાનો4ટકાનો લક્ષ્યને ફુગાવો પાર કરશે એ ભયથી આરબીઆઈએ ધિરાણ દર છ ટકા યથાવત્ રાખ્યા હતા. આરબીઆઈએ નાણાકીય વર્ષના બીજા છમાસિકમાં ફુગાવાનો અંદાજ આંશિક વધારીને 4.3-4.7 ટકા કર્યો છે. જ્યારે નાણાકીય વર્ષ-18નું ગ્રોસ વેલ્યુ એડેડ (જીવીએ) વૃદ્ધિનો અંદાજ 6.7 ટકા પર જાળવી રાખ્યો છે.\nબીએસઈ સેન્સેક્ષ 205.26 પોઈન્ટ્સ (0.63 ટકા) ઘટીને 32,597.18 પર બંધ રહ્યો હતો જ્યારે 50 શૅર્સ નિફ્ટી 74.15 પોઈન્ટ્સ (0.73 ટકા) ઘટીને 10,044.10 પોઈન્ટ્સ પર બંધ રહ્યો હતો.\nઆઈટી અને ટેકને બાદ કરતાં બીએસઈના દરેક ક્ષેત્રીય સૂચકાંકો લાલ રંગમાં બંધ રહ્યા હતા. મેટલ સૂચકાંક 2.03 ટકા, પીએસયુ 1.32 ટકા, બૅન્કિંગ 1.23 ટકા અને ઈન્ફ્રાસ્ટ્રકચર 1.15 ટકા ઘટયા હતા જ્યારે ફક્ત આઈટી ઈન્ડેક્સ 0.32 ટકા અને ટેક 0.03 ટકા વધ્યા હતા. વ્યાજદર યથાવત્ રાખવાથી બીએસઈ બૅન્કિંગ ઈન્ડેક્સ 1.23 ટકા ઘટયો હતો, જેમાં એસબીઆઈ, આઈસીઆઈસીઆઈ બૅન્ક, ઍક્સિસ બૅન્ક, એચડીએફસી બૅન્ક, બૅન્ક ઓફ બરોડા અને યસ બૅન્કના શૅર્સ 1.44 ટકા સુધી ઘટયા હતા. દરમિયાન ફોરેન પોર્ટફોલિયો ઈનવેસ્ટર્સ (એફપીઆઈ) રૂા.1470.56 કરોડની વેચવાલી રહી હતી. જ્યારે ડોમેસ્ટિક ઈન્સ્ટિટયૂશનલ ઈનવેસ્ટર્સ (ડીઆઈઆઈ) - સ્થાનિક સંસ્થાકીય રોકાણકારોમાં રૂા.1074.39 કરોડના મૂલ્યના ઈક્વિટીની લેવાલી હતી.\nડૉલર નબળો થતાં વોલ સ્ટ્રીટમાં ટેકનૉલૉજી ક્ષેત્ર ફરી નબળો પડતા એશિયાના શૅર્સ પર બુધવારે દબાણ જોવા મળ્યું હતું. એમએસસીઆઈનો ઈન્ડેક્સ 0.2 ટકા ઘટયો હતો. ઓસ્ટ્રેલિયાના શૅર્સ અને દક્ષિણ કોરિયાનો કોસ્પી 0.2 ટકા ઘટયો હતો. તેમ જ જપાનનો નિક્કી 0.5 ટકા ઘટયો હતો. વોલ્ટ ડિઝની કંપનીના શૅર્સમાં ઘટાડો થતાં વોલ સ્ટ્રીટના ટેકનૉલૉજી શૅર્સમાં ઘટાડો જોવા મળ્યો હતો, જ્યારે રોકાણકારોએ અમેરિકાના કર રૂપાંતરણની કોર્પોરેટ આવક ઉપરની અસરની આકારણી કરી હતી.


અડધા રસ્તે પૈસા ખૂટી ગયા તો 15 હજારનો બળદ5હજારમાં વેચ્યો, 15 વર્ષના દીકરાને ગાડા સાથે જોતરી દીધો\nHomeઅડધા રસ્તે પૈસા ખૂટી ગયા તો 15 હજારનો બળદ5હજારમાં વેચ્યો, 15 વર્ષના દીકરાને ગાડા સાથે જોતરી દીધો\nદેશભરમાં લૉકડાઉનના કારણે કામ-ધંધો ગુમાવી ચૂકેલા શ્રમિકો તથા અન્ય લોકો વતનમાં પાછા ફરી રહ્યા છે. 50 દિવસના લૉકડાઉને ગરીબ શ્રમિકોનું જીવવું દુષ્કર કરી નાખ્યું છે. સરકારી દાવા ગમે તે હોય, ગ્રાઉન્ડ રિયાલિટી હૃદયદ્રાવક છે. શ્રમિકોની ઘણા પ્રકારની તસવીરો ચર્ચામાં છે પણ આ તસવીર જોઇને કાળજું કંપી જાય છે. આ દ્રશ્ય મધ્ય પ્રદેશના આર્થિક પાટનગર ઇન્દોરના બાયપાસ રોડ પર જોવા મળ્યું.\nજુલવાનિયા નજીકથી દેવાસ માટે પગપાળા નીકળ્યા\nએક પરિવાર એટલો લાચાર થઇ ગયો કે ગામડે પાછા ફરતી વખતે રસ્તામાં જ એક બળદ અડધાથી પણ ઓછા ભાવે વેચવો પડ્યો. બળદગાડું ખેંચવા બીજા બળદ સાથે 15 વર્ષનો મનોજ જાતે જ જોતરાઇ ગયો. આ પરિવાર મધ્ય પ્રદેશના જુલવાનિયાથી અંદાજે 200 કિ.મી. દૂર દેવાસ જવા નીકળ્યો છે.\nમનોજે જણાવ્યું કે, ‘અમારા પાંચ જણાના પરિવારમાં બે બહેન, બનેવી અને પિતા છે. એક બહેન સગર્ભા છે. અમે જુલવાનિયા નજીકથી દેવાસ માટે પગપાળા નીકળ્યા હતા. મુસાફરી દરમિયાન ખાવા-પીવાનો સામાન અને પૈસા ખલાસ થઇ ગયા. મુશ્કેલીઓ વધી રહી હતી. મુસાફરી અડધી જ પૂરી થઇ હતી. તેથી બધાએ ભેગા મળીને નક્કી કર્યું કે એક બળદ વેચી દઇએ તો થોડા દિવસ નીકળી જશે. પછી જે થશે તે જોયું જવાશે.’\nહજુ અંદાજે 100 કિ.મી. ચાલવાનું છે\nહજુ અડધી મુસાફરી બાકી છે. અંદાજે 100 કિ.મી. ચાલવાનું છે. એવામાં 40 ડિગ્રી ગરમીમાં મનોજના ખભે લદાયેલો બળદગાડાનો બોજ શ્રમિકોની વાસ્તવિક સ્થિતિ વર્ણવે છે. કોરોનાના કારણે આવા હજારો લોકો વતનમાં પાછા ફરી રહ્યા છે.\nએકલા બળદ પર વધુ બોજ પડતો હોવાથી હું પણ જોતરાઇ ગયો\nમનોજ જણાવે છે કે, ‘હવે બળદને ખવડાવીએ કે પોતે ખાઇએ? મજબૂરીવશ એક બળદ વેચવો પડ્યો. તેની કિંમત 15 હજાર રૂ. હતી પણ અમારી ગરજનો લાભ લઇ ખરીદનારે માત્ર5હજાર રૂ.માં ખરીદી લીધો. એક બળદ પર વધુ બોજ ન પડે તે માટે હું પણ તેની સાથે જોતરાઇ ગયો.’


Adani Group can now look at data storage Amazon, Google can serve | અદાણી જૂથની નજર હવે ડેટા સ્ટોરેજ ઉપર : એમેઝોન, ગૂગલને સેવા આપી શકે - business\nઅદાણી જૂથની નજર હવે ડેટા સ્ટોરેજ ઉપર : એમેઝોન, ગૂગલને સેવા આપી શકે\nમુંબઈ | Jul 13, 2019, 14:22 IST\nએમેઝોન, ગૂગલ, વોલમાર્ટ જેવી કંપનીઓએ પણ અહીં જ ડેટા સ્ટોરેજ કરવો પડશે.\nપોર્ટ, વીજળી અને માળખાકીય સેવા ક્ષેત્રે કાર્યરત, લગભગ ૧૦ અબજ ડૉલરની સંપત્તિ સાથે દેશની સૌથી ધનાઢ્ય વ્યક્તિમાંથી એક ગૌતમ અદાણી સાવ અલગ જ દિશામાં અત્યારે વિચારી રહ્યા છે. દેશમાં એક મોટી તકનું સર્જન થતું જોઈ રહ્યા હોવાથી તે રૂ. ૭૦,૦૦૦ કરોડનું મૂડીરોકાણ કરી દેશમાં ડેટા સ્ટોરેજ સેન્ટર ઊભાં કરવા વિચારી રહ્યા છે.\nભારત સરકારે અને રિઝર્વ બૅન્ક ઑફ ઇન્ડિયાએ સ્થાનિક અને વિદેશી કંપનીઓને સ્પષ્ટ સૂચના આપી છે કે ભારતમાં થતા દરેક વ્યવહાર, નાણાકીય લેતી-દેતી અને અન્ય વ્યવહારો માટેનો ડેટા ભારતમાં જ સ્ટોર કરવો પડશે. એમેઝોન, ગૂગલ, વોલમાર્ટ જેવી કંપનીઓએ પણ અહીં જ ડેટા સ્ટોરેજ કરવો પડશે.\nગૌતમ અદાણી દક્ષિણ ભારતમાં કોઈ સ્થળે આ માટે ડેટા સ્ટોરેજ કેન્દ્ર ઊભું કરવા વિચારી રહ્યા છે. ડેટા સ્ટોરેજની સેવાઓ આપી તેઓ કમાણી કરવા માટેની યોજના બનાવી રહ્યા છે. ભારતમાં વધી રહેલા સ્માર્ટફોન અને ઈન્ટરનેટના ઉપયોગ થકી વધુને વધુ લોકો ડેટાનો ઉપયોગ કરી રહ્યા છે, ઑનલાઈન નાણાકીય લેવડદેવડ કરી રહ્યા છે અને ખરીદી રહ્યા છે. ભારત સરકારના નિયમ અનુસાર ડેટા અહીં જ સ્ટોર કરવો પડે એમ હોય તો દરેકે આવી સેવાનો ઉપયોગ કરવો પડશે.\nઅદાણી જૂથનો વિકાસ પણ આવી જ રીતે થયો છે. ખાનગી ક્ષેત્ર માટે વીજળી ઉત્પાદન, વીજ વિતરણ, ગૅસ વિતરણ, પોર્ટ જેવી તક મળી એટલે અદાણી જૂથે તેને સૌથી પહેલાં ઝડપી લીધી હતી. અદાણી અત્યારે આ દરેક ક્ષેત્રની સૌથી મોટી ખાનગી કંપની છે. આવી જ રીતે ડેટા સ્ટોરેજમાં પણ અગ્રણી બનવા માટે વિચારી રહી છે.


આ ક્રિપ્ટોકરન્સીમાં બમ્પર તેજી,2કલાકમાં એક હજારના 60 લાખ રૂપિયા | Samacharwala\nઆ ક્રિપ્ટોકરન્સીમાં બમ્પર તેજી,2કલાકમાં એક હજારના 60 લાખ રૂપિયા\n22 Nov, 21 • 52 Views •\nટોકન એ અજાણ્યા ચલણમાંથી એક છે, જેમાં હજારો ટકાનો અચાનક વધારો જોવા મળ્યો છે\nનવી દિલ્હી : ક્રિપ્ટોકરન્સીમાં વધઘટ થતી રહે છે. ટૂંકા ગાળામાં કેટલાક ટોકન્સના ભાવમાં મોટો વધારો થયો છે. સોમવારે, આ Shih Tzu (SHIH) માં થયું. આ ટોકનનું નામ કૂતરાની જાતિના નામ પરથી રાખવામાં આવ્યું છે જે ચીનમાં ઉદ્ભવ્યું હતું. આ ટોકનમાં છેલ્લા બે કલાકમાં ભારે ઉછાળો જોવા મળ્યો છે.\nચલણમાં લગભગ 6,00,000 ટકાનો વધારો થયો છે. આ ડેટા CoinMarketCap મુજબ છે. Shih Tzu સિક્કો $0.00005477 પર ટ્રેડ થઈ રહ્યો છે. અગાઉ તે $0.00000009105 પર ટ્રેડ કરી રહ્યો હતો. શેરબજારમાં વોલ્યુમમાં પણ 65 ટકા સુધીનો વધારો જોવા મળ્યો છે. ટોકન એ અજાણ્યા ચલણમાંથી એક છે, જેમાં હજારો ટકાનો અચાનક વધારો જોવા મળ્યો છે. પરંતુ તેની પાછળના કારણ વિશે કોઈ સ્પષ્ટ માહિતી નથી. અગાઉ, Kokoswap, Ethereum Meta અને ARC ગવર્નન્સમાં અચાનક વધારો જોવા મળ્યો હતો, પરંતુ તે ખૂબ જ ટૂંકા ગાળા માટે હતો.\nશિહ ત્ઝુ શું છે?\nShih Tzu એ નોંધાયેલ એન્ટિટી છે. તે એક ક્રોસ ચેઇન આધારિત મેમ ટોકન છે જે NFT ઇકોસિસ્ટમના માર્કેટપ્લેસને એકસાથે લાવે છે. આ મલ્ટી ચેઈન આધારિત વોલેટ અને મેટાવર્સ ગેમિંગ છે. ક્રિપ્ટો માર્કેટ પર નજર રાખતા વિશ્લેષકો કહે છે કે Shih Tzu ના ફરતા પુરવઠા અંગે કોઈ માહિતી ઉપલબ્ધ નથી. મહત્તમ પુરવઠો 1,000,000,000,000,000 SHIH કોઇન્સ પર અંદાજ કરવામાં આવ્યો છે.\nનિષ્ણાતોના મતે આ ક્રિપ્ટોકરન્સીની કિંમતમાં આવેલી તેજી અત્યારે ટકી રહે તેવું લાગતું નથી. આ માત્ર NFT અને Metaverse ના મોમેન્ટમ મેળવવાને કારણે છે.\nતેની વેબસાઇટ જણાવે છે કે Shih-Tzu ટોકન એ Ethereum અને Binance સ્માર્ટ ચેઇન પર વિકસાવવામાં આવેલ ERC-20/BEP20 ટોકન છે, જે જીવનની ગુણવત્તા સુધારવા અને વિશ્વભરના પ્રાણીઓ માટે ખુશીઓ લાવવા પર ધ્યાન કેન્દ્રિત કરે છે. તે ઉમેરે છે કે મજબૂત અને સતત વિકસતા સમુદાય સાથે, તેઓ પ્રાણીઓના અધિકારોને સમર્થન આપતા જૂથોને સમર્થન અને દાન આપે છે. તેમના વકીલોને ટેકો આપો. આમાં પ્રાણી-સહાયક આશ્રયસ્થાનો અને બચાવ પહેલનો સમાવેશ થાય છે. તદનુસાર, તેમનું મિશન સ્પષ્ટ છે અને તેઓ આશા રાખે છે કે તેની અસરથી ટોકન ધારકોને લાંબા ગાળે ફાયદો થશે.\nBharat Bond ETFની ત્રીજી સિરીઝ3ડિસેમ્બરથી ખુલશે\n02 Dec, 21 • 13 Views


કોર્પોરેટ ટેક્સ બાદ હવે આ ટેક્સ સ્લેબમાં સરકાર બદલાવ કરી શકે છે | after corporate tax government can make changes in tax slab for medium class - Gujarati Oneindia\nનવી દિલ્હીઃ કંપનીઓના કોર્પોરેટ ટેક્સ બાદ હવે કેન્દ્ર સરકાર મધ્યમ વર્ગને પણ આવકમાં રાહત આપી શકે છે. કાર્યબળે ટેક્સ સ્લેબમાં બદલાવ કરી મધ્યમ વર્ગને પણ રાહત આપવાનો ઉકેલ આપ્યો છે. ડિસ્પોઝેબલ આવકમાં વધારો અને મધ્યમ વર્ગને રાહત આપવા માટે સરકાર વ્યક્તિગત આવકવેરા દરને તર્કસંગત બનાવવા પર વિચાર કરી રહી છે.\nવિભાગના અધિકારીઓએ આ અંગે જાણકારી આપી છે. હિન્દુસ્તાન ટાઈમ્સના રિપોર્ટ મુજબ સરકાર દ્વારા રોકાણ અને ભાવનાને પ્રોત્સાહન આપવા માટે કોર્પોરેટ કરના દરને ઘટાડી અને ભારતય ઉદ્યોગને વધુ કોમ્પિટિટિવ બનાવવા માટે આ પગલું ભર્યું છે.\nસરકારી અધિકારી પ્રત્યક્ષ કર સંહિતા (ડીટીસી) પર ટાસ્ક ફોર્સની ભલામણ અનુરૂપ જૂના આકવેરા કાનૂનને સરળ અને ટેક્સ દરોને તર્કસંગત બનાવવા પર કામ કરી રહ્યા છે, જેણે 19 ઓગસ્ટે પોતાનો રિપોર્ટ પ્રસ્તુત કર્યો હતો. જેનો ઉદ્દેશ્ય અનુપાલન વધારવા, વિસ્તરણ કરવાનો છે. અધિકારીઓએ કહ્યું કે રાજસ્વ પર પડનાર પ્રભાવના આધાર પર વિવિધ પરિદ્રશ્યો પર વિચાર કરવામાં આવી શકે છે. અધિકારીઓએ કહ્યું કે દરેક કરદાતાને ઓછામાં ઓછા5ટકા લાભ આપવા માટે આ વિચાર છે.\nવિકલ્પોમાંથી એક5% અને 10 લાખ રૂપિયાની વચ્ચે ટેક્સ યોગ્ય આવકવાળા લોકો માટે 10 ટકા સ્લેબ રજૂ કરવાનો છે. હાલ આ સ્લેબ 20 ટકા ટેક્સ દરને આકર્ષિત કરે છે. અધિકારીએ કહ્યું કે ઉપકર, અધિભાર અને કેટલાય ટેક્સ છૂટોને હટાવવા અને ઉચ્ચતમ સ્લેબના ટેક્સ દરને 30 ટકાથી ઘટાડી 25 ટકા કરવાનો વિકલ્પ પણ છે.\nવર્તમાનમાં3લાખથી5લાખ રૂપિયાની વચ્ચે કર યોગ્ય5ટકાના દરથી છે. બીજો સ્લેબ (5-10 લાખ ટેક્સ યોગ્ય આવક) પર 20 ટકા લગાવવામાં આવે છે અને 10 લાખ રૂપિયાથી વધુની આવક પર 30 ટકા ટેક્સ લગાવવામાં આવે છે. જો કે 2.5 લાખ રૂપિયા સુધીની આવક કર મુક્ત છે.\nઅધિકારીઓ મુજબ પ્રત્યક્ષ કર સંહિતા પર ટાસ્ક ફોર્સની ફરિયાદથી મદદ મળશે. સરકારે હાલના અવકવેરા કાયદાની સમીક્ષા કરવા અને દેશની આર્થિક જરૂરિયતો મુજબ એક નવા પ્રત્યક્ષ કર કાનૂનનો રિપોર્ટ તૈયાર કરવા માટે નવેમ્બર 2017માં પ્રત્યક્ષ કર સંહિતા પર ટાસ્ક ફોર્સનું ગઠન કરવામાં આવ્યું હતું.\nનિષ્ણાંતોને દિવાળી પહેલા આ સંબંધમાં એક ઘોષણાની ઉમ્મીદ છે, જે તરત માંગ પેદા કરશે અને વૃદ્ધિને પ્રોસ્તાહન આપશે. જૂન ક્વાર્ટરમાં ભારતની આર્થિક વૃદ્ધિ છ વર્ષના નિચલા સ્તર5ટકાથી ઓછો છે, જે વિકાસમાં સતત પાંચમાં ક્વાર્ટરમાં ગિરાવટ છે.\ntax slab tax business corporate tax ટેક્સ સ્લેબ ટેક્સ બિઝનેસ કોર્પોરેટ ટેક્સ\nafter corporate tax government can make changes in tax slab for medium class


શોર્ટ સર્વિસ કમિશનમાં હવે મહિલાઓની એન્ટ્રી: પીએમ | 15 August independence day red fort prime minister modi speech live updates - Gujarati Oneindia\n| Updated: Wednesday, August 15, 2018, 9:34 [IST]\nદેશ આજે સ્વતંત્રતા દિવસની 72 મી વર્ષગાંઠ ઉજવી રહ્યું છે. આ અવસરે દેશનો દરેક વ્યક્તિ દેશપ્રેમની ભાવનાથી રંગાયેલો છે. સ્વતંત્રતા દિવસના અવસરે પ્રધાનમંત્રી મોદી આજે દેશને લાલ કિલ્લાથી સંબોધિત કરશે. પીએમ તરીકે નરેન્દ્ર મોદીનું આ પાંચમું ભાષણ હશે. પહેલીવાર પીએમ મોદી ઘ્વારા વર્ષ 2014 દરમિયાન દેશને લાલ કિલ્લાથી સંબોધન કર્યું હતું. માનવામાં આવી રહ્યું છે કે આજના ભાષણમાં પીએમ મોદી ઘણા એલાન કરી શકે છે. તેની પાછળ મોટું કારણ છે કે પીએમ તરીકે નરેન્દ્ર મોદી સરકારનું પાંચમું અને છેલ્લું ભાષણ છે. એટલા માટે આવતા વર્ષે ઈલેક્શન પહેલા પીએમ મોદીનું આ ભાષણ ખુબ જ અગત્યનું માનવામાં આવે છે.\n9:00 AM, 15 Aug\nદરેક ભારતીયને પોતાનું ઘર હોવું જોઈએ, દરેક ઘરમાં વીજ જોડાણ હોય છે, દરેક ભારતીયને ધુમાડામાંથી છૂટકારો મળવો જોઈએ, દરેક ભારતીયને જરૂરિયાત પ્રમાણે પાણીની જરૂર પડે છે, દરેક ભારતીય શૌચાલયો મળે, દરેક ભારતીયને કૌશલ્ય મળે, સસ્તું આરોગ્ય સંભાળ મેળવવા માટે, દરેક ભારતીય પાસેથી રક્ષણ મળે, વીમાની સેવા મળે, ઈન્ટરનેટની સેવા મળે તેના માટે અમે કામ કર્યું છે.\nજમ્મુ અને કાશ્મીરના લોકો સ્થાનિક સંસ્થાઓની ચૂંટણીની માગણી કરતા હતા, મને ખુશી છે કે આગામી મહિનાઓમાં તેમને તેમના અધિકારોનો ઉપયોગ કરવાની તક મળશે. પસંદ કરેલ પંચાયત વિકાસ માટે નવી વેગ આપશે. અમે ટૂંક સમયમાં પંચાયત ચૂંટણીઓની દિશામાં આગળ વધી રહ્યા છીએ.\nમાઓવાદી ઘ્વારા ઘણી હિંસા થાય છે. પરંતુ નવી વિકાસ યોજનાઓના કારણે, 126 જિલ્લામાંથી 90 જિલ્લાઓમાં માઓવાદ ઘટી ગયો છે.\nઆજે ઈમાનદારીની ઉજવણી સાથે દેશ આગળ વધી રહ્યો છે. 2013 માં, દેશમાં સીધા કરદાતાઓની સંખ્યા4કરોડ હતી. આ પ્રવૃત્તિના છેલ્લા 70 વર્ષોનું પરિણામ છે.\n8:38 AM, 15 Aug\nહું દેશના પ્રમાણિક કરદાતાઓને કહું છું કે હું તમને ખાતરી આપું છું કે આ યોજનાઓ તમારા ટેક્સ દ્વારા કરવામાં આવે છે, જ્યારે તમે ખાવા માટે બેસો છો, તે તમારી પ્રમાણિક પ્રક્રિયાનું પરિણામ છે, જ્યારે તમે ખાઉં ખાઓ છો ત્યારે ગરીબ3ગરીબો પણ તેમનું પેટ ભરે છે.\n25 સપ્ટેમ્બરે પંડિત દીનદયાળ ઉપાધ્યાયના જન્મદિવસે, આ પ્રધાનમંત્રી જન આરોગ્ય મિશન લોન્ચ કરવામાં આવશે.\nJab honsle buland hote hain, desh ke liye kuch karne ka irada hota hai toh benami sampati ka kanoon bhi lagu hota hai: Prime Minister Narendra Modi #IndiaIndependenceDay pic.twitter.com/0S7ZIZrzwQ\nજ્યારે મેં 2014 માં સ્વચ્છતા અંગે વાત કરી, ત્યારે લોકોએ તેનો મજાક ઉડાવ્યો હતો. પરંતુ ડબ્લ્યુએચઓ (WHO) ઘ્વારા જાણ કરવામાં આવી છે, એવું કહેવામાં આવ્યું છે કે સ્વચ્છતા અભિયાનને કારણે3કરોડ બાળકોનાં જીવન બચાવી લેવામાં આવ્યા છે.\nઅમે અવકાશમાં મનુષ્યો સાથે જઈશું, તો પછી આપણે વિશ્વના ચોથા દેશ બનશું જે મનુષ્યને અવકાશમાં દોરી જશે.\nઆપણો દેશ અંતરિક્ષની દુનિયામાં પ્રગતિ કરી રહ્યું છે, પણ અમે સપનું જોયું છે, અમારા વૈજ્ઞાનિકોએ કલ્પના કરી છે કે 2022 ને આઝાદીના 75 વર્ષ હશે, અથવા જો બની શકે તો ભારત માતાનો દરેક સંતાન અવકાશમાં જશે. ત્રિરંગો ધ્વજ હાથમાં લઈને જશે. આ સ્વપ્ન 75 વર્ષની સ્વતંત્રતા પહેલાં પૂર્ણ કરવાની જરૂર છે.\nઆજે નોર્થ ઈસ્ટમાં વીજળી, રેલવે સહિત વિવિધ સમાચાર છે. આજે દેશના યુવાન લોકો બીપીઓ ખોલ્યા છે, આજે આપણું નોર્થ ઈસ્ટ ઓર્ગેનીક ફાર્મિંગનું હબ બન્યું છે. એક એવો સમય હતો જ્યારે નોર્થ ઈસ્ટના લોકોને લાગતું હતું કે દિલ્હી ખૂબ દૂર છે, આજે અમે દિલ્હીને નોર્થ ઈસ્ટની નજીક લાવી દીધું છે.\n13 કરોડ રૂપિયાની મુદ્રા લોન,4કરોડ એવા યુવાનો છે જેમણે પ્રથમ વખત લોન લીધી છે, આ બદલાયેલી વાતાવરણના પોતાના અધિકારમાં જીવંત ઉદાહરણ છે.3લાખથી વધુ ગામોમાં, કોમન સર્વિસ સેન્ટર દેશના યુવાનો ચલાવી રહ્યું છે.\nભારતના પાસપોર્ટની મજબૂતાઈ વધી છે. આજે દુનિયામાં ગમે ત્યાં હિંદુસ્તાની સંકટમાં હોય તો તેને ખાતરી છે કે મારો દેશ મારી પાછળ ઉભો છે.\nએમએસપી જુઓ, લોકો તેને વર્ષો સુધી વધારવાની કરવાની માગ કરી રહ્યા હતા, પરંતુ અમારી સરકારે તેને વધારી દીધી. જીએસટી માટે દરેક લોકો ઇચ્છતા હતા કે તેને લાગુ કરવામાં આવે, આજે નાના વેપારીઓની મદદથી જીએસટીને અમલમાં મૂક્યો છે.\nઅમે સખત નિર્ણયો લઈએ છીએ, અમે દેશના હિત માટે કામ કરી રહ્યા છીએ, અમે પાર્ટીહિત વિશે નથી વિચારતા.\nતે એક એવો સમય હતો જ્યારે લોકો કહેતા હતા કે ભારતમાં અર્થતંત્રમાં જોખમ છે, પરંતુ હવે તે જ લોકો કહે છે કે અર્થતંત્ર હવે મજબૂત બની છે.\nદેશની અપેક્ષાઓ ખૂબ જ છે, અમે તેને પૂર્ણ કરવા માટે સતત વ્યસ્ત છીએ. દેશ એ જ છે, ધરતી એ જ છે, આકાશ એ જ છે, સરકારી ઓફિસ પણ તે જ છે. પરંતુ દેશ એવું અનુભવે છે કે આપણે કેવી રીતે આગળ વધી રહ્યા છીએ.\n8:00 AM, 15 Aug\n2013 માં, છેલ્લા ચાર વર્ષથી દેશના વિકાસની સરખામણીમાં જો 2013 માં શૌચાલયો બાંધવાની ગતિ હતી, જો તે ગતિએ શૌચાલયો બાંધવામાં આવે તો ઘણા વર્ષો લાગશે. તે ગતિથી ગામમાં વીજળી પહોંચાડવા લગભગ એક દાયકા કે તેથી વધારે સમય લાગે. 2013 ની ઝડપની તુલના કરો, તો પછી એલપીજી ગેસ જોડાણ માટે 100 વર્ષ પણ ઓછા પડે.\nજ્યારે 125 કરોડ લોકો તેમના વિચારોને અપનાવે છે, ત્યારે બધું જ શક્ય છે. 2014 માં, લોકોએ સરકાર નહીં પરંતુ તેમને એક રાષ્ટ્ર બનાવવાનો નિર્ણય કર્યો: પીએમ મોદી\n7:54 AM, 15 Aug\nદેશમાં સારા વરસાદ થયો, ખેડૂતો માટે તે સારું છે પરંતુ પૂરને કારણે પણ દુઃખ છે. પૂરને લીધે જીવનનું જે નુકશાન થયું છે તેનાથી દુઃખી છું: પીએમ મોદી\nતિરંગાની શાન માટે દેશના જવાનો પોતાનું જીવન ખપાવી દે છે, પોલીસ જવાનો સામાન્ય લોકોના જીવનની સુરક્ષા માટે દિવસ રાત મહેનત કરે છે હું આ બધાને નમન કરું છું: પીએમ મોદી\nકોંગ્રેસ અધ્યક્ષ રાહુલ ગાંધી, કેન્દ્રીય પ્રધાન નિતિન ગડકરી, ગુલામ નબી આઝાદ અને ઘણા નેતાઓ લાલ કિલ્લા પર હાજર.\nવડાપ્રધાન નરેન્દ્ર મોદી લાલ કિલ્લા પહેલાં રાજઘાટ પહોંચ્યા, જ્યાં તેમણે પુષ્પ આપીને મહાત્મા ગાંધીને શ્રદ્ધાંજલિ આપી.\n7:33 AM, 15 Aug\nલાલ કિલ્લો 15 ઓગસ્ટના રોજ દુલ્હનની જેમ શણગારવામાં આવ્યો. સુરક્ષા વ્યવસ્થાની પૂરતી વ્યવસ્થા કરવામાં આવી છે.\n7:32 AM, 15 Aug\nભૂતપૂર્વ વડા પ્રધાન મનમોહનસિંહ, એચડી દેવે ગૌડા, કેન્દ્રીય પ્રધાન જે.પી. નડ્ડા, લાલકૃષ્ણ અડવાણી લાલ કિલ્લા પર પહોંચ્યા.\nસૂત્રો અનુસાર7માં પગાર કમિશન સંબંધિત કેન્દ્રીય સરકારી કર્મચારીઓ માટે કેટલીક જાહેરાત કરવામાં આવશે. જો કે મુખ્ય ધ્યાન ગરીબો અને તેમના સશક્તિકરણ વિશે હશે.\n6:02 AM, 15 Aug\nપીએમ મોદીએ ભાષણ પહેલા લોકોના અભિપ્રાય માંગ્યા. 30 હજાર લોકોએ પીએમ મોદીના ભાષણ માટે પોતાના અભિપ્રાય આપ્યા.\nપીએમ મોદી આજે આયુષ્માન યોજના વિશે જાહેરાત કરી શકે છે.\nદૂરદર્શન સહીત ગૂગલ અને યુટ્યુબ પર પીએમ મોદીનું ભાષણ લાઈવ બતાવવામાં આવશે. પીએમ મોદીનું ભાષણ ત્યારપછી 22 કરતા પણ વધારે સ્થાનીય ભાષાઓમાં બતાવવામાં આવશે.\nindependence day pm modi narendra modi modi sarkar સ્વતંત્રતા દિવસ પીએમ મોદી નરેન્દ્ર મોદી\nNarendra modi speech on 15 august from Red fort. Here is the full live updates of the independence day celebration.


ધર્મજ-તારાપુર હાઈ-વે પર ત્રણ વાહન અથડાતાં યુવાનનું મોત\nબાઈકને ટક્કર મારી કાર બીજી કારને અથડાઈ ઃ કાર ડ્રાઈવર ભાગી ગયો\nઆણંદ જિલ્લાના તારાપુર નજીક ગત મધ્યરાત્રિના સુમારે બે મોટરકાર અને એક મોટરસાયકલ વચ્ચે ત્રિપલ અકસ્માત સર્જાયો હતો. આ ગમખ્વાર અકસ્માતમાં મોટરસાયકલ પર સવાર ત્રણ યુવકો પૈકી એક યુવકનું ગંભીર ઈજા થવાના કારણે કરૃણ મોત નીપજ્યું હતું. જ્યારે એક કારચાલક ગંભીર રીતે ઘવાયો હતો. જ્યારે અન્ય કારચાલક અકસ્માત સર્જીને ઘટના સ્થળેથી નાસી છુટયો હતો.\nઅકસ્માતનો ભોગ બનનાર ત્રણેય યુવાનો વડોદરા જિલ્લાના કોયલી ગામના રહીશ છે. આ ત્રણેય યુવાનો કોયલીથી એક જ મોટરસાયકલ પર બેસી સારંગપુર ખાતે બજરંગબલીના દર્શન કરવા માટે જવા નીકળ્યા હતા ત્યારે તારાપુર પાસે અકસ્માતનો ભોગ બન્યા હતા. આ બનાવ અંગે તારાપુર પોલીસે અકસ્માતનો ગુનો નોંધીને વધુ તપાસ હાથ ધરી છે.\nઅકસ્માતના આ બનાવ અંગે પોલીસ સૂત્રોનાવધુમાં જણાવ્યા મુજબ વડોદરા જિલ્લાના કોયલી ગામે આવેલ ડોરવગા વિસ્તારમાં રહેતા કમલેશભાઈ જશભાઈ ચૌહાણ (ઉં.વ.૨૦), દિપકભાઈ મૂળજીભાઈ મકવાણા (ઉં.વ.૨૧) અને વિનોદભાઈ મનુભાઈ પઢિયાર (ઉં.વ.૨૨) નામના ત્રણેય મિત્રો ગત રાત્રે મોટરસાયકલ નં.-જીજે-૬ઈટી-૩૯૮૫ પર ત્રણ સવારી બેસી કોયલીથી સારંગપુર ખાતે બજરંગબલીના દર્શન કરવા માટે નીકળ્યા હતા. ગત મધ્યરાત્રિના ૨ઃ૧૫ કલાકના સુમારે તેઓની મોટરસાયકલ આણંદ જિલ્લાના ધર્મજ-તારાપુર હાઈવે પર આવેલ તારાપુર પાસેની શહાદત હોસ્પિટલ પાસેથી પસાર થઈ રહી હતી. આ સમયે સામેથી પુરપાટ ઝડપે આવી ચઢેલ મારૃતી અલ્ટો કાર નં.-જીજે-૨૩એમ-૬૧૩૯ મોટરસાયકલ સાથે ધડાકાભેર અથડાઈ હતી. મારૃતીકારની જબરદસ્ત ટક્કર વાગતા જ મોટરસાયકલ પર સવાર ત્રણેય મિત્રો ઉછળીને રોડ ઉપર પટકાયા હતા. બીજી તરફ મારૃતી કાર રોડ ઉપરથી પસાર થતી ટાટા ગાડી નં.-જીજે-ઈક્યુ-૯૪૨૩ની ડ્રાઈવર સાઈડે અથડાઈ હતી. દરમ્યાન બંને કાર રોડ ઉપર પલ્ટી ગઈ હતી. મધ્યરાત્રિના સુમારે તારાપુર પાસે સર્જાયેલ આ ત્રિપલ અકસ્માતની ઘટનામાં ગંભીર રીતે ઘવાયેલ કોયલીના ત્રણેય મિત્રોને સારવાર માટે તુરંત જ તારાપુર ખાતેની ખાનગી હોસ્પિટલમાં ખસેડવામાં આવ્યા છે. જ્યાં કમલેશભાઈ જશભાઈ ચૌહાણની હાલત અત્યંત નાજુક જણાતાં તેઓને વધુ સારવાર માટે કરમસદ ખાતેની શ્રી કૃષ્ણ હોસ્પિટલમાં ખસેડવામાં આવ્યા હતા. જ્યાં તેમનું સારવાર દરમ્યાન કરૃણ મોત નીપજ્યું હતું. આ અકસ્માતમાં ટાટા ગાડીના ચાલક ભરતભાઈ નગીનભાઈ પરમાર (રહે.વડોદરા)ને પણ વધતા-ઓછા પ્રમાણમાં ઈજા પહોંચી હતી. અકસ્માત બાદ મારૃતીકારનો ચાલક ઘટના સ્થળેથી નાસી છુટયો હતો.\nઆ બનાવ અંગે તારાપુર પોલીસે ભરતભાઈ નગીનભાઈ પરમારની ફરિયાદના આધારે અજાણ્યા મારૃતીકારના ચાલક સામે અકસ્માતનો ગુનો નોંધીને વધુ તપાસ હાથ ધરી છે.


10 Days waiting in Maa Card : Vadodara HCG\nવડોદરા HCGમાં વીમો હોય તો તાકીદે સારવાર, મા કાર્ડમાં 10 દિવસ વેઇટિંગ\nSeptember 16, 2018 | 10:23 am IST\nશહેરના સનફાર્મા રોડ સ્થિત એસસીજી કેન્સર સેન્ટરમાં મેડિકલ ઇન્સ્યોરન્સ અને મા-કાર્ડના દર્દીની સારવારમાં વહાલા-દવલાની નીતિ અપનાવાતી હોવાનો કિસ્સો જાણવા મળ્યો છે. કેન્સરગ્રસ્ત દર્દીએ ઇન્સ્યોરન્સ હોવાનું કહયું ત્યારે સ્ટાફ સામેથી ફોન કરી ફોલોઅપ કરતો, જ્યારે તે જ દર્દીએ મા-કાર્ડથી સારવાર કરાવવાનું કહયું તો સ્ટાફે 10 દિવસનું વેઈટિંગ ચાલતું હોવાનો જવાબ આપ્યો હોવાના આક્ષેપ થયાં છે.\nવડોદરામાં રહેતાં નિલેશ પટેલના પિતા જગદીશભાઈ (ઉં.61) નિવૃત્ત જીવન ગુજારે છે. જગદીશભાઈને મોઢાનું કેન્સર છે. એસસીજીમાં થયેલા કડવા અનુભવ અંગે નિલેશ પટેલે જણાવ્યું હતું કે, અમારી પાસે મેડિકલ ઇન્સ્યોરન્સ અને મા-કાર્ડ છે. ઇન્સ્યોરન્સ અઢીથી ત્રણ લાખ, જ્યારે મા-કાર્ડની મર્યાદા પણ ત્રણ લાખની છે. કેન્સરની સારવાર માટે મારા માતા-પિતા એસસીજી કેન્સર સેન્ટરમાં થોડા મહિના અગાઉ ગયાં હતાં. મેડિકલ ઇન્સ્યોરન્સ હોવાથી હોસ્પિટલે ઓપરેશન સહિતની સારવાર માટે ૨.૭૫થી ૨.૯૦ લાખનું પેકેજ આપ્યું હતું. એસસીજીના સ્ટાફ દ્વારા સામેથી ફોન કરી, ક્યારે દાખલ થાવ છો ? તેવું ફોલો-અપ કરાતું હતું. ઇન્સ્યોરન્સ ક્લેઈમ કરે તો પૈસા ઉમેરવાના આવતા હોવાથી સારવાર મા-કાર્ડથી કરાવવાનો નિર્ણય લીધો હતો. ત્યારબાદ અમે સારવાર મા-કાર્ડથી કરાવવાનું કહેતા હોસ્પિટલે 10 દિવસનું વેઈટિંગ હોવાનું કહ્યું હતું. 10 દિવસ બાદ સંપર્ક ન કરતાં સામેથી ફોન કર્યા બાદ અમને બોલાવ્યાં હતાં. અમારા સતત ફોલો-અપ બાદ બે કિમોથેરાપી અને સિટી સ્કેન થયું હતું. દરમિયાન ડોક્ટર્સ રિપોર્ટ જોયા ત્યારે જવાબ મળ્યો કે હવે કેન્સર માથામાં ફેલાઈ ગયું હતું. પૈસા કઢાવવાના ચક્કરમાં પિતાની સારવારમાં બે મહિના પસાર થતાં કેન્સર વધી ગયું હતું.\nમા-કાર્ડથી 30 હજારનો ખર્ચ કર્યા બાદ સારવાર લેવાનું બંધ કર્યું\nનિલેશ પટેલે વધુમાં જણાવ્યું હતું કે, મા-કાર્ડથી બે કિમોથેરપી અને એક સિટી સ્કેન મળી અંદાજે કુલ ૩૦ હજારનો ખર્ચ કર્યો હતો. એસસીજીમાં જનરલ વોર્ડ, સેમિ સ્પેશિયલ અને બાળકોના વોર્ડ મળી એક દિવસમાં લગભગ 150 થી 175 કિમો થેરપી થાય છે. કિમો આપવાની વ્યવસ્થા પણ યોગ્ય નથી. મા-કાર્ડમાં કલાકો બગડતા હતાં અને અસુવિધાને પગલે સારવાર લેવાનું બંધ કર્યુ હતું.\nગાંધીનગરથી રિવ્યૂ માટે ફોન આવ્યો ત્યારે પણ ફરિયાદ કરી હતી\nએસસીજીમાં મા-કાર્ડના ઉપયોગ બાદ ગાંધીનગરથી રિવ્યૂ માટે ફોન આવ્યો હતો. પિતાની સારવારનો અનુભવ ઠીક રહયો પરંતુ, સુવિધા અયોગ્ય હોવાની ફરિયાદ પણ કરી હતી. પૈસા આપનાર દર્દીને પ્રાથમિકતા અને મા-કાર્ડના દર્દીની અવગણના કરાતી હોવાનું નિલેશ પટેલે ઊમેર્યું હતું.


what to eat post workout, Weight loss food after workout: જીમ બાદ આ5વસ્તુઓ ખાસ ખાઓ, નહીંતર વજન પણ નહીં ઘટે અને બોડી પણ નહીં બને - post-workout diet fitness trainer and nutritionist suggests five foods for post workout to weight loss and toned body - I am Gujarat\npost-workout diet fitness trainer and nutritionist suggests five foods for post workout to weight loss and toned body\nWeight loss food after workout: જીમ બાદ આ5વસ્તુઓ ખાસ ખાઓ, નહીંતર વજન પણ નહીં ઘટે અને બોડી પણ નહીં બને\nProduced by Debnil Saha | I am Gujarat | Updated: Jun 23, 2022, 1:46 PM\nWhat to eat afteraworkout to lose weight: વેઇટ લોસ જર્ની દરમ્યાન તમારે વર્કઆઉટની સાથે તમે શું ખાઓ છો જેવી બાબતનું ધ્યાન રાખવું ખૂબ જરૂરી છે. કારણકે માત્ર જીમમાં જઇને પરસેવો વહાવવાથી વેઇટ ઘટશે નહીં. તેની સાથે તમારી ડાયટ પણ સારી હોવી જોઇએ.\nસ્થૂળતા (Obesity) એક ગંભીર સમસ્યા છે જેના કારણે ઘણી બીમારીઓ થવાનું જોખમ રહે છે. વજન ઘટાડવા (Weight loss) માટે લોકો જીમમાં ખૂબ પરસેવો વહાવે છે તે છતાં પણ તેમનું વજન ઓછું થતું નથી અને બોડીને શેપ પણ નથી મળતો. નિષ્ણાતો માને છે કે વજન ઓછું કરવા માટે કસરતની સાથે યોગ્ય ડાયટ ફોલો કરવું પણ ખૂબ જરૂરી છે.\nવેઇટ લોસ જર્ની (Weight loss journey) દરમ્યાન વર્કઆઉટની સાથે આ બાબત કે તમે શું ખાઓ છો તે બાબતનું પણ ધ્યાન રાખવું જરૂરી છે. માત્ર જીમમાં જઇને પરસેવો પાડવાથી વજન ઓછું નહીં થાય. જીમની સાથે તમારે યોગ્ય ડાયટ પણ ફોલો કરવી પડેશે. જો તમારા ભોજનમાં જરૂરી પોષક તત્વો નહીં હોય તો તમે ગમે તેટલો વર્કઆઉટ કરી લો પણ કંઇ ફાયદો થશે નહીં.\nસર્ટિફાઇડ પર્સનલ ટ્રેનર અને ડાયટીશિયન અક્ષય સિંઘલના કહેવા અનુસાર તમે હેલ્ધી રીતે વજન ઓછું કરી શકો છો અને. જો તમને મસ્કુલર બોડીની ઇચ્છા હોય તો તમારે તમારા વર્કઆઉટ બાદ (Diet after workout) આ વસ્તુઓનો સમાવેશ તમારા ડાયટમાં કરવો જોઇએ.\nબોડી કેવી રીતે બનાવશો- ઇંડા ખાઓ\nઅક્ષય સિંઘલ કહે છે કે દિવસની શરૂઆત તમે ઇંડા ખાઇને કરી શકો છો. ઇંડા પ્રોટીનનું એક સારો સ્ત્રોત છે, તેનાથી મસલ્સ ગ્રોથમાં પણ મદદ મળે છે. તેને ટેસ્ટી બનાવવા માટે તમે વેજીટેબલ સ્ટફ આમલેટ બનાવી શકો છો. વર્કઆઉટ બાદ ટેસ્ટ અને ન્યૂટ્રિશનનું તે સારું કોમ્બિનેશન સાબિત થશે.\nબ્રાઉન રાઇસ ખાઓ\nજીમમાં વર્કઆઉટ બાદ એનર્જીની પણ ખાસ જરૂરી હોય છે, આ માટે તમારે તમારા ડાયટમાં complex carbs એડ કરવા જોઇએ. બ્રાઉન રાઇસ એ એન્ટી - ઓક્સિડન્ટનો એક સારો સ્ત્રોત છે, તેની સાથે તેમાં ફાઇબરની પણ વધારે માત્રામાં મળી આવે છે. બ્રાઉન રાઇસ મેટાબોલિઝ્મ ને સુધારવા માટે અને વજન ઓછું કરવામાં ખૂબ મદદ કરે છે.\nજીમ કર્યા બાદ પ્રોટીન લો\nતમે જીમમાં કોઇ પણ પ્રકારની ફિઝિકલ એક્ટિવિટી કરો તેના અડધા કલાકમાં પ્રોટીનનું સેવન કરવું જોઇએ. તેનાથી મસલ્સ રિપેર અને નિર્માણમાં મદદ મળશે. પ્રોટીનનું સેવન કરવાથી આપણા શરીરને આવશ્યક એમીનો એસિડ મળે છે, તે નવા મસલ્સ બનાવવા માટે જરૂરી ઊર્જા આપે છે.\nપુરતા પ્રમાણમાં પાણી\nજો તમે આખો દિવસ પુષ્કળ પાણી પીશો તો તેનાથી તમારું પેટ ભરાશે અને કેલેરી વધશે નહીં. આ સાથે તે શરીરને હાઇડ્રેટ પણ રાખે છે અને વજન ઘટાડવામાં પણ મદદરૂપ સાબિત થાય છે.\nવર્કઆઉટ બાદ શું ખાવું જોઇએ- ડ્રાય ફ્રૂટ્સ\nતે સિવાય તમારા વિટામિન, નટ્સ, ફળ અને લીલા શાકભાજી ખાવા જોઇએ. વિટામિનથી ભરપૂર ફળ જેમકે લીંબુ, જામફળ, નારંગી અને પપૈયાનો સમાવેશ તમારે તમારા ડાયટમાં કરવો જોઇએ. વર્કઆઉટ પછી તરત જ બદામ, કિસમિસ, ખજૂર જેવા ડ્રાય ફ્રૂટ્સ ખાવા ખૂબ ફાયદાકારક છે.\nRead Next Storyઓવરીમાં સિસ્ટ બનવાના કારણે પણ ઇનફર્ટિલિટી થઇ શકે છે, ડોક્ટરે જણાવી કેટલીક ટિપ્સ જે દવાનું કામ કરે છે\nWeb Title : post-workout diet fitness trainer and nutritionist suggests five foods for post workout to weight loss and toned body


‘સો લંગડા ભેગા મળીને પણ એક પહેલવાન ન બની શકે’, મોદીની સામે મહાગઠબંધન પર જવાબ\nFri Mar 17, 2017 15:19 Gujarati\nપાંચ રાજ્યોની વિધાનસભાની ચૂંટણીના પરિણામો બાદ વિપક્ષી દળોના મહાગઠબંધનના અણસારો જોવા મળી રહ્યાં છે. મોદી લહેરને જોતા કોંગ્રેસ સહિત તમામ પક્ષો આ માટે એક્ટિવ થઈ ગયા છે. કોંગ્રેસે કહ્યું કે 2019ની લોકસભાની ચૂંટણીમાં મોદીને હરાવવા માટે તેઓ તમામ વિકલ્પોની તલાશ કરશે જેમાં મહાગઠબંધન પણ સામેલ છે. મહાગઠબંધનના વિકલ્પ પર બોલતા કેન્દ્રીય મંત્રી રામવિલાસ પાસવાને જણાવ્યું કે એક કહેવત છે કે સો લંગડા ભેગા મળીને પણ એક પહેલવાન નહીં બની શકે.\nમાધ્યમોના અહેવાલ મુજબ કોંગ્રેસ નેતા સી પી જોશીએ અન્ય પક્ષો સાથેના ગઠબંધનના સમીકરણ પર ભાર મૂક્યો છે. તેમણે કહ્યું કે હાલની વિધાનસભાની ચૂંટણીઓમાં ભાજપનો વોટ શેર સારો નહતો. જ્યારે હારવા છતાં પણ કોંગ્રેસ અને તેના સાથી પક્ષોનો કુલ વોટશેર ખુબ સારો રહ્યો. ભાજપને હરાવવા માટે જે પણ શક્ય છે તે તમામ અજમાવવામાં આવશે. આગામી લોકસભાની ચૂંટણીમાં કોંગ્રેસ અને તેના સાથી પક્ષો ભાજપને મોટો પડકાર ફેંકશે.\nઅત્રે જણાવવાનું કે જોશીનું આ નિવેદન પૂર્વ મંત્રી અને કોંગ્રેસના વરિષ્ઠ નેતા મણિશંકર ઐય્યરના સૂચન પર આવ્યું છે. ઐય્યરે કહ્યું હતું કે 2019માં ભાજપને હરાવવા માટે કોંગ્રેસે એક મોટા ગઠબંધન પર વિચાર કરવો જોઈએ. આ બાજુ જોશીએ તો એવું પણ કહ્યું હતું કે કોઈ મૂરખ જ હશે જે એવું કહે કે મોદીને એકલા હાથે હરાવી શકાય છે. જેડીયુ અને આરજેડીએ તો મહાગઠબંધન પર પહેલા તો સમર્થન આપ્યું પરંતુ ત્યારબાદ નીતિશકુમારે નિવેદન આપીને તેની સંભાવના પર હાલ સવાલ ઊભો કરી દીધો છે. અત્રે જણાવવાનું કે બિહારમાં ત્રણ પાર્ટીઓના મહાગઠબંધનની સરકાર છે.\nSleeping together,wrestler, the answer,against Modi


પુરાણો પ્રમાણે કઈ રીતે થશે કલયુગ નો અંત અને ક્યારે અને કઈ રીતે થશે પ્રલય જાણો એક ક્લિક કરીને\nHomeધાર્મિકપુરાણો પ્રમાણે કઈ રીતે થશે કલયુગ નો અંત અને ક્યારે અને કઈ રીતે થશે પ્રલય જાણો એક ક્લિક કરીને\nકળિયુગ એટલે કે કાળો યુગ. કલહ, કલેશ જે યુગમાં બધાના મનમાં અસંતોષ હોય, બધા જ માનસિક રૂપથી દુઃખી હોય તેજુ કળિયુગ છે. ઘણા હજારો વર્ષ પૂર્વે ભાગવતમાં સુખદેવજી એ જેને બારીકીથી અને વિસ્તારથી કળિયુગનું વર્ણન કર્યું છે જે આપણી આંખો ખોલવા માટે કાફી છે. આજે આપણે તે વર્ણન અનુસાર આ ઘટના ઘટી રહી છે અને માનવામાં આવે છે કે આગળ પણ જે લખેલું છે તે જ ઘટશે. આ યુગમાં ધર્મનો ફક્ત એક ચોથાઈ અંશ રહી જાશે. કળિયુગના પ્રારંભ નો 3102 ઇસવીસન પૂર્વે થયો હતો.\nકળિયુગમાં ભગવાન કલ્કિ અવતાર થશે. જે પાપીઓનો સંહાર કરીને ફરીથી સતયુગ ની સ્થાપના કરશે. કળિયુગના અંત અને કલ્કિ અવતાર ના સંબંધમાં અન્ય પુરાણોમાં પણ તેમનું વર્ણન મળે છે.\nકળિયુગ નો કાળ\nકળિયુગનો કાળ 4,32,000 વર્ષ લાંબો છે. હજુ કળિયુગનો પ્રથમ ચરણ ચાલી રહ્યું છે. કળિયુગનો પ્રારંભ 3102 ઇસવીસન પૂર્વે થયો હતો. જ્યારે પાંચ ગ્રહ મંગળ, બુધ, શુક્ર, બૃહસ્પતિ અને શનિ મેષ રાશિ ઉપર ઝીરો ડિગ્રી પર થઈ ગયા હતા. તેનો મતલબ છે 3102+2019 = 5121 વર્ષ કળિયુગના વીતી ચુક્યા છે અને 426879 વર્ષ હજુ બાકી છે.\nઘણાં વર્ષો સુધી સુકાયેલું રહેવા પછી કળિયુગમાં અંતિમ સમયમાં ખૂબ જ મોટી ધારાઓ થી લગાતાર વર્ષા થશે. જે એમની ચારો તરફ પાણી જ પાણી થઇ જશે. સમસ્ત પૃથ્વી ઉપર જળ થઈ જશે અને પ્રાણીઓનો અંત થઇ જશે. ત્યારબાદ એક સાથે સૂર્યનો ઉદય થશે અને તેમના તેજથી પૃથ્વી સુકાઈ જશે. કળિયુગ ના અંત માં ભયંકર તોફાન અને ભૂકંપ ચાલ્યા કરશે. લોકો મકાનમાં નહીં રહે લોકો ખાડા ખોદીને રહેશે. ધરતી ના ત્રણ હાથ અંશ એટલે કે લગભગ સાડાચાર ફૂટ નીચે સુધી ધરતી નુ ઉપજાઉ અંશ નષ્ટ થઈ જશે.\nમહાભારતમાં કળિયુગના અંત મહાપ્રલય થવાનું વર્ણવેલું છે. પરંતુ તે કોઈપણ જળપ્રલય થી નહીં પરંતુ ધરતી ઉપર લગાતાર વધી રહેલી ગરમીથી થશે. મહાભારતના વનપર્વમાં ઉલ્લેખ મળે છે કે કળીયુગના અંતમાં સૂર્યનો તેજ એટલો વધી જશે કે સાત સમુદ્ર અને નદીઓ સૂકાઈ જશે. સવતર્ક નામની અગ્નિ ધરતીને પાતાળ સુધી બંધ કરી દે છે. વરસાદ સંપૂર્ણ રીતે બંધ થઈ જશે. બધું જ સળગી જશે. ત્યારબાદ બાર વર્ષો સુધી લગાતાર વરસાદ થશે. જેનાથી બધી જ ધરતી જળ મગ્ન થઇ જશે. જળ મા ફરીથી જીવની ઉત્પત્તિ શરૂ થશે.\nમનુષ્યની એવરેજ આયુષ્ય 20 વર્ષ સુધી જ રહી જશે\nપાંચ વર્ષની ઉંમરમાં સ્ત્રી ગર્ભવતી થઇ જશે. સોળ વર્ષમાં લોકો વૃદ્ધ થઇ જશે અને ૨૦ વર્ષમાં મૃત્યુને પ્રાપ્ત થશે. માણસનું શરીર ઘટીને બોનુ થઇ જશે. બ્રહ્મવૈવર્ત પુરાણમાં કહેવામાં આવ્યું છે કે કળિયુગમાં એવો સમય પણ આવશે જ્યારે મનુષ્યનું આયુષ્ય ખૂબ જ ઓછું રહેશે. યુવાવસ્થા સમાપ્ત થઈ જશે. કલીના પ્રભાવથી પ્રાણી ઓ નો શરીર નાનું નાનું શીણ અને રોગ ગ્રસ્ત થવા લાગશે.\nશ્રીમદ ભાગવત ના દશાંશ સ્કંધમાં કળિયુગના ધર્મના અંતર્ગત શ્રી શુકદેવજી રાજા પરીક્ષિતજી કહે છે કે જો જો ઘોર કલયુગ આતા જાયેગા, કયો ઉતરોતર ધર્મ, સત્ય, પવિત્રતા, ક્ષમા, દયા, આયુ, બળ અને સ્મરણશક્તિ લુપ્ત થઇ જશે. અર્થાત લોકોની આયુષ્ય ઓછી થતી જશે જ્યારે કળિયુગ આગળ વધતો જશે, કળિયુગના અંત માં જે સમયે કલકીઅવતાર અવતરિત થશે તે સમયે મનુષ્ય ની પરમ આયુ ફક્ત ૨૦ અથવા 30 વર્ષ થશે, જે સમયે કલ્કી અવતાર થશે ચારો વર્ણના લોકો શુદ્રો ની સમાન થઈ જશે, ગાય પણ બકરીઓ ની જેમ નાની નાની અને ઓછી દૂધ દેનારી થઇ જશે,\nમનુષ્યને ખાવા માટે કંઇ પણ નહીં વધે\nકળિયુગના અંત માં સંસારની એવી દશા થશે અન્ન નહિ ઊગે. લોકો માછલી, માંસ જ ખાશે અને ઘેટા, બકરા ઓ નું દૂધ પીશે. એક સમય એવો આવશે જ્યારે જમીનમાંથી અન્ન ઉગતું બંધ થઈ જશે. વૃક્ષ ઉપર ફળ નહીં લાગે ધીમે ધીમે આ બધી જ વસ્તુ વિલુપ્ત થઇ જશે.\nમાણસ થઇ જશે હિંસક\nસ્ત્રીઓ કઠોર સ્વભાવવાળી અને કડક બોલવાવાળી થશે. તે પતિની આજ્ઞા નહીં માને। જેમની પાસે ધન હશે તેમની પાસે સ્ત્રી રહેશે। મનુષ્યનો સ્વભાવ ગધેડા જેવો દુષ્ટ ફક્ત ગૃહસ્થી નો ભાર ધોવા વાળો થઈ જશે. લોગ વિષેલા થઇ જશે. ધર્મ કર્મ ખોવાઈ જશે. લોકો નાસ્તિક તેમજ ચોરી કરવા વાળા થઇ જશે. બધા જ એકબીજાને લૂંટતા રહેશે. કળિયુગમાં સમાજ હિંસક થઇ જશે. જે લોકો બળવાન હશે તેમનું જ રાજ ચાલશે। માનવતા નષ્ટ થઈ જશે. સંબંધો પૂરા થઈ જશે. એક ભાઈ બીજા ભાઈ ના શત્રુ થઇ જશે. જુગાર દારૂ પરસ્ત્રીગમન અને અહિંસા જ ધર્મ હશે.


બિહારમાં દારૂ પીનારાઓની હવે ખેર નથી, બ્રેથ એનાઈઝરથી ઓનલાઈન રિપોર્ટ મળશે – Revoi.in\nબિહારમાં દારૂ પીનારાઓની હવે ખેર નથી, બ્રેથ એનાઈઝરથી ઓનલાઈન રિપોર્ટ મળશે\nપટનાઃ બિહારમાં દારૂબંધની કડક અમલવારી માટે વિવિધ પગલા લેવામાં આવી રહ્યાં છે. આગામી દિવસોમાં બ્રેથ એનલાઈઝરમાં ફૂંકી માર્યા પછી, તેનો રિપોર્ટ તૈયાર કરવાનું એકલા તપાસ સ્ટાફ પર છોડવામાં આવશે નહીં. બ્રેથ એનલાઈઝર રિપોર્ટ ઓનલાઈન મોકલશે. આની સાથે જ એ જાણી શકાશે કે ચોક્કસ સ્થળે ચાલી રહેલી તપાસમાં કઇ વ્યક્તિએ દારૂ પીધો હતો અને કોણે નથી પીધો તે જાણી શકાશે.\nબ્રેથ એનાલાઈઝરના આ રીયલ ટાઈમ રીપોર્ટીંગથી રીપોર્ટને પાછળથી આવરી લેવાનું શક્ય બનશે નહી. આબકારી અને નશાબંધી વિભાગ આ માટે તૈયારી કરી રહ્યું છે. સરકાર બ્રેથ એનાલાઈઝરને ઓનલાઈન ડેશ બોર્ડ સાથે જોડવાની યોજના બની રહી છે. તેના દ્વારા આબકારી અને નશાબંધી વિભાગ ડેશબોર્ડ પર ક્ષણે ક્ષણે ડેટા અપડેટ કરી શકશે. જીપીઆરએસ સિસ્ટમ સાથે બ્રેથ એનાલાઈઝરને કનેક્ટ કરીને ઈન્ટરનેટ કનેક્ટિવિટી આપવામાં આવશે. જ્યાં ઇન્ટરનેટ ઉપલબ્ધ નથી ત્યાં ડેટા મશીનમાં જ સંગ્રહિત થશે. આ પછી, ઇન્ટરનેટ કનેક્ટિવિટી ઉપલબ્ધ થતાં જ ડેટા ડેશબોર્ડ પર અપલોડ થઈ જશે. તેના દ્વારા આગળની કાર્યવાહીનું મોનિટરિંગ પણ શક્ય બનશે. બ્રેથ એનાલાઈઝરમાં માત્ર અક્ષાંશ અને રેખાંશ દર્શાવવાની સુવિધા છે. નવી સિસ્ટમથી રિપોર્ટિંગમાં આવતી ભૂલ ઘણી હદે ઓછી થઈ જશે. આનાથી પોલીસ કર્મચારીઓ પર નજર રાખવામાં પણ સરળતા રહેશે. આ માટે આબકારી વિભાગ દ્વારા ડેશ બોર્ડ બનાવવા માટે ટેન્ડર તૈયાર કરવામાં આવી રહ્યા છે.\ntags: Bihar Police Cmo liquor\nprevious મહારાષ્ટ્રઃ વર્ધાની એક હોસ્પટલમાં માનવ કંકાલ અને ખોપડીઓ મળી, પોલીસે તપાસ શરૂ કરી\nnext જોધપુરઃ રસીકરણના અભિયાનને લઈને અનોખી પહેલ, બાઈક એમ્બ્યુલન્સ દોડાવાઈ


ડ્રેગન ફ્રૂટ કહો કે કમલમ પણ આ ફળના સેવનથી થાય છે6મહત્વના ફાયદાઓ, આજથી જ શરૂ કરો સેવન - GSTV\nડ્રેગન ફ્રૂટ કહો કે કમલમ પણ આ ફળના સેવનથી થાય છે6મહત્વના ફાયદાઓ, આજથી જ શરૂ કરો સેવન\nઆ ચાઈનીસ ફ્રૂટનું ગુજરાતમાં નામ કરણ કરવામાં આવ્યું છે. પરંતુ આપણે વાત કરીશું આ ફ્રૂટના પોષણ મૂલ્ય પર, કારણ કે સ્વાદની ઓળખ મોંમાં થાય છે. નામમાં નહીં.\nડ્રેગન ફ્રૂટને સ્ટ્રોબેરૂ પીયરના નામે પણ ઓળખવામાં આવે છે. પોતાની પૌષ્ટિકતાને કારણે ગત થોડા વર્ષોમાં આ ફળ ઘણું લોકપ્રિય બન્યું છે. લાલ રંગનું મિઠાસથી ભરપૂર આ ફળ અંદરથી બીયા વગરનું હોય છે.\nઅમે તમને જણાવી રહ્યા છીએ ડ્રેગન ફ્રૂટ(કમલમ)ના સેવનના6લાભ વિશે\n1 પોષક તત્વોનો ભંડાર છે\nડ્રેગન ફ્રૂટમાં કેલેરી ઓછી હોય છે. પરંતુ જરૂરી વિટામિન અને મિનરલ ભરપૂર માત્રામાં હોય છે. તેમાં ડાયટ્રી ફાયબરની પણ પર્યાપ્ત માત્રા હોય છે. ડ્રેગન ફ્રૂટમાં પ્રોટીન, ફાયબર, આયરન, મેગ્નેશિયમ, વિટામીન-સી અને ઈનો ભરપૂર સ્ત્રોત છે. સાથે જ આ પોલીફેનોલ્સ, કેરોટેનાઈડ્સ અને બીટાસેનિન જેવા ફાયદાકારક છોડના સંયોગથી ભરપૂર હોય છે.\n2 જૂની બિમારી સામે લડવામાં મદદ કરે છે\nફ્રી રેડિકલ્સ જે કોશિકાઓની ક્ષતિના કારણે બને છે. સાથે જ સોજો અને અન્ય બિમારીઓનું જોખમ વધી જાય છે. જેનો સામનો કરવાનો એક સારો ઉપાય છે ડ્રેગન ફ્રૂટ જેવા એન્ટિઓક્સિડેંટ યુક્ત ફૂડનું સેવન કરવું. એન્ટિઓક્સિડેન્ટ ફ્રી રેડિકલ્સને બેઅસર કરવાનું કામ કરે છે. જેમાંથી કોશિકાઓની ક્ષતિ અને સોજોથી બચાવ કરે છે.\n3 વજનને નિયંત્રણ કરવામાં મદદ કરે છે\nઆહાર અને વિશેષજ્ઞોનું માનવું છે કે, મહિલાઓએ દરરોજ 25 ગ્રામ ફાઈબર અને પુરુષોએ 38 ગ્રામ ફાઈબરનું સેવન કરવું જોઈએ. જો કે, એન્ટિઓક્સિડેન્ટની જેમ, ફાઈબર સપ્લિમેંટના ફાઈબર રિચ ફૂડ્સ સમાન સ્વાસ્થ્યને લાભ નહીં થાય. ફાઈબર પાચનને તંદુરસ્ત રાખે છે. તે હ્રદય રોગ, ટાઈપ-ટુ ડાયાબિટીસને નિયંત્રણમાં કરવા અને સ્વસ્થ શરીરના વજનને બનાવી રાખવાની ભૂમિકા નિભાવે છે. બરાબર પાચન તમને કોલોન કેન્સરના જોખમને ઓછું કરી દે છે.\n4 તમારી ઈમ્યુનિટી સિસ્ટમને મજબૂત બનાવે છે\nબાહ્ય સંક્રમણોથી લડવા માટે તમારા શરીરની ક્ષમતા આહારની ગુણવત્તા સહિત અનેક વિભિન્ન કારણો દ્વારા નિર્ધારિત કરે છે. ડ્રેગન ફ્રૂટમાં હાજર વિટામીન-સી અને કેરોટિનાયડ તમારા ઈમ્યૂન સિસ્ટમને બૂસ્ક કરવામાં મદદ કરે છે. તે શ્વેત રક્ત કોશિકાઓને ક્ષતિથી બચાવી સંક્રમણને રોકવામાં મદદ કરે છે.\n5 આયરનની કમી કરે છે દૂર\nડ્રેગન ફ્રૂટ એ તાજા ફળોમાંથી છે જેમાં આયરનની માત્રા વધુ હોય છે. આયરન તમારા શરીરમાં ઓક્સીજનના પરિવહનમાં મહત્વપૂર્ણ ભૂમિકા ભજવે છે. તે ભોજનને ઉર્જામાં પરિવર્તિત કરવાની મહત્વપૂર્ણ ભૂમિકા નિભાવે છે.\nજો તમે પણ આયરનની કમી સામે લડી રહ્યા હોય તો તમારા આહારમાં ડ્રેગન ફ્રૂટનો સમાવેશ કરો. તેની એક સ્વાઈસમાં આયરનની દૈનિક આવશ્યકતાનો લગભગ 8 % હોય છે. સાથે જ તેમાં વિટામીન-સી પણ હાજર છે. જે તમારા શરીરને આયરનથી સારી રીતે અવશોષિત કરવામાં મદદ કરે છે.\n6 મેગ્નેશિયમના સ્ત્રોતથી ભરપૂર\nમાત્ર એક કપ ડ્રેગન ફ્રૂટમાં તમને RDIના 18 % સાથે, જે અન્ય ફ્રૂટની તુલનામાં વધુ મેગ્નેશિયમ પ્રદાન કરે છે. એટલે કે તમારા શરીરમાં 24 ગ્રામ અથવા લગભગ એક એંશ મેગ્નેશિયમ હોય છે. મેગ્નેશિયમની કમી હ્રદય સંબંધિત બિમારીઓ માટે જવાબદાર હોય શકે છે. જ્યારે મેગ્નેશિયમ યુક્ત આહાર તમારા હાડકાના સ્વાસ્થ્ય માટે લાભકારક છે.\nbreaking news gujaratidragon fruitGujarat samachargujarati newsgujarati news liveLatest News in Gujaratilive gujarati newsnews in gujarationline news gujarati live\nગઢડા મંદિરના વિવાદ વચ્ચે ટેમ્પલ બોર્ડના ચેરમેને મહત્વનું નિવેદન, નથી સોંપાયો ચાર્જ\nઅમદાવાદ/ સરકારી રબર સ્ટેમ્પ અને બોગસ દસ્તાવેજોના ગુનામાં સંડોવાયેલા આરોપીની ધરપકડ


મક્કા બ્લાસ્ટ કેસના નિર્ણયથી ભાજપને કર્ણાટક વિધાનસભા ચૂંટણીમાં 'મોકો' - Sandesh\nમક્કા બ્લાસ્ટ કેસના નિર્ણયથી ભાજપને કર્ણાટક વિધાનસભા ચૂંટણીમાં ‘મોકો’\nApril 16, 2018 | 3:59 pm IST\n2007ના મક્કા મસ્જિદ બ્લાસ્ટ કેસમાં તમામ આરોપીઓ મુક્ત થયા બાદ ભારતીય જનતા પાર્ટીએ કોંગ્રેસ પર નિશાન સાધ્યું છે. ભાજપના નેતા સંબિત પાત્રાએ કહ્યું છે કે, પી ચિદમ્બરમ અને સુશીલ કુમાર શિંદે જેવા નેતાઓએ ‘ભગવા આતંકવાદ’ શબ્દનો ઉપયોગ કરી હિંદુઓનું અપમાન કર્યું હતું. જે બદલ સોનિયા ગાંધી અને રાહુલ ગાંધીએ માફી માંગવી જોઈએ. આ મુદ્દાને હાથવગું હથિયાર બનાવતા ભાજપે કહ્યું છે કે, કર્ણાટકની જનતા કોંગ્રેસને હરાવીને આ અપમાનનો બદલો લેશે.\nમક્કા મસ્જિદમાં થયેલા શક્તિશાળી પાઈપ બોમ્બવિસ્ફોટ કેસમાં સ્વામી અસીમાનંદ સહિત તમામ આરોપીઓને કોર્ટે મુક્ત કર્યા છે. 11 વર્ષ બાદ આવેલા આ નિર્ણય બાદ ભાજપ કોંગ્રેસ પર આક્રમક બની છે. ભાજપના પ્રવક્તા-નેતા સંબિત પાત્રાએ કહ્યું હતું કે, કોર્ટના નિર્ણય પર કોંગ્રેના નેતાઓના નિવેદન શરમજનક છે. કોંગ્રેસ નેતા હવે કહે છે કે, એનઆઈએએ યોગ્ય રીતે કેસ ના લડ્યો. જ્યારે તાજેતરમાં જ 2જી કેસનો નિર્ણય આવ્યો તે મામલે કોંગ્રેસે આવું કહ્યું ન હતું. પાત્રાએ આ મામલે કોંગ્રેસ પર બેવડું વલણ અખત્યાર કરવાનો આરોપ લગાવ્યો હતો.\nભાજપના નેતા સંબિત પાત્રાએ કોંગ્રેસ પર આરોપ લગાવતા કહ્યું હતું કે, 2013નું કોંગ્રેસનું જયપુર અધિવેશન યાદ છે. આ અધિવેશનમાં જ સ્ટેજ પરથી કોંગ્રેસની તસ્કાલિન અધ્યક્ષ સોનિયા ગાંધી, તત્કાલિન ઉપાધ્યક્ષ રાહુલ ગાંધી, તત્કાલિન વડાપ્રધાન મનમોહન સિંહ અને તત્કાલિન ગૃહમંત્રી સિશીલ કુમાર શિંદે હાજર હતાં. શિંદેએ આ મંચ પરથી જ હિંદુ આતંકવાદ/સેફરન ટેરર શબ્દનો ઉપયોગ કર્યો હતો. સંબિત પાત્રાએ કહ્યું હતું કે, 2010માં સૌથી પહેલા પી ચિદમ્બરમે ભગવા આતંકવાદ શબ્દનો ઉપયોગ કર્યો હતો. તૃષ્ટિકરણની રાજનીતિ અને કેટલાક વોટ માટે કોંગ્રેસે હિંદુઓને બદનામ કર્યા. ચિદમ્બરમ અને શિંદેએ આ બધું સોનિયા ગાંધી અને રાહુલ ગાંધી પાસેથી શિખ્યાં છે, માટે તેમણે દેશની માફી માંગવી જોઈએ.\nઅસીમાનંદની મુક્તિના બહાને ભાજપના કર્ણાટક ચૂંટણી પર નિશાન\nભાજપે મક્કા મસ્જિદ બ્લાસ્ટ કેસમાં સ્વામી અસીમાનંદ સહિત અન્ય આરોપીઓને છોડી મુકવાના બહાને કર્ણાટક વિધાનસભા ચૂંટણી પર નિશાન તાકવાનો પ્રયાસ કર્યો. પાત્રાએ કહ્યું હતું કે, કર્ણાટક ચૂંટણી પહેલા કોર્ટનો નિર્ણય અવ્યો છે. અમે કોર્ટના નિર્ણયનું સન્માન કરીએ છીએ. 2013માં સુશીલ કુમાર શિંદેએ દેશના તમામ એમપીને પત્ર લખીને નિર્દેશ આપ્યો હતો કે, નિર્દોષ મુસ્લિમ યુવકોને હેરાન ન કરવામાં આવે.\nપાત્રાએ કહ્યું હતું કે, તૃષ્ટિકરણની રાજનીતિ અંતર્ગત મુસ્લિમ શબ્દનો ઉપયોગ થયો. તેમણે આરોપ લગાવ્યો હતો કે, સિદ્ધારમૈયા સરકારે પણ એક એવો પત્ર લખ્યો હતો કે પરંતુ લોકોના દબાણના કારણે તે પરત લેવો પડ્યો હતો. પાત્રાએ સિદ્ધારમૈયાએ પોપ્યુલરેઅ ફ્રંટ ઓફ ઈન્ડિયા સાથે સાંઠગાંઠનો આરોપ લગાવતા કહ્યું હતું કે, રાજ્યની જનતા ઈવીએમનું બટન દબાવી કોંગ્રેસ પાસે હિંદુઓના અપમાનનો બદલો લેશે.\nરાહુલ ગાંધી સાથે કમલનાથ અને સિંધિયાની બેઠક પૂર્ણ, ભોપાલમાં થશે CMની જાહેરાત\nમધ્ય પ્રદેશના CMના નામ પરથી ઉઠ્યો પડદો, રાહુલ ગાંધીએ મારી મંજૂરીની મ્હોર\nજો માત્ર 4,337 વોટ મળ્યાં હોત તો શિવરાજ સિંહ ચોથીવાર MPના મુખ્યમંત્રી બની જાત


when will india get coronavirus vaccination health minister harshvardhan will tell in Sunday samvaad | કોવિડ-19ની વૅક્સિન માટે હજી આટલો સમય રાહ જોવી પડશે - news\nકોવિડ-19ની વૅક્સિન માટે હજી આટલો સમય રાહ જોવી પડશે\nPublished: 4th October, 2020 16:21 IST | Gujarati Mid-day Online Correspondent | Mumbai\nદેશમાં કોવિડ-19ના કેસમાં સતત વધારો જ થઈ રહ્યો છે. ભારત સહિત વિશ્વમાં કોરોનાનો અંત દેખાઈ જ નથી રહ્યો એવામાં અત્યારસુધીમાં આ સંબંધિત એક સકારાત્મક સમાચાર આવ્યા છે\nદેશમાં કોવિડ-19ના કેસમાં સતત વધારો જ થઈ રહ્યો છે. ભારત સહિત વિશ્વમાં કોરોનાનો અંત દેખાઈ જ નથી રહ્યો એવામાં અત્યારસુધીમાં આ સંબંધિત એક સકારાત્મક સમાચાર આવ્યા છે.\nઆરોગ્ય પ્રધાન ડૉ.હર્ષવર્ધન સિંહે કહ્યું કે, સરકાર જુલાઈ 2021 સુધીમાં દેશના 25 કરોડ લોકોને વૅક્સિન ઉપલબ્ધ કરાવશે. સરકાર 400થી 500 મિલિયન ડોઝ પ્રાપ્ત કરશે જેમાંથી પ્રથમ 25 કરોડ ડોઝ આવતા વર્ષે જુલાઈ સુધીમાં પ્રદાન કરવાનો લક્ષ્ય છે.\nતેમણે ઉમેર્યું કે, સરકાર એ વાત સુનિશ્ચિત કરી રહી છે કે વૅક્સિન ડેવલપ થાય એ પછી તેનુ વિતરણ સમાન ધોરણે થાય. પ્રાથમિકતા એ જ છે કે કઈ રીતે દેશના નાગરિકોને નિશ્ચિતપણે વૅક્સિન મળે. દરેક પાસાઓનું અવલોકન કરીને એક યોજના તૈયાર કરવામાં આવશે જેના ઉપર કામ થશે. અમારો અનુમાન છે કે જુલાઈ 2021 સુધીમાં 25 કરોડ લોકોને વૅક્સિનનો ડોઝ મળશે.\nદેશમાં વિવિધ સ્તરે કોવિડ-19 વૅક્સિનના ટ્રાયલ ચાલુ છે. સીરમ ઈન્સ્ટિટ્યૂટ ઓફ ઈન્ડિયા ઓક્સફર્ડ યુનિવર્સિટી દ્વારા બનાવવામાં આવેલી વૅક્સિન ત્રીજા તબક્કામાં છે.\nભારતમાં કોરોના સંક્રમિતોની સંખ્યા 65 લાખને પાર થઈ ગઈ છે. જ્યારે કોરોનાને લીધે મૃત્યુ પામનારાઓની સંખ્યા એક લાખને પાર થઈ ગઈ છે. રવિવારે સવારે સ્વાસ્થ્ય મંત્રાલયે જાહેર કરેલા આંકડાઓ મુજબ, દેશમાં છેલ્લા ચોવીસ કલાકમાં 75,829 નવા કેસ નોંધાયા છે અને 940 દર્દીઓના મોત થયા છે. આ સાથે જ દેશમાં કોરોના વાયરસના કુલ 65,49,374 કેસ થઈ ગયા છે. જેમાંથી 9,37,625 એક્ટિવ કેસ છે. જ્યારે અત્યાર સુધીમાં 55,09,967 કોરોનાના દર્દીઓ સારવાર બાદ સાજા થયા છે. તેમાંથી છેલ્લા ચોવીસ કલાકમાં 82,860 દર્દીઓએ કોરોનાને મ્હાત આપી છે. અત્યાર સુધીમાં કુલ 1,01,782 લોકો મૃત્યુ પામ્યા છે. દેશમાં સાજા થવાનો દર 83.8 ટકા પર પહોંચ્યો છે. દેશમાં કોરોનાથી મોત થવાનું પ્રમાણ 1.6 ટકા છે. જ્યારે પૉઝિટિવ કેસની સંખ્યાની દ્રષ્ટિએ ભારત વિશ્વમાં બીજા નંબર પર છે.


૧૪. રમાને શું સૂઝ્યું! – મેઘાણીની નવલિકાઓ ખંડ ૧ : ઝવેરચંદ મેઘાણી | History & Literature\n૧૪. રમાને શું સૂઝ્યું! – મેઘાણીની નવલિકાઓ ખંડ ૧ : ઝવેરચંદ મેઘાણી\n← ૧૩. શારદા પરણી ગઈ! મેઘાણીની નવલિકાઓ ખંડ ૧\nરમાને શું સૂઝ્યું! ૧૫. જયમનનું રસજીવન →\nગાડી ઊપડવાને પાંચ જ મિનિટ બાકી હતી. રાવબહાદુર સુમંતની મોટરગાડી માર માર વેગે સ્ટેશન તરફ દોટ કરતી હતી; પરંતુ બરાબર ટાવર ચોક ઉપર જ પોલીસ સિપાહી લાલજીનો જમણો હાથ લાંબો થયો.\nરાવબહાદુર સુમંતે નજર કરી તો રસ્તો બંધ કરવાનું કોઈ પણ કારણ નહોતું; સડક ટ્રાફિક વગરની, નદીના પટ જેવી સાફ હતી. માત્ર એક ગવલી એની તાજી વીંયાયેલી ગાય લઈને ઊભો હતો. તેને ગાય દોરીને રસ્તો પાર કરવા દેવાની ખાતર જ લાલજીએ રાવબહાદુરની ગાડી રોકાવી.\nગાયનું વાછરડું, કે જે પાછળ રહી ગયું હતું. તેને તેડી લેવા ગવલી ફરીથી રસ્તો વીંધીને આવ્યો; વાછરડાને સહીસલામત ગાય ઊભી હતી ત્યાં પહોંચતું કર્યું. ભાંભરતી ગાય બચ્ચાને ચાટતી ચાટતી ચૂપ થઈ ત્યારે જ લાલજી સિપાહીનો હાથ સ્ટેશન રોડને મોકળો કરી તળાવ રોડ પર ખેંચાયો.\nરાવબહાદુરે ગાડી ચાલુ કરી લાલજીની નજીકમાંથી હાંકી. લાલજીએ સલામ કરી, રાવબહાદુરે સલામ ઝીલી નહિ; એમની આંખોમાંથી અંગાર ઝરતા હતા.\nથોડે જ છેટે ગયા ત્યાં તો રાવબહાદુરે સડકની સામે દૂર દૂર ટ્રેઇનને ચાલી જતી જોઈ. મોટરમાં બેઠેલ પોતાની પુત્રીને એણે કહ્યું:\n“રમુ, બેટા ! એ કમબખતે જ આપણને ટ્રેઈન ચુકાવી.”\n“પપાજી ! આપણે પોલીસ-ઉપરી સાહેબનું ધ્યાન ખેંચવું જોઈએ.”\n“હા જ તો. સીધાં ત્યાં જ જઈએ. પછી જ ઘેર જઈશું.”\nગાડી પાછી વાળીને લાલજીના પહેરા તળેથી નીકળવાની ઇચ્છા રાવબહાદુરને બિલકુલ નહોતી. એમણે એક ગલીમાં ગાડી વાળી, પણ ત્યાં નવું પાટિયું લાગેલું હતું કે ‘રસ્તો બંધ: એક બાજુની ગલી’.\nલાઇલાજ રાવબહાદુર ટાવર ચોક તરફ વળ્યા. લાલજી ઊભો હતો: એની આંખોમાં સુરમાની દોરીઓ ખેંચાઈ ગઈ હતી: એણે ઝીણી મૂછોને વળ દઈ અણીઓ વીંછીના આંકડાની માફક ઊંચે ચડાવી હતી: એણે માથા પર પાઘડી જરા ટેડી મૂકેલી હતી.\nમોટરને એની નજીકમાં લગભગ ઘસાતી થંભાવી રાવબહાદુરે સંભળાવ્યું: “મૂછોના વળ ખેંચાઈ જશે. માણસને ઓળખ્યાપાળખ્યા વિના જ હાથના ડાંડા ઊંચાનીચા કરો છો કે ?”\n“મહેરબાની કરકે ટ્રાફિક કો મત ઠહરાઓજી…” કહીને લાલજીએ રાવબહાદુરને વિદાય દીધી.\nચાલી જતી મોટરમાંથી ડોકું કાઢીને રમાએ લાલજી સિપાહીને જ્યાં સુધી જોઈ શકાયું ત્યાં સુધી જોયા કર્યું…\nપોલીસ અધિકારીન બંગલા ઉપર સાંજના સમયે જ્યારે લાલજીને ખડો કરવામાં આવ્યો ત્યારે પિતા-પુત્રી બેઉ ત્યાં બેઠાં હતાં.\nરાવબહાદુરે અંગ્રેજીમાં પોલીસ અમલદારને એવું કહ્યું સહેજ મલકાતે મોંએ કે ‘બીજું તો કંઈ નહિ, રમાને એક ખાસ પિછાન કરાવવા સારુ જ આ ટ્રેનમાં ટ્રિપ પર મોકલવાની હતી…”\nરમાનું મોં, જળાશયને બંકી ગરદને ચૂમી રહેલા ગલફૂલની પેઠે, નીચું ઢળ્યું.\n“ધૅટ મેઇક્સ ધ થિંગ મચ મોર રિગ્રેટેબલ [એ તો વળી વધુ ખેદજનક],” કહીને પોલીસ-ઉપરીએ સિગારેટની રાખ રકાબીમાં ખંખેરી.\nલાલજી જ્યારે સલામ ભરીને રુવાબભરી અદબથી ઊભો રહ્યો, ત્યારેય એની મૂછોના આંકડા કૈસરશાહી છટાથી ઊંચા ખેંચાયા હતા: આંખોમાં સુરમાની શ્યામ વાદળીઓ હતી, એના પઠાણશાહી પાયજામાના સળ, લાંબા ખમીસનો ઝોળ અને ટોપી ફરતો મુગલાઈ બાંધણીનો નાનો આસમાની ફટકો – તમામની અંદર એક જાતનો જંગલી મરોડ હતો.\n“હમ તુમકો ડિચાર [ડિસ્ચાર્જ] દેગા, યુ બ્રૂટ !”\nએ છેવટના વાક્ય સાથે ઉપરીએ જ્યારે પગ પછાડ્યા, ત્યારે લાલજીનો સીનો વીફર્યો. તૂટું-તૂટું થતી ખામોશીને થોડી ઘડી ટકાવી રાખીને એ એટલું જ બોલ્યો કે, “ડિચાર દેના હો તો અભી જ બિલ્લા-પટા લા દેતા હૂં, સા’બ; મગર જબાન સમાલ કે બોલો, હુઝુર !”\nઉપરી ખાસિયાણા પડ્યા. એનું તીર તૂટી પડ્યું. એણે બગડતી બાજીને સુધારવા બીજો પ્રયત્ન કર્યો; જરા શાંતિ ધરીને નરમાશથી કહ્યું: “મગર દેખો, લાલજી ! અપની ઔર અપના તમામ બેડાકી ઇજ્જત તુમ્હારે હાથોમેં થી. ઇન બાનુકો કિતના નુકસાન હુવા ! તુમ ઉનકા દરગુજર માંગના ચાહિએ.”\n“મૈંને કાનૂન બજવાયા હે, સા’બ ! દરગુજર મેં નહિ મંગતા.”\n“બેસમજ લડકા !” ઉપરીએ પથારો સંકેલ્યો: “જાઓ, ઔર અભી સે હોશિયાર રહો !”\nલાલજીના ગયા પછી પોલીસ-ઉપરીએ બન્ને મહેમાનોને ઘણી ઘણી દિલગીરી દર્શાવી અનેક રીતે સમજ પાડી કે આ પોલીસ લોકો કેવા જંગલી પ્રદેશમાંથી હિંસક પશુઓ જેવા અહીં ચાલ્યા આવે છે, અને એમને સભ્ય બનાવતાં કેટલો લાંબો સમય લાગે છે…. વગેરે વગેરે.\nરાવબહાદુરે પૂછ્યું: “પણ આ માણસને નોકરીની આટલી બધી બેતમા કેમ છે ? એ બરતરફ થાત તો શું કરત ?”\n“અરે રાવબહાદુર ! જંગલમાં જઈને લાકડાંની ભારી વીણી આવત. એવી બેહાલીમાં પણ એની આંખનો સુરમો, એની પાઘડીની ટેડાઈ અને એના મિજાજની ખુમારી ન ઉતરત.”\nપછી તો રમાને આવા બેતમા લોકોની વાતોમાં વધુ રસ આવવા લાગ્યો. એણે પોતાની ખુરસી વચલા મેજની નજીક ખેંચી, અને ‘આ લોકો’ વિષે પોલીસ-ઉપરી ‘કાકા’ને અનેક પ્રશ્નો કરવા માંડ્યા. કાકાએ પણ પોતાના બહોળા અનુભવની સમૃદ્ધિ ઉખેળી. ‘આ લોકો’ની એકનિષ્ઠાના, બહાદુરીના, ઝનૂનના તેમ જ પ્યારના કિસ્સાઓ પણ તેમણે પોતાની સાંભરણમાંથી ટાંકવા માંડ્યા: “અરે ભાઈ, જેસંગો સિપાહી કોળી હતો: એને લઈને એક અમલદાર, – નામ નહિ કહું – એની છોકરી ભાગી ગઈ. વળતે દિવસ તો છોકરીના વિવાહ થવાના હતા; છતાં, કોણ જાણે શાથી, એ જેસંગાની જોડે ભાગી – ને, સાંભળવા પ્રમાણે, જેસંગો એ છોકરીને ખાતર રાનરાન ને પાનપાન થઈ ગયો.\n“બીજો અફલાતૂન નામનો મિયાણો પોલીસ: ગામના ચીફ જજ સાહેબની વિધવા પુત્રવધૂનો બોલાવ્યો રાતે બંગલા પર ચડ્યો. ખબર પડી. પોલીસોએ કહ્યું કે ઊતરી જા ને સુપરત થા નહિતર ફૂંકી દેશું. મિયાણો કહે કે, નહિ ઊતરું; હું જીવતો છું ત્યાં સુધી આ બાઈના બેહાલ નહિ થવા દઉં, એની આડે ઊભો ઊભો જ ગોળીઓ ઝીલીશ. માફ કરજો બેઅદબી, પણ, રાવબહાદુર, મરદનો બચ્ચો પટકાયો ત્યાં સુધી બાઈનું કાંડું ઝાલીને જ ઊભો રહ્યો. કાંડું ન છોડ્યું”\nઆમ, શઢમાં પવન ભરાય ને જેમ મછવો છૂટે, તેમ જ પોલીસ-ઉપરીના મગજમાં વાતોનો પવન ભરાયો. દસેક સિગારેટોની રાખની ઢગલી ચઢી, ને મોડાં મોડાં મહેમાનો ઘરે જવા ઊઠ્યાં.\nરમાને લઈને સ્ટેશન પર જે વ્યક્તિને મળવા જવાનું હતું તે ભાઈ વીરભદ્ર હતા. વીરભદ્ર એક સુંદર, શિષ્ટ અને જ્ઞાનપ્રેમી જુવાન હતા; વિલાયતથી પાછા વળેલા હતા; ને કોઈ સારી, સુખની નોકરીની શોધમાં હતા. રાવબહાદુર સુમંત પણ રમાને માટે કોઈ મુરતિયાની શોધમાં હતા. આમ, શોધે ચડેલા બે માણસોને એકબીજાની જાણ થઇ હતી. બેઉએ સ્ટેશન પર મળવા કરેલો સંકેત બર ન આવ્યો, તેથી ચાર-પાંચ દિવસે વીરભદ્ર એક ઠેકાણે નોકરીની શોધ કરી પાછા ફર્યા ત્યારે એમને ઉતારી લેવામાં આવ્યા.\nબે દિવસ રમા અને વીરભદ્ર જોડે રહ્યાં. બેઉએ એકબીજાને ઓળખવાનો બારીક પ્રયત્ન કર્યો.\nબન્નેને એકબીજાંનો મોકળો પરિચય થાય તે સારુ થઈને રાવબહાદુર જાણીબૂઝીને ઘરમાંથી દૂર થઈ જતા; પત્નીને પણ પોતાની જોડે લઈ જતા.\nએકલાં પડેલાં બેઉ ઉમેદવારોમાં વીરભદ્રની ભદ્રતા વિલસી રહી. એની સુજનતા, શાંતિ, નૈતિક જવાબદારીનું સતત સાવધાન ભાન અને એનું અગાધ જ્ઞાન-ડહાપણ: આ બધાંમાંથી રમા જે શોધતી હતી તે રમાને જડ્યું નહિ.\n“આપણે પેલા પહાડોમાં ફરવા જશું ?” રમાએ સંધ્યા નમતી હતી ત્યારે પૂછ્યું.\n“અત્યારે…. આટલા મોડા…. કોઈ શું કહેશે…. ?”\nપહાડોમાં ઘૂમવાની મસ્ત ઊર્મિઓ ઉપર વીરભદ્ર જગતની ચોકીઓનો ઓળો ભાળતો હતો; અને ઘરની એકાન્તે બેઠાંબેઠાં અને કોઈની પહેરેગીરીનો ભય નહોતો. તેથી, એ રમાના પગને પોતાના પગની આંગળીઓ વડે ચોરની માફક સ્પર્શ કરતો હતો.\n“તે રાત્રીએ મેં સ્ટેશન પર તમારી ઘણી રાહ જોઈ હતી;” વીરભદ્રે કહ્યું.\n“તો પછી ઊતરી કેમ ન પડ્યા ?”\n“પણ છેવટ સુધી તમારી વાટ હતી. પછી તો ગાડી ચાલી….”\n“તો છલંગ કેમ ન મારી ?”\n“મનમાં એમ કે, કંઈ નહિ…. સાહેબને મળી આવું; નોકરીનું નક્કી થઈ જાય તો ઠેકાણે પડીએ. પછી આપણે તો મેળાપનો સમય છે જ ને !”\nરમાને આ ભાષામાં કોઈ ઊર્મિનો તણખો નહોતો જડતો. નોકરીની અને ‘ઠેકાણે પડી જવા’ની ચિંતાનું જ ઘડેલું જાણે પૂતળું હોય તેવો એને વીરભદ્ર ભાસતો હતો.\n“નોકરીનું શું થયું ?”\n“મારે એ જગ્યા જોઈતી હતી તે તો ન જ મળી. સાહેબ કહે કે એ હોદ્દા પર તો એવો માણસ જોઈએ કે જે સામાજીક જીવનનું કેન્દ્ર બની શકે.”\n“એટલે કે જેના ઘરમાં ખૂબ ભણેલગણેલ, સંસ્કારી, વાર્તાલાપમાં પ્રવીણ અને સુંદર પત્ની હોય.”\n“સુંદર પત્ની ?”\n“હા-હા-હા…” વીરભદ્ર હસ્યો: “જુઓને પેલા …ને કલેક્ટરમાંથી લઈ બીજી એક જગ્યા પર મૂક્યા, ને … ભાઈ એનાથી વધુ બાહોશ છતાં ન મુકાયા; કેમ કે ઉપરી અધિકારીએ ભલામણમાં સ્પષ્ટ લખેલું કે મિ. …ને સંસ્કારી, વાર્તાપટુ અને સુંદર પત્ની છે.”\nરમા ચૂપ રહી. વીરભદ્રે ઉમેર્યું: “એટલે જો તમે સાથે હોત તો સાહેબનો અભિપ્રાય કંઈક બીજો જ થયો હોત.”\nવળતે દિવસે રાવબહાદુરે જ્યારે રમાને છેલ્લો વિચાર પૂછી જોયો ત્યારે એમને ચોંકાવનારો જવાબ મળ્યો: “થોડા મહિનાની રાહ જોઈએ.”\nવીરભદ્રને આથી ઊંડું દુઃખ થયું: રમા કેટલી ગણતરીબાજ છે ! મારી નોકરી નથી થઈ અને કદાચ થાય કે નહિ થાય એવા અવિશ્વાસમાં પડીને જ રમા છ મહિનાનું પગથિયું મૂકે છે. એને તો માયરામાં સપ્તપદી પૂરી કરીને આઠમું પગલું મારી પોતાની મોટરમાં જ મૂકવું છે; નવમે પગલે તો એને હરિયાળો, ફૂલ્યોફાલ્યો બગીચો જોઇએ છે !\nરોષે બળતો વીરભદ્ર વિદાય થયો તે પછી રમાએ ઘરમાં જુદા જ પ્રકારની મોકળાશ અનુભવી.\nરાવબહાદુરની જોડે જ રોજ સાંજે ગાડીમાં નીકળનારી રમાને હવે પછી નમતા બપોરે ગાડી કાઢીને એકલા નીકળવાનું દિલ થવા લાગ્યું. અને, સૌથી પ્રથમ તો, ટાવર ચોકમાં લાલજીના પહેરા તળેથી જ પસાર થવાની શરમ તોડવાનો એણે મનસૂબો કર્યો.\nતે દિવસે લાલજીએ રમાની ગાડી બાજુનો ટ્રાફિક રોકી રાખ્યો ત્યારે રમાને આ માણસ તરફ ઘૃણા ન થતાં માનબુદ્ધિ જન્મ પામી. મનમાં થયું કે, આ માણસની ખુમારી તો જુઓ ! બરતરફીની કે નોકરીમાં ખરાબ શેરો થવાની કશી જ બીક વગર, ઇરાદાપૂર્વક એ મારી ગાડીને અટકાવીને ઊભો રહ્યો છે.\nત્રીજી વાર તો પિતાને અટકવું જ પડે એવી ઇચ્છા જન્મે છે. અને એ જ કારણે રમા ગાડીને ધીરી પાડે છે: લાલજીનો હાથ આ તરફ ઊંચો થવાનો મોકો જોયા પછી જ મોટરને ત્યાં લઈ જઈ ખડી કરે છે.\nબેઠીબેઠી એ આ સિપાહીને, એની ચેષ્ટાને, એના સીનાને બારીકીથી અવલોકતી હતી…\nરમા જેવી કુળવાન, ખાનદાન કુમારિકાન મનોવ્યાપાર તે વેળા કઈ ખાઈમાં ગબડતા હતા ?\nથોડા દિવસ પછીની એક રાત્રિએ પાછલા પહોરનો ચંદ્રમા ઝળાંઝળાં થયો હતો, ત્યારે રાવબહાદુરના બંગલામાં સૂનકાર પથરાઈ ગયો….\nરમા એની પથારીમાં નહોતી.\nરમાની બાએ હાંફળાંફાંફળાં બની આંગણું ને અગાસી તપાસ્યાં. રાવબહાદુરને જગાડ્યા ને એણે ધ્રુસકેધ્રુસકે રોવું આરંભ્યું કે “મારી રમા કયાં ? રમા નથી. ઝટ શોધ કરો. મારી રમુ, મારી રમુડી….”\nરાવબહાદુરે પત્નીને ચેતાવી કે “છાની રહે, છાની રહે – નહિ તો હમણાં જ શહેરમાં બધામાં ધજાગરો બંધાશે; મારી સાત પેઢીની આબરૂ પર પાણી ફરી જશે.”\n“તમારી આબરૂમાં પાણી ફરો કે આગ લાગો પણ મને મારી રમુનો દેહ જેવો હોય તેવો જીવતોજાગતો લાવી આપો. દીકરી મારી ક્યાં ગઈ ? ક્યાં હશે ? કૂવામાં મીંદડીઓ નખાવો, ખેતરો-કોતરો જોવરાવો….”\nજેમ ફાવે તેમ રડારોળ કરતાં જૂના જમાનાનાં પત્નીને ચૂપ રાખવાનું કામ સહેલું નહોતું. માતાના હ્રદયનો ધોધ વિવેકની પાળો તોડીને વછૂટ્યો ત્યારે એ આબરૂ અને દુનિયાઈ ડહાપણના તમામ મિનારા જળબંબોળ થવા માંડ્યા.\nરાવબહાદુર ચૂપચાપ પોલીસ અધિકારીને મુકામે ચાલ્યા ગયા. પછવાડેથી પત્નીને દમની હાંફણ ચઢી ગઈ; શ્વાસ પણ નહોતા લેવાતા એવી હાલતમાં એમણે લમણે હાથ મૂકીને રમાના જન્મથી માંડીને વીસેવીસ વર્ષનાં ઝીણાંમાં ઝીણાં સંભારણાં ઉકેલવાનું આદર્યું. માતાનું હ્રદય, પાઇએ પાઈનો હિસાબ રાખનાર વાણિયાના ચોપડા જેવું, યાદ કરવા મંડી પડ્યું કે ‘અરેરે ! બાપડી દસ વરસની થઈ ત્યાં સુધી સુરવાલ પહેરતી: અરેરે મોઈ ! એના બાપ ગામડાંની ફેરણીમાં નીકળતા ત્યારે દરિયાકાંઠાનાં ગામોમાં ગરાસિયાનાં ચરતાં ઘોડાંને માથે છાનીમાની સવારી કરતી: મોઈને ઘોડાં પછાડતાં તે ઘેર આવીને છાનીમાની હળદર લેપ લગાવતી: અરેરે ! મોઈ લગામ વગરનાં, અજાણ્યાં ઘોડાંને કેવી દોટો કઢાવતી ! એના ઘૂંટણ ઉપર હજુ એ પછાડના કેટલા ડાઘ છે ! ને હું નોઈ એને, ઉપર જાતે વેલણ સાણસી મારીને શિક્ષા કરતી – અરેરે…’\n“બા ! ઓ બા !” ગંગુ – ઘરની જૂના કાળની વફાદાર નોકરડી – સમજાવવા લાગી: “બા, તમે બુમરાણ ન કરો ને ! ઘરની આબરૂનો તો વિચાર કરો !”\n“મને કશા જ બીજા વિચાર નથી. અરે મારી રમુ ! ગામડાંની ગલીઓમાં કોળણો ગરબે રમે ત્યાં જવા કેવી તલપાપડ થતી ! તાજપર ગામના તાજિયા જોવા સપારણો જોડે ચાલી જતી: રંગનાથને મેળે જવા તો માથાફોડ કજિયો…. પછી એના બાપા સોટી વગર બીજી વાત જ નહોતા કરતા: અરે ચૌદ વર્ષની થઈ ત્યારથી તો આ સડક પાસેના ઓરડામાં જવાની જ મારી રમુને મનાઈ: જાણે ઘરનો કોઈ ચુંવાળિયો ચોર ! ને મોઈ રમુડીય કેવી ! મોઈ કોણ જાણે કેવી ચડીલી થઈ હતી કે એ ઓરડામાં આવ્યે જ રહે, બારીઓમાંથી બહાર ડોકિયું કરે જ કરે. ને પછી એના બાપા મારે, હુંય મારું. હજુય એનાં ઢીમણાંના ડાઘા રમુના બરડામાં પડેલા છે. ને, અરેરે, હવે વીસ વરસની થઈ, વર ગોતવાની વેળા આવી…. ન પોસાય ગામડિયાં ઠેકાણાં, કે ન જડે મોટાં ખોરડાં – એટલે પછી સુધારાના રસ્તે ચઢાવી દીકરીને. અરે મોઈ ! મને તો આમાં કશી સૂઝ જ ન પડી…. આંખો આડે ઇંદ્રજાળ જ ઘેરાઈ ગઈ ! ને હું મારી દીકરી હારી બેઠી…. રે…. ઓ રમુ રે….”\nવળતા દિવસની સવારે આકાશનો બ્રહ્માંડ-દીવો અણુએ અણુની ચોરીછૂપી પ્રકટ કરતો હતો, ત્યારે શહેરથી દસેક કોસ ઉપર, સેંજળી નદીના ખડક ઉપર, બેઉ જણાં બેઠાં હતાં: રાવબહાદુરની પુત્રી રમા, અને પઠાણ બાપ તથા બામણી માતાના સંયોગમાંથી નીપજેલો પુત્ર સિપાહી લાલખાં ઉર્ફે લાલજી. લાલજી પોતાના હાથની મુઠ્ઠી ઉપર પોતાનું પાળેલ તેતર રમાડતો હતો. રમા છલું છલું સ્વરે વહેતી નદીના પાણીમાં પોતાના પગ ઝબકોળતી હતી.\nઅને રમા રડતી હતી.\n“પણ તું રડે છે શા માટે ? મને અહીં તેડી તો તું જ લાવી ને હવે રડે છે !” લાલજીને અજાયબી થતી હતી.\nપાળેલું તેતર જંગલની વિશાળ જન્મભોમને નીરખી, એ વિશાલતામાંય ન ઝીલી શકાય ને ન સમાવી શકાય તેટલા મોટા કિલકિલાટે પોતાના ના કંઠને ભેદતું હતું.\nધરતીમાં બાઝેલું ઝાડ તોફાની વાયરાને સુસવાટે જ્યારે જડમૂળમાંથી ઊખડે છે ત્યારે એક જાતનું આક્રંદ કરે છે: કહેવાય છે કે કેળ જ્યારે વિયાય છે ત્યારે પણ પ્રસવની ચીસો જેવી ચીસો પાડે છે.\nરમાના જીવનમાં એવી જ કોઈ ચીસ ઊઠી હતી. એ ચીસ નહોતી કોઈ દુઃખ કે પશ્ચાતાપની; નહોતી શુદ્ધ સુખ કે સ્વતંત્રતાની. અકલિત કોઈ ઝંઝાવાત એનાં જીવન-મૂળને પૃથ્વીના પેટાળમાંથી ખેંચી રહ્યો હતો.\nઊંચી ભેખડો પરથી રાવબહાદુર તથા પોલીસ-અધિકારીનાં શરીર ડોકાયાં ત્યારે લાલજી રમાને ખોળામાં લઈને પંપાળતો હતો.\nત્યાંથી એ જમૈયો લઈને ઊભો થયો. એણે જમૈયાનું ચકચકતું પાનું બતાવીને જ બેઉને ચેતવણી આપી: “રાવબહાદુર !” પોલીસ ઉપરીએ સલાહ આપી: “આપ પાછા પહોંચો. હું આ પશુને કબજામાં લઉં છું. બે હશું તો એ વાઘ વીફરશે.”\n“રમા – મારી રમા !” રાવબહાદુરનો સ્વર ફાટી ગયો.\n“ઓ મારા બાપાજી !” કહેતી રમા ભેખડ તરફ દોડી.\n“નહિ…” લાલજીએ એને હાથ ઝાલીને થોભાવી; લાલ આંખો કાઢીને એણે કહ્યું: “તું મને એકલાને જ ખતમ કરવા માંગે છે ? આવી બેઈમાની ? હવે તો બેઉ સંગાથે જ મરશું યા જીવશું.”\nરાવબહાદુર અદ્રશ્ય બન્યા. પોલીસ-અમલદારે લાલજીના સામે પોતાના બેઉ હાથ ઊંચા કરીને પોતાની નિઃશસ્ત્રતાની એંધાણી બતાવી. લાલજીએ જમૈયો મ્યાન કર્યો. રમા ખડક પર બેસી ગઈ.\nકુશળ કોઈ પશુશાસ્ત્રીની પેઠે મોં પર સ્મિત ધારણ કરીને પોલીસ-ઉપરીએ લાલજીને હાથ કર્યો; પહેલું કામ એણે એની પીઠ થાબડવાનું કર્યું: “શાબાશ, દોસ્ત ! તેં પણ મર્દાઈ કરી ! અપમાનનું ખરું વેર લીધું ! કશી જ ફિકર નહિ. પણ જો, દોસ્ત ! તારી મા રોતી હોત તો તને શું થાય? આની મા છાતીફાટ રુવે છે. એક વાર તેને મળી લેવા દઈએ. પછી તમે બેઉ ચાહે તો ધરતીના છેડા પર નાસી જજો. હજુ હમણાં તો આ છોકરી પણ અકળાશે ને તને મૂંઝવી નાખશે.”\n‘મા રુવે છે…’ એ બોલ લાલજીના તંગ દિલને ઢીલું પાડવા લાગ્યા. એણે પોતાની માને કબરમાંથી સાદ કરતી સાંભળી.\nલાલજી માની ગયો.\nરમાને લઈ, છેક સંધ્યાના અંધાર-પડદા પડી ગયા પછી જ, ગામમાં મોટર દાખલ થઈ.\nલાલજી પાછો શહેરમાં પંહોચ્યો ત્યારે એને નોકરી પર ચડાવી લેવામાં આવ્યો.\nગામમાં ચણભણ ચણભણ તો થઈ ચૂક્યું હતું. મોટે અવાજે કોઈ બોલી શકતું નહોતું. ન બોલી શકનારાઓ પોતાની નૈતિક કાયરતાને છાપખાનાની ઓથ લેવરાવવા લાગ્યા. વર્તમાનપત્રોએ પોતાના ખાસ પ્રતિનિધિઓ મોકલીને લાલજી સિપાહીની તસ્વીરો મેળવી લીધી.\nરમાનું શું કરવું ?\nરાવબહાદુરે મુરતિયા શોધવા માંડ્યા.\nરમાને વચમાં દેશસેવાની લગની લાગી હતી. એ રાષ્ટ્રધ્વજો વેચવા નીકળતી. ખાદીની ફેરી પર ગયેલી; ‘પિકેટિંગ’ પણ કરતી.\nકોઈ દેશભક્તને પરણાવશું ? સુખી થશે.\nદેશભક્તનાં લગ્ન કરાવી આપનાર, કુલગ્નો તોડાવી નાખનાર અને લગ્નની બાબતમાં સમાજના કટ્ટર ચોકીદાર ક્રાંતિકારીઓનું એક મંડળ શહેરમાં ચાલતું હતું. એના સરદાર રાજેશ્વરભાઈની પાસે જ્યારે રાવબહાદુર પહોંચ્યા ત્યારે રાજેશ્વરે ટેબલ પર મુક્કીઓના હથોડા મારતેમારતે તાલબદ્ધ શબ્દોમાં કહ્યું કે “એમાં શી મોટી વાત છે, સુમંતજી ! માફ કરજો. હું તમને ‘રાવબહાદુર’ તરીકે નથી સંબોધી શકતો – બાકી, રમાબહેનની આ વિકૃતિ જ છે માત્ર. એને શુભ વહેનમાં વાળી દઈ શકાશે. લગ્નના મુરતિયા તો મારા ગજવામાં જ પડ્યા છે: કહો, પછી કંઈ કહેવું છે ?”\n“કોણ કોણ છે, કહેશો ?”\n“એક તો અહીંના આર્ય મહિલા વિદ્યાલયના અધ્યાપક છે. બહુ સુશીલ યુવાન છે. પોતાની પત્નીને દેવી ગણી પૂજે તેવા છે. એની સદ્ગત પત્નીનાં કપડાં સુધ્ધાં એ ધોઈ દેતા; બાળકને સાચવીનેય પત્નીને સેવાકાર્યમાં ઘૂમવા દેતા. ઊંચે સ્વરે સ્ત્રીને કદી કટુ શબ્દ સરખોય ન કહે તેવા ભાઈ છે.”\n“આ બનાવથી એમને કશો વાંધો નહિ આવે ને ?”\n“નહિ નહિ. એ તો અતિ ઉદાર ભાવનાવાળા પુરુષ છે; ક્ષમાદષ્ટિથી જોઈ શકશે. વળી રમાબહેન પણ વિદ્યાલયમાં ભણીગણી પોતાની વિકૃતિનું નિવારણ કરશે. અમારા તમામ શિક્ષકો પ્રખર માનસશાસ્ત્રીઓ છે.”\nએ અધ્યાપક ભાઈએ રાવબહાદુરને બંગલે તેડાવવામાં આવ્યા. રમાને, એ ઉમેદવાર નજરે પડે તે સારુ, કંઈ ખબર આપ્યા વગર જ પિતાજીના દીવાનખાનામાં બેસારી રાખી હતી.\nઅધ્યાપક દાખલ થયા ત્યારે જાણે કે દરેક પગલું વિચારપૂર્વક ભરતા હતા. એના મોંમાંથી ‘જી’, ‘હાજી’, ‘આપ’ વગેરે વિવેક-પુષ્પો ઝરતાં હતાં. એની હાથ જોડીને નમન કરવાની છટા અજંટાનાં ચિત્રોની યાદ દેવરાવે તેવી હતી. એમણે વાતવાતમાં કશોક સુગંધનો પ્રસંગ નીકળતાં પોતાની સુરુચિનો ભાસ એવું કહીને કરાવ્યો કે “જુઓ સાહેબ, અત્તરની ખુશબો માદક છે, એ બહેકાવી મૂકે છે; જ્યારે અગરબત્તીની સુગંધ વાતાવરણમાં કેવી મીઠી સાત્ત્વિકતા પ્રસરાવી દે છે !”\nરમા ઊઠીને ચાલી ગઈ. એને આ કોઈ નમાલો માણસ જણાયો. અત્તરને વગોવનાર માણસ ઉપર વેર ઘડવાની એની દાઝ એને મેડી પર લઈ ગઈ. કબાટમાંથી એણે અત્તર કાઢીને પોતાને શરીરે લગાવ્યું ને પછી અરીસા સામે જોતી ઊભી રહી.\nસાંજે પોલીસ ઉપરી કાકા આવ્યા. રાવબહાદુરે એમને અધ્યાપકની વાતથી વાકેફ કર્યા.\nપોલીસ ઉપરી ખૂબ હસી પડ્યા.\n“અરે રાવબહાદુર, રમાને માટે વર શોધો છો કે કંઈ સ્વપ્નલોકમાં વિહરો છો ?”\n“તમારું શું કહેવું છે ?”\n“એ કે કાં તો અમારી પાસે ફરીવાર શહેરના કૂવાઓ ડખોળાવવા માગો છો; કા એ પંતુજીનું ઘર ભૂંડે હાલે ભંગાવવા માગો છો; કાં એ બાપડાની પીઠમાં જમૈયો ખૂંતે એવી આપની નેમ છે અથવા તો પછી રમાને આખરે વેશ્યાવાડે ધકેલવા માગો છો આપ.”\nરાવબહાદુરના મોં પર રાતા-પીલા રંગો દોડધામ કરવા લાગ્યા. પોલીસ-ઉપરીએ કહ્યું: ક્ષમા કરજો: દેશભક્તોને જેમ એમની ભાષા છે, સુધારકોને અને માનસશાસ્ત્રીઓને જેમ એમનીય શિષ્ટ ભાષા છે, તેમ અમારે પોલીસને પણ અમારી વિદ્યાનું મુકરર ભાષા-વાહન છે.”\n“તેનો નમૂનો તો તમે બતાવ્યો; પણ હવે શું ?”\n“હવે એની મીમાંસા કરી બતાવું. પહેલું તો એ કે પેલો લાલખાં હવે એક જ મનસૂબો ઘડે છે.”\n“રમાનું કાંડું ઝાલનારને જમૈયો હુલાવવાનો. કહો: તમારા દેશભક્ત પંતુજી રમાના કાંડાની કિંમત ચૂકવવા તૈયાર છે ? હોય તો પૂછજો. બીજું એ કે રમાના લગ્નનો સવાલ તે હવે કોઈ દેશ ભક્તોનો, સુધારકોનો કે માનસશાસ્ત્રીનો સવાલ નથી રહ્યો.”\n“હો-હો ! ત્યારે ?” રાવબહાદુર આ માણસની ભાષા-સમૃદ્ધિ પર મલકી ઊઠ્યા.\n“એ છે અમારો પોલીસનો કેસ.”\n“- કારણ કે રમા સુધરેલા સમાજનું નહિ પણ એક ગુનાહિત શકદાર ટોળીનું ફરજંદ છે….”\nફરીથી રાવબહાદુરનો ચહેરો કાનનાં મૂળિયાં સુધી રાતોચોળ બન્યો. એણે ફક્ત એટલું જ કહ્યું: “તમે મારી અત્યારની મૂંઝવણોની મજાક કરો ત્યાં સુધી તો ઠીક, પણ રમાની બાનુંય નામ તમારી પોલીસની જીભ ઉપર ચડી ગંદું બને છે…”\n“જી નહિ, રાવબહાદુર !” પોલીસ અમલદારે સિગારેટ સાથે બે હાથ જોડ્યા, ને દાઝતે દાઝતે કહ્યું: “રમાનાં બાને પેટે તો હું દસ અવતાર લેવા તૈયાર છું: પણ મારી ગંદી જીભ ઉપર તો આપનું જ સુગંધી નામ રમતું હતું.”\nઆ માણસની વાચાળતા હવે ક્યાં જઈ કિનારો કરશે તેની રાવબહાદુરને કલ્પના જ નહોતી આવતી. પોલીસ ઉપરીએ આગળ ચલાવ્યું: “સાંભળો, સાહેબ ! રમાબેનની ઉંમર કેટલાં વર્ષની થઈ ? વીસની ને ? વીસ વર્ષ ઉપર આપ હતા જ્યુડિશ્યલ ઑફિસર -મહીકાંઠાના મુલકમાં – ને હું હતો પ્રોસિક્યુટિંગ ઑફિસર. તે વખતે લાગટ છ મહિના લગી આપણી સમક્ષ ઇરાનીઓની રખડતી ટોળીનો મુકદમો ચાલેલો; ને મારી ડાયરી બોલે છે કે આપ, પાંત્રીસ વર્ષના જ્યુડિશ્યલ ઑફિસર, એ કેસ માંહેલી એક જુવાન ઓરતની જુબાની વખતે કોઈ અગમ કલ્પનામાં ગુમ થઈ જતા અને ટીકીટીકીને એને નિહાળતા હતા. એના લબાચા જોવાની જિજ્ઞાસાથી આપે મને જોડે લઈ એના પડાવમાં ઘૂમાઘૂમ કરેલી ને પછી એ ઓરતની તસ્વીરો સહિત ‘ટાઇમ્સ’માં ત્રણ લેખો પણ લખેલા… લોકવાયકા એવી હતી કે એ ઓરતે પાગલપુર ગામના ખેડૂતનું ખૂન કર્યું હતું તે છતાંય આપે એને જતી કરેલી; એના કામરુ નાચ જોવા આપ ગયેલા… વગેરે વગેરે મારી ડાયરીમાંથી ઘણુંઘણું નીકળે છે. સાહેબ ! પણ મારે ટૂંકામાં આટલો જ સાર કાઢવાનો છે કે એ લોકોનાં નાચગાન અને રૂપગુણની ભરપૂર ખુમારીમાં આપ મસ્ત હતા, તે દિવસોમાં જ મારાં માતૃશ્રી તુલ્ય મિસિસ રાવબહાદુરને મહિના રહેલા એ આપને યાદ છે ?” રાવબહાદુરને આ પોલીસ ઑફિસર ભયંકર લાગ્યો. વાઇસરૉયની કારોબારી સભાના એકીક સભ્યથી માંડી પ્રત્યેક સિવિલિયનની પછવાડે સરકારે છૂપી રોજનીશીનો ને પોલીસની ત્રાંસી આંખનો બંદોબસ્ત કર્યાની વાત આજે એને પહેલી જ વાર સાચી લાગી. અને આ ભયાનક માનવીનાં સ્મરણોની કાળી, કારમી ખીણો વચ્ચે રાવબહાદુર સુમંતે એક રમ્ય, રૂપેરી ઝરણું જોયું: લાંબા રેશમી કૂડતાવાળી, માથાનાં સુનેરી જુલ્ફાંને લાલ અટલસના રૂમાલિયામાં બાંધનારી, કાજળઘેરી, મદીલી ને નાનાં પોપચાં અરધાંપરધાં બીડનારી એ ઇરાની તોહમતદારણ રોશન જેના ખભા પરથી ઢળકતી બે ચોસર-ગૂંથી ચોટલા-દાંડીઓ રાવબહાદુરના હૈયાનાં મૃદંગો ઉપર જાણે થાપીઓ મારતી હતી. એને યાદ આવી પોતાની માગણી: “રોશન, બીજું કંઈ નહિ તો તારા લેબાસનું એક સંભારણું આપતી જા !”\nને રોશને લેબાસ આપેલો તે રાવબહાદુરે સાચવી રાખેલ હતો. બીજી બધી જ પુત્રીઓ એ લેબાસની ઘૃણા કરતી, ત્યારે એક રમા જ એનાં પરિધાન સજી કોઈ કોઈ ચંદ્રરાત્રિએ બારીમાં ઊભી રહેતી.\n“આપ જો યાદ કરી રહ્યા હો…” પોલીસ અધિકારીએ ચલાવ્યું: “તો હું જરા સમાપ્તિ કરી લઉં, સાહેબ !”\nરાવબહાદુરે જ્યારે ડોકું ધુણાવ્યું ત્યારે એની આંખો સજલ હતી.\n“રોશન ઇરાનણનો અવતાર આપણાં રમાબહેન: એનો આમાં જરીકે દોષ ન જોજો, સાહેબ ! અને સુધારકોના કે માનસશાસ્ત્રીઓના ઘીંસરાના માર્ગો લેતાં પહેલાં વિચારજો, સાહેબ ! રમાને જો જીવવા દેવી હોય તો આપની ઇજ્જતને સામા પલ્લામાં મૂકવી પડશે.”\n“એટલે શું હું લાલજીની જોડે રમાને પરણાવું ?”\n“અરે, રાખો રે રાખો, સાહેબ ! મારી જીભના ટુકડા જ ન કરી નાખું !”\n“તો પછી ?”\n“દેશભક્તો જોડે તો નહિ જ; તેમ ડાહ્યાડમરા, પત્નીભક્ત પંતુજીઓની જોડે પણ નહિ.”\n“ત્યારે, પણ, કોની જોડે ?”\n“આપની જ ન્યાતના એક જુવાન છે.”\n“રમણ સટોડિયો ? એની જોડે મારી રમા પરણે !”\n“પરણશે તો એની જોડે ને નહિ તો ભાગી જશે લાલજીની જોડે. રમાની ઉપર સત્તા સ્થાપનારો તમારી ન્યાતમાં રમણ પછી તો બીજો કોઈ હવે જન્મે ત્યારે ખરો.”\n“અરે ભાઈ, મારું નાક કપાય….”\n“કાં તો નાકને જતું કરો નીકર રમાના જાનને જતો કરો. લાલજીના જમૈયાને ચૂપ કરે તેવો કોઈ હોય તો તે રમણ છે. હૉટલમાં જાય છે ત્યારે બેઠેલા તમામને ચા પાયા વિના પોતે પીતો નથી. જુગાર રમે છે ત્યારે અમારી પોલીસનું ધાડું અંદરના પાટલા ઊપડી જતાં સુધી દરવાજા બહાર થંભી રહે છે, ને ગયા હુલ્લડમાં એક રમણ જ પોતાની મોટર લઈ ગલીએ ગલીએ ઘૂમતો, હિન્દુ તેમ જ મુસલમાન બેઉનાં ઓરતો-બાળકોને ગાડી ભરીભરી પોતપોતાના લતા પર પહોંચાડતો હતો.”\n“પણ…. એનું ચારિત્ર્ય ?”\n“દૂધ જેવું નિર્મલ ન હોત તો હું એના નામ પર થૂંકત.”\n“છાંટો પીતો હશે: તે કાં તો રમાબહેન છોડાવશે – નહિ તો રમાબહેન પણ પીવામાં શામિલ થશે.”\n“રમાને એ ગમશે ? લાલજીની ધૂન છૂટશે ?”\n“તે બધી વેતરણ હું કરી દઉં છું.”\nબીજો દિવસ હતો. પોલીસ-અમલદાર ટાવરચોકમાંથી પસાર થયા. લાલજી પહેરા પર હતો. ખબર પૂછ્યા: “કેમ, લાલજી !”\n“સા’બ ! તુમને હમકો ફરેબ દિયા; હમારા સર કાટ લિયા.”\n“લાલજી ! ખલકના ખેલ એવા છે. તારામાં તુંપણું હોય તો અજમાવ: રંડી આપોઆપ જવાબ દેશે.”\n“સાફ સાફ બોલ દેતા હૂં, સા’બ, મૈં રંડીકા નાક કાટ લૂંગા.”\nનાક કાપવાની ધમકી પોલીસ-ઉપરીએ રમાના કાન પર પહોંચાડી. એનું લોહી તપી ઊઠ્યું. પછી એ પેલા તપેલા ચરુને ખદબદાવવા માટે પોલીસ ઉપરી ત્યાં જાતે હાજર થઈ ગયા: “નાક કાપવાની ધમકી આપે એમ ? અને તારા નાકની રક્ષા કરનારો કોઈ મર્દ ન મળે ? તને રંડી કહેનારનાં ગાત્રો થરથર કંપી ન ઊઠવાં જોઇએ ! એવા કોઈ રક્ષક વિના, રમા, બેટા, તુઇં હવે સલામત નથી…”\nતે પછી થોડા જ વખતમાં પોલીસ-ઉપરી કાકાની કરામતને પરિણામે રમણ સટોડિયાની ગાડી રમાના દ્વાર પર આવી ઊભી રહી: રમણના લલાટ પર ખુશબોદાર તેલે ચમકતાં જુલ્ફાં ઝૂલતાં હતાં: એના કોટનાં બાતુન ખુલ્લાં હતાં: એના કંઠમાં સોનાનો એક છેડો હતો: મોંમાં સિગાર હતી: હોઠ એક રૂપિયાવાળી પાનપટ્ટીથી રંગાયેલા હતા. રમાને પોતાની જોડાજોડ બેસાડીને રમણે બરાબર ટાવર ચોક પર ચલાવી: ચોકની વચ્ચોવચ્ચ ગાડી રોકીને રમણે બહાર ડોકું કાઢ્યું: રિવોલ્વરને હવામાં વિંઝતો એ બોલી ઊઠ્યો: “ખાનદાન ઔરતનું નાક કાપવાવાળાને મારે જોઈ લેવા છે – હાલ્યા આવજો માઈના પૂત હો તો !”\nકહેવત હતી કે રમણ ભારાડીની જીભ જ્યારે છૂટી થતી ત્યારે લીલાં ઝાડ બળી જતાં. વનસ્પતિને બાળે તેવું ઘણુંઘણું એ બોલ્યો અને તેની સામે મુકાબલો કરવામાં લાલખાં મિયાંને પોતાની વાણી ઘણી કમજોર લાગી.\nપછી એણે મોટરને વેગે ચડાવી: મોંમાં સિગાર, એક હાથ વ્હીલ ઉપર, બીજો હાથ રમાને ખંભે આંધીઓ ઉડાડતો સિત્તેર મૈલની ઝડપે ઊપડ્યો…. નદીઓ, નાળાં, પહાડોના ગાળા ને અજાણ્યાં ખેતરો પર મોટર ખૂંદાવતો ગયો….\nએવા વંટોળ-જીવનમાં રમાને કોઈ જલદ કેફ કર્યા જેટલી લહેર ચડી ગઈ. રમાને હવે કશું જ વિશેષ જોઈતું નહોતું.\nFiled under ગદ્ય, ઝવેરચંદ મેઘાણી, Literature and tagged મેઘાણીની નવલિકાઓ ખંડ ૧, Navlika, Zaverchand Meghani |\t2 Comments\nPingback: ૧૫. જયમનનું રસજીવન – મેઘાણીની નવલિકાઓ ખંડ ૧ : ઝવેરચંદ મેઘાણી | History & Literature\nPingback: ૧૩. શારદા પરણી ગઈ! – મેઘાણીની નવલિકાઓ ખંડ ૧ : ઝવેરચંદ મેઘાણી | History & Literature


પાટીદાર ક્રાંતિ દિવસે હાર્દિક પટેલ ની મોટી જાહેરાત! યુવાનોને કર્યું આહવાન…જાણો! - Jansad\nHome/Gujarat/પાટીદાર ક્રાંતિ દિવસે હાર્દિક પટેલ ની મોટી જાહેરાત! યુવાનોને કર્યું આહવાન…જાણો!\njansad August 25, 2020\nપાટીદાર અનામત આંદોલનના પ્રણેતા અને કોંગ્રેસના યુવા નેતા અને કોંગ્રેસના કાર્યકારી અધ્યક્ષ હાર્દિક પટેલ દ્વારા પાટીદાર ક્રાંતિ દિવસ નિમિત્તે એક જાહેરાત કરવામાં આવી છે. કોરોનાની વૈશ્વિક મહામારીના પગલે હાર્દિક પટેલ દ્વારા યુવાનોને આહવાન કરતા એક જાહેરાત સોશિયલ મીડિયા મારફતે કરવામાં આવી છે.\nહાર્દિક પટેલ દ્વારા ગઈકાલે અતિવૃષ્ટિ અને પુરની પરિસ્થિતિને ધ્યાને લઈને લોકોની મદદ કરવા માટે પણ આહવાન કરવામાં આવ્યું હતું. તો આજે હાર્દિક પટેલ દ્વારા ગુજરાતનો વિકાસ એટલે માત્ર અમદાવાદ ગાંધીનગરનું વિકાસ નહીં પરંતુ ગુજરાતના સમગ્ર 18000 ગામડાઓનો વિકાસ કહ્યું હતું.\nવધુમાં હાર્દિક પટેલ દ્વારા જણાવવામાં આવ્યું હતું કે, “પાટીદાર ક્રાંતિ દિવસ ના સૌ પાટીદારને જય સરદાર. હું જય સરદાર બોલીશ તમારે ૧૧ વાર જય સરદાર બોલવાનું છે, જય સરદાર, જય સરદાર, જય સરદાર, જય સરદાર, જય સરદાર, જય સરદાર, જય સરદાર, જય સરદાર, જય સરદાર, જય સરદાર, જય સરદાર. આ જય સરદારનો નારો અધિકારની લડાઈને જુસ્સો અપાવતો હતો.\nઆંદોલન થયું, ન્યાય મળ્યો, નિર્દોષ યુવાનો શહીદ થયા, ગુજરાત નો યુવાન જાગૃત થયો અને મારા ઉપર ૩૨ ખોટા કેસ થયા. આ આંદોલનમાં મને મારી ચિંતા જ ન હતી એક જ ઉદ્દેશ હતો કે સમાજના ગરીબ યુવાનોને શિક્ષણ અને સરકારી નોકરીમાં લાભ મળવો જોઈએ. આજે હું ખુશ છું કેમ કે ફક્ત પાટીદાર જ નહિ પરંતુ તમામ સમાજના લોકોને પાટીદાર આંદોલન થી મળેલ યોજનાઓના લાભ મળી રહ્યા છે.”\nઆ સાથે સાથે હાર્દિક પટેલ દ્વારા ફેસબુક લાઈવના માધ્યમ દ્વારા હજારો લોકોને સંબોધન કરવામાં આવ્યું હતું અને તેમાં તેમણે જણાવ્યું હતું કે, આજે 25 ઓગસ્ટ પાટીદાર ક્રાંતિ દિવસના દિવસે સાથ આપનાર તમામ યુવાનોને હું નતમસ્તક વંદન કરું છે. અને આવતી કાલે પાટીદાર શહિદ દિવસ તરીકે ઉજવીએ છીએ અને આ દિવસે જે પાટીદાર યુવાનો શહીદ થયા હતા તેમને યાદ કરીએ છીએ અને એમના આત્માની શાંતિ મળે એટલે હું પાટીદાર યુવાનોને વિનંતી કરું છું તેમજ જે પણ યુવાનોને આ આંદોલનથી ફાયદો થયો છે તે દરેક યુવાનો પોતાના ત્યાં સાંજે 6:30 વાગે આવતીકાલે દીવો કરીને તેમને શ્રદ્ધાંજલિ આપજો એવી જ મારી વિનંતી.\nરાહુલ ગાંધી નો શોટ ભાજપનો લોસ! ભાજપની છઠ્ઠ રઝળાવી કોંગ્રેસની ટાઢી સાતમ!\nરાજસ્થાન ભાજપ ધારાસભ્યોનું રિસોર્ટ પોલીટીક્સ! સીએમ રૂપાણી નો ઘટસ્ફોટ!


Business: anand mahindra tweet on caption of right answer will get car\nSeptember 18, 2019 | 12:00 pm IST\nઆનંદ મહિન્દ્રા પોતાની ટ્વિટને લઈ હંમેશા ચર્ચાનું કેન્દ્ર બની રહે છે. જેમાં તેમણે હવે ટ્વિટર પર કેપ્શન કોમ્પિટિશન માટે એક ફોટો શેર કર્યો હતો. તે ફોટોમાં એક બસની ઉપર એક અન્ય હેડલાઈટ છે અને તેની ઉપર વ્હીલ્સ પણ છે. આને જોવાથી એવું લાગે છે કે, બસની ઉપર એક બીજી ઊંધી બસ છે.\nઆ બસનો ફોટો શેર કરી તેમણે લખ્યું કે, કેટલાક સમયથી મે કેપ્શન કોમ્પિટિશન કર્યું નથી. કેપ્શન માટે આ પરફેક્ટ પિક્ચર છે. કેપ્શન ઈંગ્લિશ, હિંદી અથવા હિંગ્લીશમાં પણ આપી શકો છો.\nપિક્ચર પોસ્ટ થયાના એક જ કલાકની અંદર જ આ ફોટો પર બે હજારથી વધુ કોમેન્ટ અને હજારો લાઈક્સ આવી ગયા હતા. મહિન્દ્રાના તમામ ફેન આ ફોટો જોઈ પોતાની ક્રિએટિવિટી દેખાડી રહ્યાં છે, અને મજાકીયા તથા ક્રિએટિવ કોમેન્ટ્સ આપી રહ્યા છે.\nઆ ફોટા પર કોંગ્રેસ નેતા અખિલેશ સિંહે પણ કોમેન્ટ કર્યું છે. ઉલ્લેખનિય છે કે જો તમે આ ફોટા પર કેપ્શન આપી શકો છો તો તમારા માટે કાર તૈયાર છે. પણ બુધવાર સવારે 10 વાગ્યા સુધી કોમેન્ટ કરવાની હતી.\nઆ વીડિયો પણ જુઓ – દોસ્તીનો મંત્ર, દંગ નાપાક


Gujarat Congress will give priority to women in assembly elections - ગુજરાત કોંગ્રેસ વિધાનસભાની ચૂંટણીમાં મહિલાઓને પ્રાધાન્ય આપશે – News18 Gujarati\nElection 2022: ઉત્તર પ્રદેશની રાહે ચાલશે ગુજરાત કોંગ્રેસ, મહિલા કોંગ્રેસ પ્રમુખ તરીકે જૈની ઠુમ્મરે સંભાળ્યો ચાર્જ?\nપ્રદેશ પ્રભારી ડો રઘુ શર્માએ વધુમા જણાવ્યું હતું કે જૈની ઠુંમ્મર ગુજરાતની ત્રણ કરોડ બહેનોનો અવાજ બનીને કામ કરશે.\nGujarat Election 2022: કોંગ્રેસના નવનિયુક્ત મહિલા પ્રમુખ તરીકે જૈની ઠુમ્મરે ચાર્જ સંભાળ્યો હતો. આ પ્રસંગો બોલતા જૈની ઠુમ્મરે જણાવ્યુ હતું કે, ગુજરાતની સવા ત્રણ કરોડ બહેન આભારની લાગણી વ્યક્ત કરું છું. આ પદભાર ગ્રહણ કરવું એના કરતા મહિલાની વેદનાને વાચા આપવાનો મોકો મળશે તેની ખુશી છે.\nLast Updated : April 10, 2022, 16:08 IST\nઉત્તર પ્રદેશમાં વિધાનસભાની ચૂંટણી (Uttar Pradesh Assembly Elections) દરમિયાન યૂપી ક્રોગ્રેસે મહિલાઓને ટિકીટ આપી હતી અને મહિલા છું તો લડી શકું છું તેવું સૂત્ર પણ આપ્યું હતું. ત્યાં જ હવે ગુજરાતમાં કોંગ્રેસ (Gujaratat Congress) પણ ઉત્તરપ્રદેશ (UP Election)ની રાહે જઇ રાજ્યમાં મહિલાઓને ટિકીટ આપશે. પ્રદેશ મહિલા કોંગ્રેસના (Women Congress) નવ નિયુક્ત પ્રમુખ જૈની ઠુમ્મર (Jaini Thummar)ના પદગ્રહણ સમારંભમાં પ્રદેશ પ્રભારી ડો રઘુ શર્મા (Dr. Raghu Sharma)એ આ નિવદેન આપ્યું હતું. વિધાનસભા ચૂંટણી (Assembly Elections)માં મહિલા કોંગ્રેસ ટિકીટમાં પ્રાધાન્ય અપાશે.\nપ્રદેશ કોંગ્રેસ પ્રભારી ડો. રઘુ શર્માએ જણાવ્યુ હતુ કે, કોંગ્રેસ નેતા પ્રિયંકા ગાંધીએ મહિલાઓને મજબુત કરવાનું કામ કર્યું છે. ગુજરાતમાં જે મહિલાઓ સક્ષમ હશે તેઓ ટિકીટમાં પ્રધાન્ય અપાશે. ઉત્તર પ્રદેશમાં હું છોકરી છું લડી શંકુ છુ “ સુત્ર આપ્યુ હતું. કોંગ્રેસ પક્ષે હંમેશા મહિલાઓને પ્રધાન્ય આપ્યુ છે. તેવી જ રીતે ગુજરાતમાં આવનાર વિધાનસભા ચૂંટણીમાં પણ કોંગ્રેસ મહિલાઓને ટિકીટ માટે પ્રધાન્ય આપશે.\nઆ પણ વાંચો- ઉમિયા માતા મંદિરનાં સ્થાપના દિવસની ઉજવણીમાં PM જોડાયા, 'કોરોના ગયો હોય એવું માનતા નહીં, હજું ક્યાક ડોકિયું કરે છે'\nકોંગ્રેસના નવનિયુક્ત મહિલા પ્રમુખ તરીકે જૈની ઠુમ્મરે ચાર્જ સંભાળ્યો હતો. આ પ્રસંગો બોલતા જૈની ઠુમ્મરે જણાવ્યુ હતું કે, ગુજરાતની સવા ત્રણ કરોડ બહેન આભારની લાગણી વ્યક્ત કરું છું. આ પદભાર ગ્રહણ કરવું એના કરતા મહિલાની વેદનાને વાચા આપવાનો મોકો મળશે તેની ખુશી છે. આવનારા સમયમાં મહિલાઓની વેદના, સમસ્યા માટે, કાયદો વ્યવસ્થા, શિક્ષણના પ્રશ્રો, મોંઘવારી મુદ્દે મહિલા કોંગ્રેસ અવાજ બનશે. પદ નહીં પણ વેદનાનો ભાર છે અને આ મહિલાઓનો ભાર હું લઈ રહી છું. આ ત્રણ કરોડ મહિલાઓનો ભાર છે વેદનાને વાચા આપવા પદભાર સંભાળું છું.\nઆ પણ વાંચો- પાકિસ્તાનની નવી સરકારમાં કોણ બનશે વિદેશ મંત્રી? આ યુવા નેતાના નામની ચર્ચા\nપ્રદેશ પ્રભારી ડો રઘુ શર્માએ વધુમા જણાવ્યું હતું કે જૈની ઠુંમ્મર ગુજરાતની ત્રણ કરોડ બહેનોનો અવાજ બનીને કામ કરશે. મોંઘવારીનો માર વધુ સહન કરવાનો વારો હમેશાં ઘર ચલાવનાર બહેનો પર પડે છે. બહેનો પર ગુજરાતમાં અત્યાચાર થાય, જુલમ થાય તેમનો અવાજ બનવાનો કામ જેની ઠુંમ્મરના નેતૃત્વમાં થશે. મહિલા કોંગ્રેસ મજબૂત સંગઠન તાલુકા, જિલ્લાઓમાં આગામી દિવસોમાં બનશે. વધારેમાં વધારે બહેનો કોંગ્રેસની વિચારધારા સાથે જોડાય તેવી અપીલ કરુ છું. જે બહેનો ચુંટણી જીતી શકે છે તેઓ આગળ આવે. લોકતંત્રના અભિયાનમાં મહિલાઓનો ફાળો આપે તેવી અપીલ કરું છું. અલગ-અલગ ક્ષમતા રાખતી મહિલાઓને પુરે પૂરો સમર્થન આપીશું.\nFirst published: April 10, 2022, 16:04 IST\nTags: Ahmedabad news, BJP Congress, Congress Candidate, Gujarat Congress President, ગુજરાત ચૂંટણી 2022


નિત્યાનંદ કયાં છે? વિડીઓ ઉપર ચિમકી : જોઈ લઈશ!!\nઅનુયાયીઓ શ્રેષ્ઠ છે : ગુજરાતમાં અમને ટાર્ગેટ બનાવાઈ રહ્યા છે : મને ઝૂકાવવા વ્યૂહ અપનાવ્યો છે, પણ હું ઝૂકવાનો નથી\nસીટની ટીમે આશ્રમમાં જઈ તપાસ કરી : ગૂમ યુવતીઓને તાકીદે શોધી કાઢવા પોલીસવડાનો આદેશઃ પોલીસે નિત્યાનંદ વિશે કર્ણાટક - તામિલનાડુ પાસે વિગતો માગીઅમદાવાદઃ નિત્યાનંદના અમદાવાદના આશ્રમમાં યુવતીઓને ગોંધી રાખવાનો વિવાદ દિવસેને દિવસે વેગવાન બની રહ્યો છે, ત્યારે આ મામલે હવે નિત્યાનંદએ એક વીડિયો દ્વારા ગુજરાતમાં તેના ભકતોને ખોટી રીતે હેરાન કરવામાં આવતા હોવાનું કહીને ધમકીની ભાષામાં કહ્યું છે કે, મારા આશ્રમના ભકતોને કંઈ થયું તો જોઈ લઈશ. આશ્રમ ઉપર લાગેલા આરોપો મામલે તપાસ કરવા સીટની રચના કરાઈ છે. ગૂમ યુવતીઓને તાત્કાલિક શોધવા ડીજીપીએ સીટને સૂચના આપી છે.\nશહેરના છેવાડે હાથીજણમાં આવેલા નિત્યાનંદના આશ્રમમાં કથિત રીતે ગોંધી રખાયેલી પોતાની પુત્રીને મળવા માટે મથામણ કરી રહેલા બેંગાલુરુના પરિવારને આશ્રમ સંચાલકોએ મળવા દીધો નથી.આ મામલે પોતાનો પક્ષ રાખતા સ્વામી નિત્યાનંદે ટ્વિટર પર એક વીડિયો પોસ્ટ કરી જણાવ્યું છે કે અમારા અનુયાયીઓ શ્રેષ્ઠ છે પણ ગુજરાતમાં અમને ટાર્ગેટ કરવામાં આવી રહ્યાં છે. હું પહેલા તમને મારું સ્ટેન્ડ કહી દઉં, જે કોઈ મારા પર હુમલો કરે છે તે સિક્રેટ જાણે છે કે, જો મારા ભકતોને શિકાર બનાવવામાં આવશે તો હું સમાધાન કરી લઈશ. તેઓ જાણે છે કે જો તેમના ભકતોને નિશાન બનાવાશે તો હું ઝુકી જઈશ. તેમણે મને ઝુકાવવા એક વ્યૂહ અપનાવ્યો છે. પરંતુ હું ઝુકવાનો નથી.\nમારા ગુજરાતના ભકતો શિસ્તબદ્ઘ, સત્યનિષ્ઠ અને અસાધારણ ભકતો છે. મારા ગુજરાતના ભકતો શ્રેષ્ઠ છે, તેમની મારા પ્રત્યેની વફાદારી છે. આ પ્રકારની સ્થિતિમાં પણ મારી રીતે મજબૂત રીતે ઉભા છે. મીડિયા દ્વારા તેને અલગ અલગ એંગલથી નિશાન બનાવવામાં આવી રહ્યા છે. મારા ગુજરાતના ભકતોને કંઈ થયું તો જોઈ લઈશ. પોલીસે નિત્યાનંદ અંગેની માહિતી મેળવવા તજવીજ હાથ ધરી છે. આ અંગે કર્ણાટક અને તમિલનાડુ પોલીસ પાસે માહિતી માગી છે. જો કે નિત્યાનંદ હાલ વિદેશમાં હોવાનું ચર્ચાઈ રહ્યું છે.\nનિત્યાનંદિતાની તપાસ માટે સ્પેશિયલ ઈન્વેસ્ટીગેશન ટીમની રચના કરી હતી. તેમજ આજે સીટની ટીમે શંકાસ્પદ ગતિવિધિઓને લઈ આશ્રમમાં તપાસ શરૂ કરી છે. જયારે નિત્યાનંદિતાની જયાં શંકાસ્પદ અવર-જવર રહેતી હતી તેવી પુષ્પક સિટીમાંથી નિત્યાનંદિતાની વસ્તુઓ જપ્ત કરી છે. આ ઉપરાંત રાજય પોલીસ વડા શિવાનંદ ઝાએ એસપી રાજેન્દ્ર અસારી અને આઈજી એ.કે.જાડેજાને ગાંધીનગર બોલાવી તપાસ કામગીરી અંગે માહિતી મેળવી હતી. તેમજ બન્ને યુવતીઓને તાત્કાલિક શોધવા સૂચના પણ આપી હતી તેવુ પ્રસિદ્ધ થયુ છે.


south indian actress ragini dwivedi bikini photos viral on Social media\nMay 12, 2021 | 4:29 pm IST\nદક્ષિણ ભારતીય સિનેમાની જાણીતી અભિનેત્રી રાગિની દ્વિવેદીએ મોટું નામ કમાવ્યું છે. અભિનેત્રીએ કેરિયરની શરૂઆત કન્નડ ફિલ્મોથી કરી હતી પરંતુ બાદમાં તે તમિલ, મલયાલમ અને તેલુગુ ફિલ્મોમાં પણ જોવા મળી હતી. અભિનેત્રીની ફેન ફોલોઇંગ પણ તગડી છે. તેને ઇન્સ્ટાગ્રામ પર લાખો લોકો ફોલો કરે છે અને તેની સુંદરતાના વખાણ કરે છે.\nઆમ તો અભિનેત્રી સમાજ સેવા પર વધુ ધ્યાન કેન્દ્રિત કરે છે. તે લોકડાઉન દરમિયાન સંસ્થાઓની સાથે મળીને સતત જરૂરિયાતમંદોને મદદ કરી રહી છે. આ સિવાય તે ઘણી સમાજ સેવા પ્રવૃત્તિઓમાં પણ જોડાયેલી છે, જે તેના ઇન્સ્ટાગ્રામ એકાઉન્ટ પર જોઇ શકાય છે.\nઅભિનેત્રી રાગિની જ્યારે સામાજીક કાર્યમાં વ્યસ્ત છે, તો બીજી તરફ તેનો હોટ અવતાર સોશિયલ મીડિયા પર ચર્ચાનો વિષય બની રહ્યો છે. રાગિનીએ સુપરસ્ટાર સુદીપ સાથે કન્નડ ફિલ્મ Veera Madakariથી તેની ફિલ્મી કરિયરની શરૂઆત કરી હતી. આ ફિલ્મ વર્ષ 2009માં રિલીઝ થઈ હતી. ત્યારે અહીં જુઓ અભિનેત્રીની બોલ્ડ તસવીરો…\nVideo : આ ભોજપૂરી અભિનેત્રીએ સાડીમાં કર્યો હોટ ડાન્સ, લોકો દિવાના થઈ ગયા\nમાની મમતા લજવાઈ: ડીસામાં પરિવારે વૃદ્ધાને કચરામાં રઝળતા છોડ્યા!, વિચલિત કરે તેવી તસવીર સામે આવી\nસુરતમાં બ્યૂટીશિયન ઉપર બળાત્કાર કરનાર મનોજ વસોયાનું બોલિવૂડ કનેક્શન વાયરલ, પેજ-થ્રી કલ્ચર શોખીને…


અનિલ ચાવડા | દાવડાનું આંગણું\nCategory Archives: અનિલ ચાવડા\nઅંતરનેટની કવિતા – (૧૫) – અનિલ ચાવડા\nનવેમ્બર 3, 2020 અંતરનેટની કવિતા, અનિલ ચાવડાjayumerchant\nદેહની માટી અને માટલાની માટીમાં ફેર શું?\nખરો બપ્પોર, માથે ચૈતરનો આકરો તાપ,\nશોષ પડતો હતો ગળામાં.\nઝપટમાં ને ઝપટમાં પાણી પીવાનું ય ભુલાઈ ગયું ‘તું\nથયુઃ આટલો ચાસ કાલાની વીણ પૂરી કરી પાણી પીઉં\nશેઢે જઈને અમારાવાળો મોરિયો વાંકો કર્યો,\nપણ ટીપું પાણી ના મળે!\nછેટે ગાડાના શીકામાં ઈમનાવાળી ગટકુડી દેખાઈ,\nખેતરધણી દૂર ખીજડા હેઠે આડો પડ્યો’તો.\nહું આગળ વધી…\nપગરવથી એણે પડખું ફેરવ્યું,\nહું થડકારો ચૂકી ગઈ!\nમારી સામું જોતાં જ એના મોંમાંથી લાળ ટપકી,\nએવામાં ગટકુડી પર મારી નજર એને પરખાઈ ગઈ,\nએની મૂછો તંગ થઈ, ફરફરી, મોંનો કડપ બદલાયો,\nએને ગટુકડીની માટી સામે વાંધો હતો,\nમારી માટી સામે નહીં!\n– પ્રતાપસિંહ ડાભી ‘હાકલ’\nઆપણે એકવીસમી સદીમાં જીવી રહ્યા છીએ. એક સમય હતો કે વર્ણવ્યવસ્થાના ભેદભાવો પૂરબહારમાં હતા. જોકે એ ભેદભાવો આજે મટી ગયા છે એવું નથી. મારા નાની કહેતા હતા કે એ વખતની આભડછેટું અત્યારની આભડછેટું કરતાં જુદી. એ વખતે દેખાતી, અત્યારે દેખાય નહીં એવી આભછેટું સમાજમાં હાલી રહી છે. દેશીમાં ભાષામાં એ કહેતા ત્યારે અમુક નહીં દેખાતી આભડછેટ આંખ સામે છતી થઈ જતી. પ્રતાપસિંહ ડાભીની આ કવિતા કંઈક એવી જ દિશામાં ‘હાકલ’ કરે છે. આ કવિતા આપણે એક વાર્તા દ્વારા સમજીએ.\nનાનકડું એક ગામ છે. ખરા બપોરનો સમય છે. માથે ચૈતરનો આકરો તાપ ધખધખી રહ્યો છે. એક ખેતરમાં એક મજૂરણ બાઈ કામ કાલા વીણવાનું કામ કરી રહી છે. તરસ લાગી છે, પણ તેને કાલાનો ચાસ પૂરો કરવાની ઉતાવળ છે. ચાસ પૂરો કરવામાં તરસ તેની ચરમસીમાએ પહોંચે છે, ગળું સાવ સુકાવા લાગે છે. તે પાણી પીવા માટે આવે છે અને એમનાવાળો મોરિયો (ગામડામાં માટલાને મોરિયો પણ કહેવામાં આવે છે.) જુએ છે તો ખબર પડે છે કે અંદર તો પાણી જ નથી! આકરા તાપમાં તરસના માર્યા જીવ જાય છે. એવામાં તેનું ધ્યાન થોડે દૂર ગાડામાં રહેલી ખેતરધણીની ગટકુડી (પાણી ભરવાનું એક માટીનું વાસણ) પર ગઈ. ખેતરમાલિક ખીજડના ઝાડ નીચે આડો પડીને આરામ કરી રહ્યો છે. આ બાઈને થાય છે કે ખેતરધણીનું ધ્યાન નથી તો લાવ થોડું પાણી પી લઉં. પણ તે પાણી પીવા માટે આગળ વધે એ જ વખતે તેના પગલાંના અવાજથી ખેતરમાલિક પડખું ફેરવીને આ બાઈ સામે જુએ છે. તે આ સ્ત્રીની દશા સમજી જાય છે. તે જાણી જાય છે કે આને મારી ગટકુડીમાંથી પાણી પીવું છે. તરત જ તેની મૂછો તંગ થઈ જાય છે, થોડો ગુસ્સે થઈ જાય છે. બાઈ રૂપાળી છે, સુંદર છે. તેને જોઈને ખેતરમાલિકની લાળ ટપકે છે. તેનામાં સૂતેલી વાસના જાગી ઊઠે છે. કોઈ પણ સ્ત્રી પુરુષની વાસના તરત સમજી જતી હોય છે. કાવ્યનાયિકા ખેતરમાલિકની વાસના જાણી ગઈ અને અંદરથી ધ્રૂજી ઊઠી. કાવ્યને અંતે કવિએ કાવ્યનાયિકાના મનમાં એક વાક્ય મૂકીને કવિતા પૂરી કરી દીધી છે. નાયિકા વિચારે છે કે ખેતરમાલિકને ગટકુડીની માટી સામે વાંધો છે, પણ મારી માટી સામે વાંધો નથી!\nઆપણે શરીરને માટી સાથે સરખાવતા આવ્યા છીએ. માટીનો દેહ છે ને માટીમાં મળી જવાનો છે. બધું જ આખરે માટીને હવાલે થવાનું છે, એ બળીને થાય કે દટાઈને! હિન્દીની એક કાવ્યપંક્તિ છે, ‘માટી કા હૈ પૂતલા એક દિન માટી મેં મિલ જાના હૈ.’ કબીરનો એક સુપ્રસિદ્ધ દુહો છે, ‘माटी कहे कुम्हार सो, क्यां तू रौंदे मोहि । एक दिन एसा होयगा, मैं रोंदूंगी तोही ।’ કોઈ પણ જાતિનો માણસ હોય, રાજા હોય કે રંક, પોલીસ હોય કે ગુનેગાર, વકીલ હોય કે અસીલ, કાળો હોય કે ધોળો; ધરતી પરનો દરેક માણસ એક દિવસ માટીમાં મળી જવાનો છે. કવિએ જમીનની માટી અને દેહની માટીને સામેસામે લાવીને મૂકી દીધા છે. આજે પણ સમાજમાં આવી અનેક ઘટનાઓ ઘટે છે, અમુક ઘટનાઓ બહાર આવે છે અને અમુક હંમેશાં માટે સમયના પેટાળમાં ધરબાઈ જાય છે. વાસણને અડવામાં અભડાઈ જતા ઘણા લોકો આખા શરીરને ભોગવવામાં જરા પણ અભડાતા નથી! આ કાવ્યમાં રહેલા ખેતરમાલિક માટે પેલી સ્ત્રી કરતા માટીની ગટકુડી વિશેષ મહત્ત્વની છે. સ્ત્રી એને અડશે તો ગટકુડી અને પાણી અભડાઈ જશે, પણ એ પોતે જો સ્ત્રીને અડશે તો એ પોતે નહીં અભડાય! કોઈ પણ જાતિ હોય, એક માણસે બીજા માણસથી શા માટે અભડાવું જોઈએ એ સમજાતું નથી. ખેતરમાલિકના મોંમાંથી ટપકતી લાળમાં તેની વાસના દેખાય છે. કામ કરનાર બાઈના આખા શરીરનો ઉપભોગ કરવામાં એને વાંધો નથી, પણ જો એ જ શરીર ધરાવતી એ બાઈ માટીની ગટુકડીને અડકે તો વાંધો છે! આપણે આવી અનેક વિસમતાઓમાં જીવી રહ્યા છીએ. કવિએ તળપદી ભાષાનો સુપેરે ઉપયોગ કરી જાણ્યો છે. પ્રતાપસિંહ ડાભીની કવિતામાં છલકાતી આવી તળપદી બાની તેમનું જમાપાસું છે.\nદેહ માટીનો લઈને નીકળ્યા છો,\nમાર્ગમાં આગળ સમંદર આવશે.\nઅંતરનેટની કવિતા- (૧૧) – અનિલ ચાવડા\nઓક્ટોબર 4, 2020 અંતરનેટની કવિતા, અનિલ ચાવડાjayumerchant\n“એકવાર યમુનામાં આવ્યું ‘તું પુર‘\nએકવાર યમુનામાં આવ્યું’તું પુર,\nમથુરાથી એક વાર માથે મૂકીને કોક લાવ્યું’તું વાંસળીના સુર,\nપાણી તો ધસમસતા વહેતાં રહેને એમ ગોકુળમાં વહેતી થઈ વાતો,\nએમ કોઈ પૂછે તો કહી ના શકાય અને એમ કોઈ ભવભવનો નાતો;\nફળિયામાં, શેરીમાં, પનઘટ કે હૈયામાં બાઝી રહ્યાં છે નુપૂર…\nએકવાર યમુનામાં આવ્યું’ પુર…\nજુકેલી ડાળી પર જુક્યું છે આભ કંઈ જોવામાં થાય નહીં ભૂલ,\nએવું કદંબવૃક્ષ ઝૂલે છે, ડાળી પર વસ્ત્રો હશે કે હશે ફૂલ?\nપાણી પર અજવાળું તરતું રહેને એમ આંખોમાં ઝલમલતું નૂર…\nએકવાર યમુનામાં આવ્યું’તું પુર…\nકાંઠો તો યમુનાનો, પૂનમ તો ગોકુળની, વેણ એક વાંસળીનાં વેણ,\nમારગ તો મથુરાનો, પીંછું તો મોરપીંછ, નેણ એક રાધાનાં નેણ…\nએવાં તે કેવા કહેણ તમે આવ્યા કે લઈ ચાલ્યા દૂર દૂર દૂર…\nકૃષ્ણજન્મનો તહેવાર આપણે ત્યાં ખૂબ ધામધુમથી મનાવવામાં આવે છે. ગુજરાતી સાહિત્યમાં અનેક કૃષ્ણકાવ્યો લખાયાં છે. ગુજરાતી ભાષામાં જ કેમ? ભારતની અનેક ભાષામાં કૃષ્ણભક્તિએ સાહિત્યનો ઘણો ખરો ભાગ રોક્યો છે. નરસિંહ મહેતાએ પોતાનાં મોટાભાગનાં પદોમાં કૃષ્ણપ્રેમ ગાયો છે, મીરાં તો કૃષ્ણની પ્રેમદીવાની હતી. તેણે તો કૃષ્ણને જ જીવન સમર્પિત કરી દીધું હતું. મધ્યકાલિન સાહિત્યમાં ભક્તિરસથી છલકાય છે. અર્વાચીન અને આધુનિક સમયમાં પણ કૃષ્ણ હંમેશાં બિરાજમાન રહ્યા છે. માધવ રામાનુજે કૃષ્ણજીવનની ઘટનાઓને કવિતામાં જરા અલગ સૌંદર્યથી નિરૂપી છે. તેમનું આ ગીત ખૂબ જ જાણીતું છે.\nકૃષ્ણજન્મનો ઉત્સવ એ યમુનામાં આવેલા પુરની વાત છે, મથુરાથી માથે મુકાઈને આવેલી એક ટોપલીની વાત છે, ટોપલીમાં મુકાઈને આવેલા વાંસળીના સુરની વાત છે. કૃષ્ણજન્મ થયો છે, એવી સીધી જ વાત કરવી હોય તો કવિતા કરવાની જરૂર ક્યાં છે? કવિને તો આ વાત વધારે વિશેષ રીતે કહેવી છે. સમગ્ર ઘટનાના ભાલ ઉપર કૃષ્ણજન્મની મહત્તાનું તિલક કરવું છે. એટલે માટે જ તો મથુરાથી માથે મૂકીને કોઈ વાંસળીના સૂર લાવ્યું હતું એમ કહે છે. મૂળ ઘટના શું છે તે આપણે બધા જ જાણીએ છીએ. દેવકીએ તેના આઠમા સંતાનને જન્મ આપ્યો અને કંસ તેને મારવા આવે તે પહેલા જ વાસુદેવ તેને લઈને ગોકુળ નીકળી પડે છે. પુષ્કળ વરસાદ પડી રહ્યો છે, વચ્ચે યમુનામાં પુર આવ્યુ છે, પણ મનોજ ખંડેરિયાએ લખ્યું છેને- ‘ટોપલીમાં તે જ લઈ નીકળી પડે, પાણીની વચ્ચેથી રસ્તા થઈ જશે.’ કૃષ્ણ ગોકુળ પહોંચી ગયા. આ ઘટના આપણાથી જરા પણ અજાણી નથી, પણ જ્યારે માધવ રામાનુજ મથુરાથી માથે મૂકીને વાંસળીના સુર લાવવાની વાત કરે ત્યારે એ જ ઘટના એક જુદી આંખથી દેખાય છે. કૃષ્ણ હોય અને વાંસળી ન હોય એવું તો ક્યાંથી બની શકે? અહીં કવિ વાંસળીને બદલે સુદર્શન પણ કહી શક્યા હોત, પણ તેમને કૃષ્ણનું એ રૂપ નથી દર્શાવવું, તેમને તો કૃષ્ણજન્મનું સૌંદર્ય વ્યક્ત કરવું છે. એટલે જ તેમણે વાંસળીના સુરની વાત કરી છે. કૃષ્ણજન્મના આ સમાચારથી ચારેબાજુ આનંદનું વાતાવરણ ફેલાઈ ગયું છે. પાણીની જેમ ગોકુળમાં વાત વહેતી થઈ ગઈ છે. તેના લીધે જાણે ફળિયું, શેરી, પનઘટ, હયું બધે જ નુપૂર બાજી રહ્યાં છે.\nકવિતાના બીજા બંધમાં જાણે પરોક્ષ રીતે ગોપીઓના વસ્ત્રની કૃષ્ણ દ્વારા થયેલી ચોરીનો આછો સરખો સંકેત કવિ કરતા હોય તેવું લાગે છે. ડાળી પર વસ્ત્રો હશે કે હશે ફૂલ? ડાળી પર ગોપીઓનાં વસ્ત્રો ફૂલ જેવાં શોભી રહ્યાં છે. પાણી પર અજવાળાં જેમ ગોપીઓની આંખમાં નૂર ઝલમલ થઈ રહ્યું છે.\nકાંઠો તો યમુનાનો, અર્થાત તેના જેવા અન્ય કોઈ નદીના કાંઠા ન હોઈ શકે તેવું નથી, પણ અહીં યમુનાના કાંઠાને વિશેષ મહત્ત્વ અપાયું છે, કૃષ્ણના સંદર્ભમાં! પૂનમ પણ ગોકુળની, બીજી નહીં, કેમકે કૃષ્ણએ ગોકુળવાસીઓની અનેક પૂનમને પોતાની હાજરીથી વધારે રળિયાત કરી છે. વેણ તો વાંસળી સિવાય બીજા ક્યાંથી હોઈ શકે, અને સ્વાભાવિક છે કે એ વાંસળી કૃષ્ણના હોઠથી ફુંકાતી હોય! મારગ મથુરાનો એટલા માટે કે તે મારગે કૃષ્ણ જાય છે. મોરપીચ્છ બાળકૃષ્ણના માથે આપણે હંમશાં જોયું છે. અને રાધાના નેણમાં કૃષ્ણ માટે પ્રેમનો છલકાતો આખો સાગર છે. એના સિવાય અન્ય નેણનો અહીં સદર્ભ પણ ટંકાય ક્યાંથી? પણ કૃષ્ણને જવું પડે તેમ છે, તે મથુરા જાય છે. કહેણ આવ્યાં છે. પ્રશ્ન સાથે કવિતા પૂર્ણ થાય છે- એવા તે કેવા કહેણ, જે દૂર દૂર લઈ ગયા… આખી કવિતા બાળકૃષ્ણ યમુના પાર કરીને ગોકુળ આવ્યા અને મથુરાની વાટે વિદાય લીધી ત્યાં સુધીનો આછો પ્રવાસ છે. સરળતા, સહજતા, ગેયતા આ કવિતાનો પ્રાણ છે.\nચાલ હવે તો પૂરી કરીએ એક અધૂરી સ્ટોરી રાધા,\nવર્ષોથી જે ના કીધું તે હવે કહું છું, ‘સોરી રાધા!’\nહવે મળે તો સાથે રહું ને ગોકુળ હું ના છોડું,\nયમુના તીરે સેલ્ફી લઈને ટ્વિટર ઉપર ચોડું.\n– અક્ષય દવે\nહું હવે મારા નગરમાં એકલો છું. Continue reading અંતરનેટની કવિતા – (૧૩) – અનિલ ચાવડા →\nહોઠ ઉપર હાશ છે? તો કર કવિતા! Continue reading અંતરનેટની કવિતા – (૯) – અનિલ ચાવડા →\nસાવ ઓગળવા તમારે એકલું પડવું પડે. Continue reading અંતરનેટની કવિતા – (૮) – અનિલ ચાવડા →


પાર્ટી કરતી વખતે સંજીદાએ મોઈનીને કરી કિસ, video થયો viral | Sanjeeda Sheikh and Mouni Roy kiss at party, viral video - Sambhaav News\nતાજેતરમાં, સારા ખાનના ઇન્સ્ટાગ્રામથી અકસ્માતે તેની બહેને બાથટબ વિડિઓ પોસ્ટ કરી હતી, હવે બીજી આવો વિડિઓ બહાર આવ્યો છે. આ વિડીયોમાં, સંજીદા શેખ અને મોઈની રોયને કિસ કરી રહી છે.\nમીડિયા અહેવાલો અનુસાર, મોઈનીએ તાજેતરમાં મુંબઈમાં નવું ઘર ખરીદ્યું છે. તેની ઉજવણીમાં, તે રાત્રે મિત્રો સાથે પાર્ટી કરી રહી હતી. આ સમય દરમિયાન, પાર્ટીના આનંદમાં ડૂબી ગયેલી સંજીદાએ મોઈનીને કિસ કરી, જેનો વીડિયો સોશિયલ મીડિયા પર વાયરલ બની ગયો છે.\nવિડિઓમાં, ફિલ્મ ‘કાશ્મીર કી કાલિ (1964)’ નું ગીત ‘તારીફ કરું ક્યા ઉસકી જિસને તુમ્હેં બનાયા’ સંજિદા માટે ગાઈ રહી હતી. જ્યારે મોઈની આ ગીત ગાતી હતી ત્યારે સંજિદાએ મોઈનીને કિસ કરી હતી.\nBff goal’s..❤her voice is damn beautiful..😍✨”tarif karu kya uski jisne tumhe banyaa..”😭❤ . #MouniRoy #MonStar🌟 #bae @imouniroy @iamsanjeeda\nતાજેતરમાં, સારા ખાનની બહેન દ્વારા અપલોડ કરેલો વિડિયો પણ વાયરલ થઈ રહ્યો છે. એક અહેવાલ મુજબ, સારાની બહેન આયરાએ ઇન્સ્ટા સ્ટોરીમાં સારાનો બાથટબ વિડિઓ આકસ્મિક રીતે શેર કરી દિધો હતો. સારા શ્રીલંકામાં કોઇ પ્રસંગ માટે તેની બહેન આયરા ખાન સાથે હાજરી આપવા પહોંચી હતી.\nઆયરાએ તેના ઇન્સ્ટા સ્ટોરી પર આ સફરના ઘણા સુંદર ફોટો પોસ્ટ કર્યા છે. આ દરમિયાન, આ અભિનેત્રી સારાના બાથટબમાં સ્નાન કરતો વિડિયો અકસ્માતે પોસ્ટ કરવામાં આવ્યો હતો. તેમ છતાં આ વિડિઓને આયરા દ્વારા તરત કાઢી નાખવામાં આવ્યો હતો.\nviralpartyvideoKissMouni RoySanjeedamounisanjeeda sheikh\nઅરુણાચલ પ્રદેશમાં ફ્લોર ટેસ્ટ માટે ગરર્નર પાસેથી વધારે સમય માંગશે CM નબામ તુકી\nલારી-ગલ્લા-પાથરણાંવાળા માટે મ્યુનિસિપલ તંત્ર 8 પ્લોટ ફાળવશે\nઉનાળાની ધકધકતી ગરમીમાં ઠંડક મેળવવા બનાવો Iron Man Cocktail\nજીએસટી પાસ કરવા સરકાર હવે એડી- ચોટીનું જોર લગાવશે


ગણદેવીના ખેરગામ ગામે જંગલી ભૂંડના હુમલાથી એકનું મોત\nનવસારી : ગણદેવીના ખેરગામ ગામે જંગલી ભૂંડના હુમલાથી એક વૃદ્ધાએ જીવ ગુમાવ્યો છે. જંગલી ભૂંડને કારણે માનવ મૃત્યુની જિલ્લાની આ પ્રથમ ઘટના છે. નવસારી જિલ્લામાં જંગલી ભૂંડની સંખ્યા વધારો થયો હોવાની ફરિયાદો વધી છે. ખાસ કરીને પૂર્વ પટ્ટીના ગામડાઓમાં જંગલી ભૂંડના ઝુંડ ખેતીમાં મોટુ નુકશાન કરતા થયા છે.\nખેડૂતો વારંવાર વન વિભાગને ભૂંડનો ત્રાસ ઓછો કરવા છતાં આજદિન સુધી કોઈ યોગ્ય કાર્યવાહી થઈ નથી. ગણદેવીના ખેરગામ ગામે પણ થોડા દિવસોથી જંગલી ભૂંડનો ત્રાસ વધ્યો હતો. જેમાં એક યુવાનને બે દિવસ અગાઉ ઘાયલ પણ કર્યો હતો. દરમિયાન ગત રોજ ખેરગામના પટેલ ફળિયામાં રહેતા 65 વર્ષીય વજયા નાયકા પોતના મોટા દીકરા મહેશ સાથે નજીકની વાડીમાં ઘાસ કાપવા ગયા હતા. જ્યાં મહેશ અને તેના માતા વજયાબેન અલગ અલગ વાડીમાં ઘાસ કાપી રહ્યા હતા. મહેશ દૂધ ભરવાનો સમય થતા ઘરે ગયો હતો, પરંતુ વજયાબેન મોડી સાંજ સુધી ઘરે ન પહોંચતા પરિવારજનો તેમને શોધવા પહોંચ્યા હતા. જ્યાં વજયાબેન વાડીમાં ઘાયલાવસ્થામાં બેભાન અવસ્થામાં પડ્યા હતા.\nજેમના પગ હાથ અને શરીરના અન્ય ભાગોમાં જંગલી ભૂંડેના દાતના ઘાવ જણાયા હતા. જેથી તાત્કાલિક તેમને ગણદેવી CHC માં ખસેડવામાં આવ્યા હતા. જ્યાં ફરજ પરના ડોકટરે તેમને તપાસી મૃત જાહેર કર્યા હતા. ખેરગામમાં જંગલી ભૂંડના હુમલામાં વૃદ્ધાનું મોત થયુ હોવાની જાણ થતા જ ગણદેવી RFO છાયા પટેલ તેમની ટીમ સાથે ઘટના સ્થળે પહોંચ્યા હતા. જ્યાં જંગલી ભૂંડના પગલા તેમજ લોહીથી ખરડાયેલા ચંપલ સહિત ભૂંડ દ્વારા થયેલા હુમલાના પુરાવા મળ્યા હતા. જેથી વન વિભાગે મૃતક વજયાબેનનું પીએમ કરાવ્યુ હતું. સાથે જ જંગલી પ્રાણીના હુમલામાં મોત થવાથી મૃતકના પરિવારને સરકારી સહાય અપાવવાના પ્રયાસો પણ હાથ ધર્યા છે.\nનવસારીમાં જંગલી ભૂંડના ત્રાસથી ખેડૂતોને આર્થિક નુકશાન વેઠવાનો વારો આવ્યો છે. જ્યારે હવે ઝુંડમાં રહેતા જંગલી ભૂંડ માણસો ઉપર પણ હુમલો કરતા થયા છે. જેથી દિપડા સહિતના જંગલી પ્રાણીઓને પાંજરે પુરવાની કામગીરી થાય છે, ત્યારે જંગલી ભૂંડને પકડવાના અથવા એમની વસ્તી ઘટાડી શકાય એવા પ્રયાસો થાય એવી માંગ ઉઠવા પામી છે.


યુવતીના પિતાના ત્રાસથી કંટાળીને યુવકની આત્મહત્યા\nઅમદાવાદના ખાડિયા વિસ્તારની ઘટના : યુવતીના પિતા યુવક પર કેસ કરીને સતત ધમકી આપતા હતા કે તારું કરિયર અને પરિવાર બંનેને તબાહ કરી નાખીશ\nઅમદાવાદ,તા.૯ : અમદાવાદ શહેરના ખાડીયા વિસ્તારમાં રહેતા એક વૃદ્ધ પિતાએ જુવાન જોધ દીકરો ગુમાવ્યો છે. આ દીકરાને ઘર પાસે રહેતી એક છોકરી સાથે મિત્રતા હતી પણ તેમાં છોકરીનો પિતા વિલન બન્યો અને સતત આ યુવકને ત્રાસ આપવા લાગ્યો આજે અવાર નવાર ધમકીઓ આપી માર મારતો હતો. આટલું જ નહીં મૃતક સામે ખોટી છેડતીની ફરીયાદ કરી મોટા કેસમાં ફસાવી ખાનદાન તબાહ કરી દેવાની પણ છોકરીના પિતાએ ધમકી આપી હતી. કંટાળીને યુવકે સ્યુસાઇડ કરતા હવે ખાડીયા પોલીસે છોકરીના પિતા સામે ગુનો નોંધી તપાસ શરૂ કરી છે. શહેરના આસ્ટોડિયામાં રહેતા ૫૬ વર્ષીય દુષ્યંત ભાઈ દેસાઈ ઘરેથી જ વેપાર ધંધો કરે છે. તેમના બે પુત્રમાંથી એક ૨૦ વર્ષીય ધ્રુવ નામના પુત્રએ આપઘાત કરી લીધો હતો. તેમનો પુત્ર ધ્રુવ ઘર પાસે રહેતા ગુંજન ઉર્ફે રાજુ વ્યાસ નામના વ્યક્તિની પુત્રી સાથે ચાર પાંચ વર્ષથી મિત્રતા ધરાવતો હતો. થોડા સમય પહેલા આ બાબત ને લઈને ગુંજન એ ધ્રુવ ને ગડદા પાટુ અને લાકડીનો માર માર્યો હતો જોકે તે બાબતે ફરિયાદ ન કરી સમાધાન થયું હતું. વર્ષ ૨૦૧૯ માં પણ ફરી આ જ રીતે મારામારી થઈ હતી. જેમાં સામસામી ફરિયાદ પણ થઈ હતી. જોકે બાદમાં આરોપી ગુંજન એ આ ધ્રુવ અને અન્ય એક પિતરાઈ ભાઈ સામે છેડતી ની ફરિયાદ નોંધાવી હતી.\nજોકે તે કેસમાં બને જામીન પર છૂટયા પણ બાદમાં અવારનવાર આરોપી ગુંજન આ ધ્રુવ ને ધમકીઓ આપતો અને તારું કેરિયર ખરાબ કરી નાખીશ તને ધંધે લગાડી દઈશ તેવી ધમકીઓ આપતો હતો. અનેક વાર ગુંજને આ રીતે ધ્રુવ ને ધમકીઓ આપી હતી પણ બને પક્ષના લોકો સામસામે રહેતા હોવાથી કોઈ ફરિયાદ કરાઈ નહોતી. પણ ધ્રુવ આ બાબતોને લઈને સતત માનસિક તણાવ માં રહેતો હતો. છેડતી બાબતે કોર્ટ કેસ ચાલતો હતો ત્યારે એક મુદત હતી ત્યારે પણ આ ગુંજને ધ્રુવ ને ધમકી આપી ખાનદાન તબાહ કરી મોટા ગુનામાં ફસાવી દેવાની ધમકી આપી હતી. જોકે ધ્રુવ ના પિતાએ કોર્ટ પર ભરોસો રાખવાનું કહ્યું હતું. કોર્ટની મુદત ના આગલા દિવસે જ ધ્રુવ એ ગળે ફાસો ખાઈ આપઘાત કરી લીધો હતો. જોકે જુવાનજોધ દીકરો ગુમાવતા ધ્રુવ નો પરિવાર આઘાત માં આવી ગયો હતો. ખાડીયા પોલીસે આ મામલે અકસ્માત મોત નો ગુનો નોંધ્યો હતો. જોકે તપાસ બાદ ધ્રુવના પિતાએ આ આરોપી ગુંજન સામે આક્ષેપ કરતા પોલીસે તપાસ કરી તેના ત્રાસથી ધ્રુવ એ આપઘાત કર્યો હોવાનું જાણી દુષપ્રેરણા નો ગુનો દાખલ કરી તપાસ શરૂ કરી છે.


સાયન્સ અને ધર્મમાં પણ કહેવાયું છે કે સાંજ પછી ન કરવું મૃતકનું પોસ્ટમોર્ટમ, સાચું રહસ્ય જાણીને તમે હચમચી જશો - News Gujarat\nસાયન્સ અને ધર્મમાં પણ કહેવાયું છે કે સાંજ પછી ન કરવું મૃતકનું પોસ્ટમોર્ટમ, સાચું રહસ્ય જાણીને તમે હચમચી જશો\nMay 2, 2021 May 6, 2021 Parth Patel\t0 Comments\nઆપણાં મગજમાં વારંવાર આવા અનેક પ્રશ્નો થતાં હોય છે જેનાં જવાબો શોધવામાં થોડી મુશ્કેલ હોય છે. પરંતુ એવી કોઈ વસ્તુ નથી કે તેનો જવાબ શોધવો અશક્ય છે. આવો જ એક સવાલ છે કે સાંજે મૃતદેહનું પોસ્ટ મોર્ટમ કેમ કરાતું નથી. આ લેખ દ્વારા અહીં માહિતી આપવામાં આવી છે કે મૃતદેહનું પોસ્ટમોર્ટમ દિવસ દરમિયાન જ કેમ થાય છે. મળતી માહિતી મુજબ પોસ્ટમોર્ટમ એક પ્રકારનું ઓપરેશન છે જેમાં ઓટોપ્સી કરવામાં આવે છે એટલે કે શબ પરીક્ષણ કરવામાં આવે છે જેથી વ્યક્તિના મોતનું ચોક્કસ કારણ જાણી શકાય.\nઆ સાથે બીજી મહત્વની બાબત એ છે કે પોસ્ટમોર્ટમ માટે મૃતકના સંબંધીઓની સંમતિ ફરજિયાત છે. જો કે કેટલાક કિસ્સાઓમાં પોલીસ અધિકારીઓ પોસ્ટમોર્ટમની મંજૂરી પણ આપે છે. જ્યારે કોઈ હત્યાં જેવા કિસ્સાઓમાં આરોપી સુધી પહોંચવા અન્ય વિકલ્પ ન હોય ત્યારે મૃત્યુ પામેલ માણસ નાં શરીર પર તેની ફિંગર પ્રિન્ટ કે અન્ય ચીજો પરથી માહિતી મેળવવામાં આવતી હોય છે. જ્યારે કોઈ આવો કિસ્સો હોય ત્યારે નિયમો મુજબ તપાસ કરનાર અધિકારી પોસ્ટમોર્ટમ માટે આદેશ આપી શકે છે.\nએક મીડિયા રિપોર્ટ અનુસાર કોઈ પણ વ્યક્તિના મૃત્યુ પછી 6થી 10 કલાકની અંદર પોસ્ટમોર્ટમ કરવામાં આવે છે કારણ કે શબમાં કુદરતી પરિવર્તન થવા લાગે છે જેમ કે ખેંચાણ થાય છે. મૃતદેહોના પોસ્ટમોર્ટમનો સમય સૂર્યોદયથી સૂર્યાસ્ત સુધીનો નક્કી કરવામાં આવ્યો છે.\nઆની પાછળનું કારણ એ છે કે ઈજા પામેલાં અંગેનો રંગ લાલ હોય છે અને રાત્રે ટ્યુબલાઇટ અથવા એલઇડીની કૃત્રિમ લાઈટમાં લાલ રંગ દેખાવમાં જાંબુડિયો દેખાય છે અને ફોરેન્સિક સાયન્સમાં જાંબલી રંગની ઈજા વિશે કોઈ ઉલ્લેખ નથી.\nકુદરતી અને કૃત્રિમ પ્રકાશમાં ઇજાના વિવિધ રંગને કારણે પોસ્ટમોર્ટમ રિપોર્ટ્સને કોર્ટમાં પડકારવામાં આવી શકે છે. ભારતીય કોર્ટમાં જેસી મોદીની પુસ્તક જ્યુરીસપ્રુડેન્સ ટોક્સિકોલોજીમાં પણ તેનો ઉલ્લેખ છે. મળતી માહિતી મુજબ રાત્રે પોસ્ટમોર્ટમ ન કરવા માટે એક ધાર્મિક કારણ પણ આપવામાં આવ્યું છે.\nવિજ્ઞાન સાથે જોડાયેલી ઘણી વાતોનો ઉલ્લેખ ધર્મોમાં પહેલેથી જ થયેલો હોય તેવું સામે આવ્યું છે જેથી ઘણી આવી વાતોને લોકો ધર્મ મુજબ પણ અનુસરતા હોય છે. ઘણા ધર્મોમાં રાત્રે અંતિમ સંસ્કાર કરવા ન જોઈએ તેવું માનવામાં આવે છે. આવી સ્થિતિમાં ઘણા લોકો રાત્રે મૃત્યુ પામેલ માણસનું પોસ્ટમોર્ટમ કરવાની ના પાડતાં હોય છે.\n← પહેલા ઓક્સિજન, પછી દવાઓની અછત બાદ હવે ICU બેડ, શું હવે આ અભાવના કારણે થશે અનેક લોકોના મોત?\nબાળકો માટે કોવિડ ગાઈડલાઈન્સ: જાણો બાળકને કોરોના થાય એ પહેલા અને પછી શું રાખશો ખાસ ધ્યાન, દરેક પેરેન્ટ્સે ખાસ જાણવું… →\nગરમીમાં5સ્ટાર એસી વધારે છે તમારું લાઈટબિલ,ઉપયોગ પહેલા જાણો કામની વાતો\nApril 3, 2021 April 3, 2021 Sunshine\nવાંદરાઓની આ પ્રજાતિ હવે ફક્ત ફોટા અને મૂવીમાં જ જોવા મળશે, વૈજ્ઞાનિકોએ આપી અતિ ગંભીર માહિતી\nદુનિયામાં અનોખી રીતે મનાવાય છે વેલેન્ટાઈન ડે, તમે પણ જાણી લો તેનો ઈતિહાસ\nFebruary 12, 2021 Parth Patel